
Elemente de civilizatie medievala romaneasca 
in bazinul Tisei superioare — 
după Diplomele maramureşene 


Abstract: 

“The Maramuresh’s Diplomas” is the name for a set of 
documents written in Latin by the Royal Chancellery of 
Hungary during the XIV and the XV centuries. These 
documents mainly refer to the Romanians from the 
Maramuresh area. 

From these “Diplomas” we find out most interesting things 
about the Romanian medieval civilization in the superior 
course of the river Tisa. Romanians here were noblemen and 
organized in small military factions fought along European 
kings in the battles of Vidin (1396) and the battle to defense 
Constantinople (1453). Romanians from Maramuresh had 
their own justice system different from the Hungarian one 
and their ecclesiastical institution equivalent to a Bishop: 
The Peri Monastery where at the beginning of the XV 
century fragments from the Holy Bible was translated into 
Romanian. 

Key words: The Maramuresh, Romanian nobleman, 
Romanian judicial custom, The  Constantinopolitan 
Stavropigy. 


Sintagma Diplome maramureşene semnifică un corpus 
de documente medievale scrise în limba latină între anii 1300 — 
1500, referitoare la românii din vechea Tara a Maramureşului, 
aşa cum aceste documente au fost colectionate în ultimele 
decenii ale secolului al XIX-lea şi publicate de către acad. Ioan 
Mihalyi de Apşa (1844-1914) sub titlul Diplome 
maramureşene din secolul XIV şi XV, Tipografia lui Mayer şi 
Berger, Maramureş — Sziget, 1900. 


Colecţia de Diplome publicată de către dr. Ioan 
Mihalyi la Sighetu Marmaţiei în anul 1900 este un impunător 
volum in folio, legat în piele, de 676 pagini şi conţinând în 
transcriere un număr de 364 de documente, în majoritatea lor 
(209 la număr) Diplome propriu-zise, adică acte emise de către 
Cancelaria regală medievală maghiară, scrise pe pergament cu 
litere de aur, prin care regele dona moşii sau recunoştea pentru 
nobilii români din Maramureş dreptul de posesiune asupra unor 
moşii, dimpreună cu satele aparținătoare. 
Importanţa istoriografică deosebită a acestor documente 
a fost sesizată imediat, inclusiv în Regatul României. Iosif 
Vulcan, Nicolae Iorga sau Ion Russu-Sirianu (nepotul lui Ion 
Slavici) îl vizitează pe loan Mihalyi la Sighet, iar B.P. Haşdeu, 
I. Calinderu şi Dimitrie Sturdza încep cu el o vastă 
corespondență, interesantă în sine şi din alte puncte de vedere. 
Academia Română de la Bucureşti premiază Diplomele 
maramureşene cu Premiul ,,Nasturel-Herescu” pe anul 1900, 
(distincție însemnată în epocă, acordată lui Vasile Alecsandri, 
dar refuzată lui I.L. Caragiale), iar autorul, loan Mihalyi de 
Apşa, este ales membru corespondent al Academiei Române în 
şedinţa din 2 aprilie 1901, în baza unei propuneri formulate de 
Vicentiu Babeş. Revista „Familia”, în nr. 12/1901, publică 
procesul verbal al acestei şedinţe. 

Faptul că aceste Diplome scrise în latina medievală pe 
pergament s-au păstrat în original, în număr mare, timp de cinci 
— şase sute de ani, până în pragul secolului XX, se explică prin 
aceea că garantau drepturile de proprietate asupra pământurilor 
şi erau utilizate în procesele de succesiune, partaj etc., prin 
urmare erau ținute cu mare grijă de către deţinătorii lor. 


x 


Desigur, mai întâi va trebui să prezentăm succint 
împrejurările în care au fost emise Diplomele, împrejurări care 


pot fi deduse cu uşurinţă din chiar conţinutul acestor 
documente. 

Pe de o parte: în anul 1301 se stinge din viata, fără a 
lăsa urmaşi, regele maghiar Andrei al II-lea, ultimul 
reprezentant al dinastiei arpadiene. După şapte ani de 
pustiitoare lupte interne pentru putere, izbuteşte să se 
încoroneze reprezentantul unei dinastii străine, Carol Robert de 
Anjou, dar nu cu coroana Sfântului Ştefan, care era păstrată de 
către o facțiune politică rivală, ci cu o coroană improvizată 
ad-hoc ceea ce a dus la prelungirea luptelor interne cu încă vreo 
zece ani. În aceste împrejurări românii din Maramureş, 
„reprezentând o comunitate etnică omogenă şi compactă 
formată din peste o sută de sate dispuse pe o suprafață de 
aproximativ 10.000 kmp de o parte şi de alta a Tisei superioare, 
şi constituind fireşte un potențial militar considerabil în epocă, 
au dat concursul pretendentului angevin la tronul maghiar, 
determinând într-o măsură importantă cursul evenimentelor” 
[1]. După consolidarea puterii sale, Carol Robert de Anjou 
conferă o serie de Diplome unor căpetenii militare (cnezi) 
dintre români. Aşa este, de exemplu, Diploma dată la 1326 
cneazului român Stanislav de Strâmtura (sat existent şi azi pe 
Valea Izei), numindu-l pe acest cneaz „statornic credincios 
sprijinitor al său şi al sfintei sale Coroane” (,,...fidelitatis sue 
constanciam et devocionem sinceram quam ad nos et sacram 
coronam regiam”), menționând apoi că el, Regele, vrea să-l 
răsplătească „cu regească răsplată, pentru slujbele sale 
credincioase, atât de multe şi atât de mari” (,,....volentes pro tot 
et tantis fidelitatis sue servicys, ipsum regis prosequi cum 
favore”) [2]. Diplomele date la începutul secolului la XIV-lea, 
de către regii maghiari, gratifică serviciile militare ale cnezilor 
români şi recunosc fără excepție nobilitatea românilor, precum 
şi dreptul acestora de a percepe dări fără amestecul judecății 


regesti, ci după „obiceiurile şi legile proprii” („more et lege 
nobilium percipiendam” — idem). 

Pe de altă parte: spre sfârşitul secolului al XIV-lea 
expansiunea otomană a atins marginile Europei. Statele feudale 
europene au organizat expediții antiotomane, la care au 
participat şi nobili români din Maramureş, cu suitele lor. 
Aceştia şi-au dovedit vitejia, începând cu lupta de la Vidin 
(1365) şi până la apărarea Constantinopolului (în 1453). 
Diplomele date în aceste împrejurări, unele scrise chiar pe 
câmpul de luptă (,,Datum in descenso nostro campestri...”), 
cum sunt cele emise la 1453 de către Iancu de Hunedoara, le 
laudă actele de vitejie, recunoscându-le totodată titlurile 
nobiliare şi posesiunile, cu mențiunea expresă că îşi stăpânesc 
moşiile „la fel ca şi strămoşii lor, dintotdeauna şi din vechime” 
(,, ...quomodo eorundem praedecessores semper et ab antiquo 
possedissent”.) [3]. 

Expresia „ab antiquo” (= din vechime) merită o 
succintă examinare separată. Aceasta apare frecvent în 
Diplome, in mod izolat sau circumscrisa adverbial. Am citat 
mai sus din Diploma dată de către Iancu de Hunedoara cnezilor 
Dan şi Susca de Săcel. Tot Iancu de Hunedoara emite la 1 iunie 
1453 o Diplomă pentru cnezii Petru şi Nan de Vişeu, în care 
sintagma „ab antiquo” apare într-un chip mai determinat. 
Anume, aici se scrie: „ab antiquo et temporibus divorum regum 
veri, legitimi et perpetui kenezy fuissent” [4]. Asta înseamnă că 
aceşti Petru şi Nan, respectiv predecesorii lor au fost cnezi 
adevăraţi, legitimi şi perpetui (fără întrerupere) „ab antiquo”, 
adică dintr-o vechime indeterminată şi imemorială. Apoi, 
imediat se mai spune că ei sunt din neam de cnezi şi dintr-un 
timp determinat, din timpul regilor sfinți („divorum regum”), 
adică de pe vremea dinastiei arpadiene anterioară secolului al 
XIV-lea. Regii acestei dinastii au fost canonizati ca sfinți, 
deoarece au teritorializat şi civilizat (creştinat) triburile ungare. 


Numai asa se poate explica de ce romanii din Maramures au 
fost considerati de catre regalitatea ungara din secolele XIV — 
XV ca fiind nobili şi autohtoni, în timp ce apartinatorii de alte 
etnii, slavii sau teutonii din proximitatea nord-vestică a 
Maramureşului erau numiţi „oaspeți regali”, veniți sau aduşi de 
altundeva în vederea colonizării. Diplomele din secolul al 
XIV-lea se referă la cele 104 sate româneşti din Maramureş ca 
la aşezări care există deja „ab antiquo”, iar atunci când scriu 
despre oraşele de oaspeți regali, cinci la număr (Hust, Vişk, 
Teceu, Câmpulung şi Sighet), vorbesc despre întemeierea 
acestora, „ab condita”, la o dată menţionată precis şi ulterioară 
anului 1300. 


Tot din Diplomele Maramureşene, mai aflăm şi dovezi 
asupra faptului că românii din Maramureş aveau cutume 
juridice proprii şi un sistem de drept principial diferit, în 
anumite privințe, fata de cel practicat în restul regatului 
maghiar. Există un fapt, relatat succesiv în mai multe 
documente, în speţă un conflict izbucnit dintr-o încercare de 
aplicare a două principii juridice contradictorii. 

Anume, pe la 1389, Costea, fiul lui Dragoş de Giuleşti, 
moare fără a avea urmaşi şi lasă printr-un testament surorii sale 
Stana dreptul de proprietate asupra moşiilor sale, obținând de la 
Cancelaria regală şi o Diplomă în acest sens, faptul fiind 
posibil potrivit cu sistemul de drept maghiar. Aşa cum arată şi 
istoricul Radu Popa, din punctul de vedere al Cancelariei 
regale, cele două drepturi aveau indreptatire egală, ambele fiind 
drepturi nobiliare [4]. Dar, după dreptul cutumiar românesc, 
moşiile nu puteau fi transmise în linie feminină, în consecință 
la moartea lui Costea acestea sunt ocupate de către verii săi, nu 
de către sora sa Stana. 


O jumatate de veac mai tarziu, pe la 1442, un fiu al 
Stanei, Petru Gherheş revendică moşiile în cauză şi merge la rege, 
unde invocă Diploma dată unchiului său Costea la 1389. Regele 
dictează o soluţie de compromis: Pop Nan, descendent colateral al 
lui Dragoş, dar în linie masculină, posesor al moşiei Breb, urma 
să-i cedeze lui Gherheş două treimi din această moşie. Pop Nan se 
opune, iar Petru Gherheş se plânge din nou regelui. Atunci regele 
trimite la fata locului pe un împuternicit al său, un fel de executor 
judecătoresc cum ar veni azi, pe comitele Andrei de Thar însoțit 
de o puternică escortă militară, cu însărcinarea să-l introducă pe 
Petru Gherheş în posesiunea moşiei Breb. Atunci Pop Nan îşi 
adună şi el oameni înarmaţi. Interesant este că de partea lui Pop 
Nan nu vin numai oamenii săi, ci mai multi cnezi din aproape tot 
Maramureşul, împreună cu suitele lor înarmate. Nu era doar un 
litigiu obişnuit între doi proprietari de moşii, ci problema era, 
pentru toți nobilii din Maramureş, de a-şi apăra „obiceiurile şi 
legea ţării”. Regele este informat că s-au ridicat împotriva 
trimisului său următorii nobili români: Mihai de Giuleşti, Mihai 
Stoica şi Mănăilă, fiii lui Augustin, Augustin, fiul lui Ştefan Pop, 
Tuga şi Negrea, nobili de Fereşti, de asemenea Stet şi Petru, fiul 
lui Toader şi Mihai, nobili de Berbești, de asemenea Ioan, fiul lui 
Radu, şi Mich nobilul, de asemenea Mihai si Şandru, nobili de 
Călinești, de asemenea Anton de Câmpulung (cetate de oaspeți 
regali!), de asemenea Gheorghe şi Mihai, fiii lui Ştefan împreună 
cu iobagii lor („cum ipsorum iobagionibus”), de asemenea Danci 
cu iobagii săi, de asemenea Ioan de Văleni, de asemenea Iuga de 
Călinești... „toți cu mână armată şi în forță” („manibus armatis et 
potentiariis”) [5]. Aceştia încercuiesc corpul expediționar regal şi 
pe însuşi trimisul trimisul regelui, comitele Andrei de Thar şi îl 
amenință cu uciderea prin săgetare (,,sagitas sua contra ipsos 
videlicet Andream de Thar comitem emittere volens”) [6]. 
După acest incident, regele Ladislau îl convoacă pe Pop 
Nan la judecata sa, dar acesta nu se prezintă şi nici nu trimite pe 

nimeni să-l reprezinte. Doi ani mai târziu, in primăvara anului 
1444, regele  împuterniceşte pe magistrații (Comitatului 
Maramureş să judece această cauză la Sighet. Aici, la judecată, se 
prezintă Pop Nan, dar nu singur, ci însoțit si de un alt nobil, Petru 
Panc de Craciunesti, împreună cu suitele lor, si înarmați ca de 
luptă, cu: „scuturi, săbii, lănci şi alte felurite arme” (,,manibus 
armatis, videlicet clypeis, gladys, lanceys et armorum generibus”). 
Aici, nobilii români înfruntă încă o dată autoritatea regală 
proferând chiar, după câte se poate deduce din document, injurii şi 
amenințări: ,,... şezând noi în Scaunul de judecată, nouă ne-au 
grait vorbe necuviincioase” — aşa este informat regele de către 
magistratul Comitatului („in sede nostra judiciare, nos verbis 
illicitis verberaverunt”) [7]. 

După această repetată opoziție în forță, regele renunţă să-l 
mai susțină pe Petru Gherheş, în ceea ce priveşte introducerea sa 
în posesiune. În cursul acestui litigiu, care a durat mai bine de o 
jumătate de secol, a învins principiul juridic local românesc (,,Jus 
valachicum”) împotriva principiului juridic regal maghiar. 


x 


Un alt element deosebit de important de civilizație 
românească pe cursul superior al Tisei îl constituie ridicarea 
Mănăstirii de la Peri, în 14 august anul 1391, la rangul de 
Stavropighie a Patriarhiei de la Constantinopol, investită practic 
prin aceasta cu prerogative episcopale. Este cea mai veche 
instituție de nivel episcopal a Bisericii Ortodoxe Române din 
Transilvania. Gramata Patriarhală, redactată în limba greacă, a 
fost înmânată de către Patriarhul Ecumenic Antonie personal 
voievozilor maramureşeni Balc şi Drag, pe care îi numeşte „frați 
de prea bun neam” (,,bene beateque progeniti”), care au făcut in 
acest scop un drum pana la Constantinopol. Textul grecesc a fost 
tradus in limba latina un secol mai tarziu, anume la anul 1494, 

spre a fi comunicat Cancelariei regale maghiare. In Colectia 
Mihalyi este publicata versiunea latina a documentului [8]. 

Prin această Gramată a Patriarhiei Ecumenice, egumenul 
Pahomie de la Perii Maramureşului (pe malul drept al Tisei, azi în 
Ucraina, la aprox. 10 km în aval de Sighet) era numit exarh peste 
ținuturile supuse Mănăstirii: Sălaj, Medieş (Sătmar), Ugocia, 
Bereg, Almaş (Bihor) — după cum se vede o jurisdicție de o 
întindere considerabilă. În acest spaţiu, egumenul Pahomie avea 
dreptul de a sfinți biserici, de a strânge dări, avea autoritate 
deplină asupra preoţilor, avea dreptul să judece şi să cerceteze 
judecatile bisericeşti făcute de către preoţi (ca instanță de apel), 
după cum avea obligaţia să-i înveţe cele folositoare spre mântuire, 
precum şi obligaţia de a pomeni numele patriarhului ecumenic la 
sfintele slujbe, în mănăstire şi în toate bisericile de sub autoritatea 
sa [9]. Mănăstirea Peri a funcționat cu acest statut, de 
Stavropighie patriarhală şi de Exarhat, mai bine de un secol, până 
când statutul său a fost treptat limitat şi uzurpat de către Episcopia 
de la Muncaci [10]. Existenţa acestei mănăstiri a încetat definitiv 
pe la începutul secolului al XVIII-lea, în contextul ofensivei 
uniate, care a s-a întins şi în Maramureş. 

Dar poate că cel mai important rezultat al existenţei 
Mănăstirii Peri îl constituie traducerea unor cărți de slujbă în 
limba română, pe la începutul sec. al XV-lea. Ar părea îndreptățit 
să se pună întrebarea: de ce atunci şi de ce la Peri? Cei mai de 
seamă învăţaţi istorici şi lingvisti ai noştri, de la Nicolae Iorga şi 
Sextil Puşcariu la Al. Propocopovici şi Nicolae Drăganu, susțin că 
faptul s-a produs sub influență husită [11]. După cum se ştie, 
reformatorul religios şi scriitorul ceh Jan Hus a fost condamnat 
pentru erezie şi ars pe rug la anul 1415, eveniment care a condus 
la declanşarea războaielor husite, care au avut ecouri inclusiv în 
Transilvania (Răscoala de la Bobâlna). Una dintre ideile 
considerate eretice ale lui Hus era aceea că Biblia şi cărțile de 


A 


slujbă trebuie traduse in limba poporului, el însuşi scriind in 

ultimii ani ai vieţii sale exclusive în limba cehă. Influenţa ideilor 
husite pare singura plauzibilă pentru a explica împrejurarea că o 
serie de cărți de slujbă au fost traduse pentru prima oară în limba 
română în nord-vestul Transilvaniei, respectiv în Maramureş, cărți 
din care s-au păstrat doar unele fragmente, cunoscute ulterior sub 
numele de texte maramureşene sau texte rotacizante. Potrivit 
istoricului Nicolae Iorga, aceste cărți, Apostolul şi Psaltirea, au 
fost traduse la Mănăstirea din Peri între 1434-1437 [12]. Acestea 
ar sta la baza Codicelui de la Voroneţ (fragmente de 
Tetraevangheliar) de la început de secol al XVI-lea, precum şi la 
baza Psaltirei şi Apostolului tipărite de către Coresi in Şcheii 
Braşovului, în a doua jumătate a sec. al XVI-lea. Principala 
dovadă este că Textul de la Voroneţ şi tipăriturile lui Coresi 
conservă particularități dialectale maramuresene, între care 
rotacismul este citat ca exempli gratia. 


x 


Existența corpului de documente medievale numite 
generic “Diplome Maramuresene” are o importanță deosebită 
pentru istoriografia românească regională, cât şi pentru 
istoriografie în genere. 

Aici se vorbeşte despre românii din Maramureş, începând 
cu anul 1300, ca fiind autohtoni si ca având statut de nobili, cu 
puternice elemente de civilizație şi cultură spirituală proprii, 
sistem juridic propriu si organizare religioasă ortodoxă proprie. 

Această realitate istorică de necontestat răstoarnă 
categoric si peremptoriu ipoteza subiectivă, interesată din punct 
de vedere ideologic, dar aberanta factual si ideatic, potrivit căreia 
românii din Transilvania ar fi fost păstori seminomazi, care nu au 
avut o civilizație şi o cultură proprie decât relativ târziu, în secolul 
al XVIII-lea, în contextul trecerii forțate a unei părți dintre ei la 
unirea cu Biserica Catolică. 

Andrei Saguna despre traducerea Bibliei 


Abstract 

Andrei Saguna (1808-1873) was the Bishop and the 
Romanian Orthodox Metropolitan Bishop of Transylvania 
(1848-1873). As such, he coordinated a team who were 
preparing a new Romanian edition of the Bible, translated 
after Septuaginta and following older Romanian 
translations. This edition is known under the name of ,,The 
1858 Bible from Sibiu”. 

Andrei Saguna came to a personal and original conception 
regarding the translation of the Bible, expressed in the 
Foreword of The Bible from Sibiu. According to Saguna, the 
language of the Bible can be made only once for a people, as 
for ist most part, the vocabulary of the Bible acquires in time 
sacred connotation due to its being used in the Divine 
Liturgy. This part of the vocabulary of the Bible becomes 
thus unchangeable. On the oter hand, it is necessary that the 
initial translation of the Bible be revised from time to time, in 
order to be updated according to the historical evolution of 
the language. 

These two opposite trends, led Saguna to an organicist view 
on the language. The language can be compared to a tree 
which periodically sheds its old leaves replacing them with 
new ones while the trunk stays the same. 

Key words: Andrei Saguna, translation of the Bible, 
principles of translation, Bible from Bucuresti, Bible from 
Blaj, Bible from Sibiu 


Se spune, in mod curent, ca Biblia este cartea cea mai 


tradusă din lume. După parametri cantitativi, număr de limbi şi 


ediţii, faptul poate să fie adevărat sau, mai bine spus, exact. 
Insă nu trebuie să ne scape din vedere dimensiunea 


calitativă, capacitatea şi forţa uluitoare a Bibliei, odată tradusă, 
de a fixa limba pentru o națiune determinată, de a-i forma 
capacitatea de gândire şi expresie într-o măsură incomparabil 

mai mare decat intreaga literatura culta a acelei natiuni. Pentru 
ca, spre deosebire de operele literaturii culte, realizate ulterior 
şi care abia mai târziu au constituit obiect de studiu în 
universităţi doar pentru o elită educată şi putin numeroasă, 
limba Bibliei a picurat zilnic şi în urechea omului analfabet, 
neinvatat şi neştiutor de carte. Faptul este evident în cazul 
marilor națiuni europene, care au avut mai întâi o traducere a 
Bibliei şi numai după aceea o literatură şi, eventual, o filosofie 
în limba națională proprie. 

În cazul nostru, al românilor, lucrurile stau într-un fel 
asemănător. O situație aparte o prezintă însă circulația 
diferitelor variante, traduse parțial sau integral, ale textului 
Cartii cărților. 

Primele cărți ale Bibliei tipărite în limba română au 
fost, se ştie, Evangheliarul de la Sibiu (1551), apoi celebrele 
tipărituri ale diaconului Coresi, realizate la Brasov: 
Evangheliarul (1563), Faptele Apostolilor (1570) şi Psaltirea 
(1570). Deşi grec de neam, Coresi a utilizat pentru traducerile 
sale nu doar versiunea grecească a Septuagintei, ci şi pe cea 
latină a Vulgatei (în cazul Psaltirei), dar mai cu seamă şi mai 
presus de orice a utilizat traduceri care circulau în manuscris şi 
care veneau pe căi neştiute din extremitatea nord-vestică a 
arealului locuit de români, de la Mănăstirea Peri din 
Maramureşul  voievodal. Potrivit opiniei  împărtăşite 
cvasiunanim de către savanți, exprimată între alții de către 
Nicolae Iorga [1], aici în Maramures, sub influenţa ideilor 
reformiste ale cehului Jan Hus, s-au tradus pentru prima dată în 
limba română, între 1434-1437, parti întinse din Sf. Scriptura, 
trebuincioase slujbei şi anume Faptele Apostolilor (titlul in 
original: „Lucrul apostolesc”) şi Psaltirea. Aceste manuscrise, 
mai cunoscute şi sub numele de texte maramureșene sau texte 
rotacizante au stat la baza altui manuscris celebru, Codicele 
voronefean, practic o copie după textele maramureşene, 

realizată la Mănăstirea Voroneţ, fapt deloc surprinzător, având 
în vedere caracterul privilegiat, frecvent şi sistematic al 
legăturilor dintre Maramureş şi Moldova, după care acestea 
două împreună, manuscrisul maramureşean şi cel voronetean, 
au stat la baza tipăriturilor lui Coresi realizate la Braşov. Este 
un prim exemplu elocvent cu privire la circulația relativ extinsă 
a vechilor scrieri bisericeşti. Aşa se explică şi faptul, remarcat 
de altfel de către cercetători, că diaconul Coresi a folosit 
„manuscrise husite, brăzdate de ideile Reformei” [2], 
istoriceşte vorbind singurele manuscrise româneşti pe care 
Coresi putea să le aibă la îndemână, şi care nu puteau să 
provină de altundeva decât din Maramureşul întins pe atunci 
până în proximitatea spaţiului cultural ceh, marcat de idei 
reformiste. S-au întâlnit astfel la Braşov, în centrul geografic al 
spațiului românesc, geniul cărturarului venit de undeva din 
vreo comunitate aromână din Grecia, din extremitatea sudică a 
limbii române şi în acelaşi timp nativ în limba Septuagintei, cu 
graiul frust dar bătrân şi plin de adâncime al textelor 
rotacizante provenite din extremitatea nordică, maramureşeană, 
a aceluiaşi spațiu lingvistic. 

A mai existat apoi, în acelaşi veac al XVI-lea, un proiect 
nedus până la capăt, de traducere integrală în limba română a 
Vechiului Testament, la care a lucrat Şerban fiul diaconului 
Coresi, împreună cu alti cărturari ai vremii, confruntând 
Septuaginta şi cu o versiune maghiară a Bibliei, datorată lui Heltai 
Gaspar (1551). Au văzut lumina tiparului într-o tipografie din 
Orăştie, la anul 1582, numai primele două cărți ale Vechiului 
Testament, ediție rămasă în istorie sub numele de Palia de la 
Orăştie. 

Pe la jumătatea secolului următor, avem o primă izbândă 
mai însemnată, constând în apariția primei traduceri integrale a 
Noului Testament la Alba Iulia, la 1648, „una dintre pietrele 
fundamentale pe care s-a clădit, în secolele următoare, limba 

română literară” [3]. Celebra ediție are la bază o traducere ceva 
mai veche a unui oarecare călugăr Silvestru, venit la Alba Iulia 
din Tara Românească, de la Mănăstirea Govora, şi a multor altor 
„ostenitori”, forma definitivă a textului fiind dată de către 
mitropolitul Simion Ştefan, cel care scrie Predoslovia către 
cetitori, precum şi o dedicație pentru principele calvin al 
Transilvaniei George Râkoczy. Mai reiese din Predoslovie că 
traducerea a fost făcută după Septuaginta, dar a fost folosită şi 
Vulgata şi o traducere slavonă, precum şi traducerile tipărite de 
către Coresi, adică Evangheliarul şi Apostolul [4]. 

În fine, toate aceste strădanii de două veacuri au fost 
încununate de apariția primei traduceri a întregii Biblii în limba 
română, Biblia de la Bucureşti, de la 1688, mai cunoscută şi sub 
denumirea de Biblia Şerban Cantacuzino. Este un punct culminant 
şi de referință. Este o a doua sinteză, amplă şi decisivă, a 
graiurilor din diferitele provincii româneşti. Prima a constituit-o 
seria tipăriturilor lui Coresi care, după cum am arătat mai sus, a 
adunat câte ceva din graiul românesc din sud, din cel 
maramureşean şi din cel moldovean. Aici, în cazul Bibliei de la 
Bucureşti de la 1688, sinteza este deplină. În această ediţie, 
Vechiul Testament este preluat după traducerea efectuată de către 
cărturarul moldovean Nicolae Milescu Spătaru, text revizuit de 
către mitropolitul-poet Dosoftei al Moldovei [5]. Manuscrisul lui 
Milescu, conținând numai Vechiul Testament, a fost dăruit lui 
Grigore Ghica, domn al Țării Româneşti. Apoi, pentru Noul 
Testament a fost preluat pur şi simplu textul existent, apărut la 
1648 la Alba Iulia. Înainte de a fi dat la tipar, textul întreg a fost 
revăzut încă o dată şi diortosit de către celebrii cărturari munteni, 
frații Serban şi Radu Greceanu, în colaborare cu învățatul grec 
Ghermano de Nissa şi cu patriarhul Dositei al Ierusalimului, 
ştiutor de limbă română, care semnează de altfel şi o prefaţă. Ne 
aflăm în fata unei sinteze depline în sensul propriu al termenului, 
deoarece avem, iată, variante moldovene şi ardelene, a căror 

formă definitivă a fost stabilită la Bucuresti de către cărturari 
vorbitori ai graiului din Tara Românească. 

Avem aşadar Biblia de la Bucureşti de la 1688, o 
traducere întreagă, cu rădăcini adânci în toate provinciile mari 
româneşti. 

Destinul acestei Cărți este uimitor prin modul în care a 
recirculat, prin secole, înapoi spre izvoare. Din Biblia de la 1688 
au fost tipărite în timp unele parti de sine stătătoare, 
Evangheliarul, Apostolul sau Psaltirea, pe la diferite mănăstiri din 
tara. Un secol şi ceva mai târziu, vede lumina tiparului Biblia de 
la Blaj, la anul 1795. Samuil Clain, traducătorul Bibliei de la Blaj, 
mărturiseşte într-o prefață intitulată Către cetitoriu, că scopul său 
a fost acela de a „îndrepta graiul Bibliei ceii mai dinainte 
româneaşte tipărită”, adică al Bibliei de la Bucureşti de la 1688 
care, datorită curgerii timpului, a devenit „mult osibit de vorba cea 
de acum obicinuită” [6]. În fapt, nu avem în Biblia de la Blaj o 
traducere cu totul nouă, cât practic o diortosire a celei vechi, de la 
Bucureşti. Samuil Clain a schimbat în total, din lexicul Bibliei de 
la Bucureşti, puţin peste o sută de cuvinte [7]. Prin Biblia de la 
Blaj de la 1795 s-a realizat, paradoxal, nu o ardelenizare a limbii 
Bibliei, de altfel aşa-ceva nici nu ar fi fost cu putință, deoarece 
exista deja o Biblie tradusă la Bucureşti, consacrată şi utilizată ca 
atare timp de peste un secol, ci s-a realizat practic o muntenizare a 
graiului românesc din Ardeal. Apoi, după anul 1812, Basarabia a 
intrat în componenţa Imperiului rusesc. A fost necesară o Biblie 
aparte pentru credincioşii români din Basarabia, şi a fost tipărită în 
1819 la Petersburg o Biblie românească în 500 de exemplare, care 
reproduce de fapt textul Bibliei de la Blaj, cu unele omisiuni. 
Ceva mai târziu, între 1854-1856, având mare lipsă de Cartea 
sfântă, Episcopul Filotei al Buzăului tipăreşte o nouă ediție a 
Bibliei în tipografia Episcopiei şi în acest scop alege să reproducă 
Biblia de la Blaj, pe care o află „mai bine tălmăcită şi mai 
luminată la înţeles” [8]. 

Cu aceste consideratii preliminare, am ajuns la Biblia lui 
Șaguna, respectiv Biblia de la Sibiu, ediția patronată de către 
mitropolitul ortodox al Ardealului Andrei Şaguna şi tipărită în anii 
1856-1858. Este totodată şi ultima ediție a Bibliei tipărită în limba 
română cu caractere chirilice. Pe pagina de titlu stă scris: 
„BIBLIA / adecă / DUMNEZEIASCA SCRIPTURĂ / A LEGII 
CEI VECHI SI A CEI NOAO / după originalul celor Septezeci şi 
doi de Tâlcuitori din Alecsandria / tipărită / În zilele Prea 
Înălţatului nostru Împărat al Austriei / FRANTISC IOSIF I / sub 
priveghearea şi cu binecuvântarea Ecselentei Sale, Prea Sfintitului 
Domn / ANDREIU Baron de ŞAGUNA / Drepteredinciosul 
Episcop al Bisericei greco-resăritene Ortodoxe în Marele Prin- / 
cipat al Ardealului ..... / SIBIIU / cu Tipariul şi cu Cheltuiala 
Tipografiei de la Epi- / scopia dreptcredincioasa resăriteană din 
Ardeal / la annul Domnului 1856-1858”. Traducerea realizata de 
catre grupul de traducatori patronat de mitropolitul Saguna s-a 
făcut după originalul grecesc al Septuagintei apărut la Atena in 
1843 [9], cu observarea permanentă a soluţiilor de traducere 
adoptate în Biblia de la Bucureşti de la 1688 şi în Biblia de la 
Blaj de la 1795. 

Mitropolitul Şaguna este primul care vine cu o concepţie 
propriu-zisă, articulată şi principiala privind traducerea Bibliei 
[10]. 

Teza principală a lui Andrei Şaguna, celebră de altfel, este 
aceea că „Limba Bibliei pentru un popor numai o dată se poate 
face” [11]. Cu o condiţie prealabilă, anume să fie „învinsă piedica 
cea mare a traducerii credincioase şi înţelese”, adică limba 
poporului respectiv din acel moment istoric să fie suficient de 
evoluată (piedica cea mare), pentru a permite o traducere care să 
întrunească două atribute minimale: (a) traducerea să fie 
„credincioasă”, adică aşa cum am spune azi să fie fidelă în raport 
cu originalul; (b) să fie ,,inteleasa”, adică mesajul profund şi 
autentic al Bibliei să fie inteligibil în limba în care este transpus. 

Daca a fost depăşită aceasta condiţie sine qua non, atunci se poate 
realiza o primă traducere adecvată a Bibliei in limba respectivă. 
Numai că această primă traducere ajunge în mod necesar să fie şi 
ultima. 

Pentru că limba Bibliei are un anumit specific, dat de 
către destinaţia sa specială. Biblia este utilizată zilnic în varii 
servicii religioase, şi mai cu seamă în liturghie, cuvântul biblic 
capătă în timp de secole o patină şi o aură de sacralitate, primeşte 
puternice conotaţii de ordin cultic, care îl fac nesubstituibil. 
Încercările de a realiza traduceri tehnice, ad litteram, aduse la zi 
sub raport pur lingvistic, pot să substituie în mod necugetat un 
cuvânt cu sinonimul său şi, chiar dacă sinonimul este perfect, 
rezultatul unei traduceri mot a mot poate fi catastrofal; se 
prăbuşeşte sistemul conotativ al contextului şi sacralul devine 
vernacular, iar solemnitatea se transformă în trivialitate. Aşa se 
întâmplă, de exemplu, atunci când, din incultură sau comoditate, 
sunt traduse unele filme cu tematică religioasă: se fac traduceri ad 
litteram, corecte în sine, dar care ignoră expresiile biblice deja 
consacrate din vechime. Să ne imaginăm numai că expresiile din 
subtitrarea peliculei de film ar fi reluate în uzul liturgic: ce ar ieşi 
atunci? 

Fireşte că limba unui popor este un proces viu, care se 
află în evoluţie istorică. Dar limba Bibliei pentru un popor se face 
o singură dată, după care, cu o anumită periodicitate, traducerea 
dintâi trebuie revizuită, cu precautii şi respect fata de textul initial, 
pentru a fi pusă în acord cu evoluția istorică a limbii. Numai că nu 
poate fi vorba de o nouă traducere ci, mai corect spus, de o 
revizuire, de o diortosire. Aşa s-au petrecut lucrurile şi cu Biblia 
de la Blaj de la 1795 sau cu Biblia Șaguna de la Sibiu de la 1858: 
ambele au fost practic revizuiri periodice şi diortosiri ale Bibliei 
de la Bucureşti de la 1688. Acelaşi statut îl au şi cele patru ediții 
sinodale ale Bibliei româneşti din secolul XX (din 1914, 1936, 
1968 şi 2000). Au existat şi încercări extreme, fie de traducere 

strict tehnică literală, fie de traducere excesiv literară, care să 
valorifice textul biblic într-un context mai larg cultural. Avem în 
vedere cele două rateuri celebre din secolul XX: Biblia tradusă de 
D. Cornilescu la 1921 şi respectiv Biblia tradusă de Gala 
Galaction la 1938. Nici una dintre aceste două traduceri nu a fost 
acceptată de către Sf. Sinod, ca Biblie oficială, de uz liturgic. Au 
fost acceptate în schimb, ca Ediţii sinodale, traducerile care au 
urmat linia inaugurată de Biblia de la Bucureşti de la 1688. 
Traducerea tehnică a lui D. Cornilescu a prins mai mult în mediile 
rupte de evoluția culturii române, anume în mediile româneşti 
protestante din străinătate, iar traducerea excesiv literară şi 
românizată a lui Gala Galaction a ajuns să fie apreciată mai mult 
de către oamenii de cultură şi de către literati, decât de către 
teologi. 

Aşadar, în evaluarea traducerii Bibliei, Şaguna vine cu o 
perspectivă modernă asupra raportului între sincronie şi diacronie. 
Diacronic, există limite istorice inevitabile ale oricărei traduceri, 
dar care se manifestă ca atare, limite care devin vizibile pentru noi 
ca limite abia după scurgerea unei perioade semnificative de timp. 
Traducători cei dintâi erau şi ei „nişte nemernici de-abia ai unui 
veac”, adică cu merite şi cu lipse de merite inerente veacului, care 
au tradus aşa cum au tradus, fiindcă: „pe vremurile lor au fost bine 
şi desăvârşit aşa” [12]. Intr-o secţiune istorică de ordin sincronic, 
orice traducere este autosuficientă epocii în care a fost efectuată. 
Limitele traducerii nu se manifestă în sine, ci apar ca atare pentru 
noi, pe măsura ce ne îndepărtăm în timp de momentul de 
referință. O dată cu scurgerea timpului, în speţă peste un secol şi 
jumătate de la traducerea de la 1688, limba vorbită evoluează, în 
timp ce limba traducerii este fixată în text şi ca atare imobilă. 
Atunci se manifestă cu claritate nevoia sincronizării, adică a 
aducerii competenţei textului vechi la nivelul performării 
lingvistice a prezentului. În cazul Bibliei, acest lucru nu se 
realizează prin efectuarea unei traduceri cu totul noi, pentru că 

este stabilit axiomatic că limba Bibliei pentru un popor se poate 
face doar o singură dată, ci prin înnoirea punctuală, acolo unde 
este cazul, a lexicului vechii traduceri de referință [13]. 

Mitropolitul Andrei Şaguna are, consecvent cu principiile 
enunțate, şi o viziune proprie, organicistă asupra evoluției limbii: 
„ară limba noastră e pom viu, care în toată primăvara se schimbă: 
ramurile bătrâne şi fără suc se uscă şi cad, mladite tinere ies si 
cresc; frunza veştejeşte şi se scutură, dar alta nouă curând îl 
împodobeşte. Toate ale lui se fac şi se prefac, numai trupina 
[tulpina] remane totdeauna aceeaşi” [14]. Este uşor sa 
recunoaştem aici, în tulpină, traducerea Bibliei care istoriceste 
vorbind o singură dată se poate face, iar în frunzele care se 
schimbă cu o periodicitate determinată cosmic — necesara 
actualizare periodică a unor elemente periferice de ordin lexical. 
Ceea ce însăşi ediția Şaguna a Bibliei în limba română face la 
rândul său. 


De la perioada în care a trăit Mitropolitul Andrei 
Şaguna (1809 — 1873), s-a scurs deja o perioadă considerabilă 
de timp, s-au împlinit iată două secole de la naşterea sa şi un 
secol şi jumătate de la traducerea Bibliei — ediţia care îi poartă 
numele. 

Cu toate acestea, teoria lui Andrei Şaguna cu privire la 
traducerea Bibliei poate fi considerată ca fiind de interes şi azi, 
deoarece axioma potrivit căreia limba Bibliei pentru un popor o 
singură dată se poate face a fost într-un sens confirmată de 
evoluția ulterioară a evenimentelor în speţă. De la Şaguna 
încoace, de un secol şi jumătate, Sf. Sinod al Bisericii Ortodoxe 
Române a aprobat ca Sinodale un număr de patru ediţii ale 
Bibliei, cele de la 1914, 1936 (Nicodim Munteanu), 1968 şi 
2001 (Bartolomeu Anania), ediții care înseamnă de fapt 

diortosiri, indreptari succesive ale unei traduceri de referinta, a 
Bibliei de la Bucuresti de la 1688, şi a respins două încercări 
care vizau schimbări radicale în text, care ambitionau să se 
constituite în traduceri propriu-zis noi, de autor: Biblia lui D. 
Cornilescu (1921) şi Biblia lui Gala Galaction (1938). 

Armonizari si note discordante 
in ,,simfonia” BOR — Statul roman 
după decembrie ’89 


Abstract: 

Soon after December 1989, the Romanian political power 
and the Romanian Orthodox Church established that they 
would have common interests regarding the keeping of 
some elements of the old leadership structures. A radical 
severance by the past has never been done, for it existed a 
certain fear for a complete unbalance and an uncontrolable 
evolution of States institutions and Church’s hierarchy. 
Thus, the Orthodox Church and the leading political 
post-communist party made a series of mutual good turns, 
with a view to maintaining the status-quo. 

At the same time, the political leading manifested occult 
trends in order to control the Orthodox Church and 
monopolize for political purposes its huge sphere of 
influence, since the State had no interest in the existence of 
a very strong and independent Church. This article shortly 
analyzes some of these cases. 

Key Words: Romanian Orthodox Church, Romanian state, 
Orthodox hierarchy, political power, collaborate with 


Colaborarea între bisericile ortodoxe nationale şi statele 


naționale în genere îşi are temeiurile sale istorice, cu relevanță 


variabilă în timp. 
Statul are suveranitate asupra unui teritoriu, care este de 


regulă în acelaşi timp şi teritoriul canonic al bisericii ortodoxe a 
națiunii respective. Când un stat îşi extinde stăpânirea într-un fel 
sau altul, biserica ortodoxă îl urmează şi cucereşte şi ea, din punct 
de vedere canonic, noile teritorii. Cel mai relevant caz de acest fel 
este cel al Rusiei/fostei URSS (fapt pentru care Biserica Ortodoxă 
Rusă nu s-a mai considerat pe sine biserică „naţională” rusă, ci „a 

treia Romă”, după Roma şi Constantinopol). Când România şi-a 
reintegrat Basarabia pentru scurtă vreme, în timpul războiului, 
între 1941-1944 a înființat acolo episcopii ortodoxe noi, 
subordonate Patriarhiei de la Bucureşti, iar după 1945 Biserica 
Ortodoxă Rusă şi-a re-adjudecat canonic teritoriul în cauză etc. 
Statul apără cu mijloace militare teritoriul national, care este 
totodată şi al bisericii, în schimb biserica asigură statului sprijinul 
său moral, pune la dispoziția puterii politice propria sa putere de 
influență, care este considerabilă şi, în mod explicit sau implicit, 
legitimează de drept divin puterea politică şi pe conducătorii 
seculari. În sine este vorba de o simbioză îndelungată, manifestată 
în plan politic şi eclesiologic ca principiu al „simfoniei”, un 
discurs  politico-(omil)etic armonizat pe două voci, a 
împăratului/domnitorului şi a patriarhului/mitropolitului. 

În cazul României contemporane, de după 1989, 
acordurile dar şi notele false, stridentele şi bruiajele 
„simfoniei” stat/biserica, îşi au originile în măsurile 
administrative întreprinse de către domnitorul A.I. Cuza. Prin 
Legea secularizării din 1865, Cuza a căutat să aducă Biserica 
Ortodoxă cu totul sub controlul statului. Episcopii erau numiți 
direct de către domn, încălcându-se astfel în mod grav 
canoanele şi tradiția bisericii [1]. Principalele proprietăţi ale 
Bisericii erau expropiate, iar preoţii deveneau salariați ai 
statului. Biserica devenea şi ea un simplu departament în cadrul 
statului, care urma să se ocupe cu administrarea nevoilor 
religioase ale populaţiei. Serviciile de Stare civilă şi şcolile au 
fost luate de la Biserică şi trecute în administrarea statului. 
Salarizarea preoţilor de la stat a creat pentru Biserică o 
puternică dependenţă față de acesta. Lipsita de proprietăți, 
Biserica a fost nevoită să renunţe la aşezămintele de asistență 
socială, spitale, orfelinate, azile, care de asemenea au fost 
preluate de către stat. 

Rolul social al Bisericii s-a redus considerabil. Statul a 
preluat totodată în mod exclusiv şi afirmarea interesului național 
iar Biserica, dacă voia să servească interesul național, o putea face 
numai în mod mijlocit, prin intermediul statului, astfel că şi în 
Biserica Ortodoxă Română şi-a făcut loc un spirit etnicist specific, 
cu câteva consecințe mai importante pe termen lung. Pe de o 
parte, în perioada interbelică, mişcările naționaliste de extremă 
dreaptă au fost alimentate semnificativ de către spiritul şi oamenii 
Bisericii, clerici sau credincioşi ortodocşi practicanți. Legionarii 
țineau parastase înainte sau în loc de şedinţele de partid. Apoi, în 
timpul dictaturii comuniste şi în raport cu propaganda oficială 
ateistă, Biserica Ortodoxă Română a fost pregătită pentru a 
supravieţui — şi a supraviețuit — exclusiv în baza funcției sale 
liturgice, lipsită fiind în esență de atribuţiile sale culturale şi 
sociale. Colaborationismul cu puterea comunistă a fost mai 
pronunţat şi în tot cazul mai sincer atunci când, pe la sfârşitul 
anilor şaizeci şi în anii şaptezeci-optzeci, politica oficială a 
regimului comunist a valorificat, cu exagerarea şi falsificarea 
propagandistică de rigoare, anumite valenţe ale culturii naţionale. 
Pe de altă parte, spiritul etnicist al BOR şi-a pus amprenta la 
modul negativ pe colaborarea pan-ortodoxă, pe discuţiile 
sistematice cu celelalte biserici ortodoxe, privind în primul rând 
probleme de ordin canonic. Dialogul inter-ortodox a devenit 
formal, complezent, lipsit de substanță, camuflând interese 
naționale egoiste sau divergente sub mantia diplomației de tip 
bizantin. 

Imediat după decembrie 1989, atât puterea politică din 
România cât şi Biserica Ortodoxă Română s-au văzut confruntate 
cu probleme similare în ceea ce priveşte legitimitatea, precum şi 
nevoia de manipulare a maselor, ceea ce a dus la instituirea tacită 
a unei solidaritati aparent inexplicabile între curentul politic 
post-comunist (FSN-PDSR), pe de o parte, şi BOR pe de altă 
parte. 

Puterea politica provizorie dintre 22 decembrie 1989 — 20 
mai 1990 s-a văzut nevoită, sub presiunea străzii, să se declare 
verbal anti-comunistă, dar în fapt a recurs masiv la prezervarea 
unor vechi structuri de putere cu denumiri schimbate şi a unor 
personalități care au deținut funcții politice şi în perioada 
comunistă, în special în eşalonul al doilea, pentru a asigura o 
anumită stabilitate a administraţiei şi a actului de guvernare, fata 
cu unele tendinţe real anti-comuniste, dar grevate de incertitudini 
sau proiecte politice nerealiste, de un anumit soi de „romantism 
revoluţionar” şi utopie. S-a creat aparența că societatea 
românească nu are practic de ales, că alternativele la o putere 
postcomunistă în curs de democratizare nu ar fi decât anarhia sau 
dictatura militară. Elitele politice pre-comuniste, care ar fi putut 
constitui o alternativă reală la post-comunism, erau deja de mult 
exterminate. 

Un fapt analog s-a întâmplat şi în Biserica Ortodoxă. 
Imediat după 22 decembrie 1989, pe la începutul lunii ianuarie 
1990, s-a constituit celebrul Grup de reflecţie pentru înnoirea 
Bisericii, o asociaţie destul de eterogenă, alcătuită din duhovnici 
de înaltă clasă alături de mireni dubioşi, mulți până atunci fără 
nici o legătură cu biserica, grup care în fapt a acționat mai mult ca 
un grup de presiune împotriva statu quo-ului din ierarhia 
bisericească, fără obiective clare pentru viitor. În această stare de 
spirit, s-a înregistrat o primă victorie relativă. La Alba Iulia s-au 
adunat aproape toţi preoții din Eparhie pentru a picheta Episcopia, 
cerând înlăturarea din scaun a ierarhului compromis din cauza 
colaborationismului cu puterea comunistă [2]. Preoţii au reuşit 
organizarea unui miting maraton, existând în permanență între 
două sute şi trei sute de preoți, timp de mai multe zile, până când 
episcopul Emilian Birdaş şi-a dat demisia şi s-a retras la o 
mănăstire. Adunarea preoților constituită ad-hoc a ales în locul 
lui, drept episcop, pe un preot celib din rândurile lor, actualul 
arhiepiscop Andrei, iar Sf. Sinod de la Bucuresti, pus în fata 

faptului implinit, nu a mai ridicat probleme de canonicitate sau 
legalitate, ci a confirmat alegerea si a procedat la hirotonirea lui 
întru arhiereu. Precedentul a fost creat. Ideea a început să prindă şi 
să se extindă. La Buzău, la sediul episcopiei, preoții au început să 
se adune în acelaşi scop ca la Alba Iulia. Aici însă a fost posibil ca 
lucrurile să fie curmate brusc prin intervenția unui reprezentant de 
primă mărime al puterii politice, vicepriministrul Gelu Voican 
Voiculescu. Acesta a intrat înarmat în palatul episcopal, i-a 
convocat pe preoții protestatari în sala de consiliu, unde le-a 
explicat cu duhul blandetii că dacă vor dă-l dea jos pe episcopul 
Epifanie n-au decât, nu-i opreşte nimeni, dar că... nu este 
momentul acuma, când există pericolul ca „sectele” (cultele 
neoprotestante) să destabilizeze Biserica Ortodoxă. Să amâne 
treaba asta pentru altădată [3]. Astfel oamenii s-au întors pe la 
casele lor, iar „revoluţia” nu a mai avut loc, pentru că nu a existat 
aprobare de la stăpânire. 

Între timp, pe 18 ianuarie 1990 patriarhul Teoctist, 
puternic contestat pe moment din mai multe părți, a anunţat că se 
retrage din scaun pe motive de sănătate, s-a internat iniţial într-un 
spital din Bucureşti, apoi s-a stabilit la Mănăstirea Sinaia şi a 
aşteptat cu răbdare evoluția evenimentelor. Retragerea 
patriarhului Teoctist ar fi însemnat, pentru Biserică, riscul 
deschiderii unei teribile cutii a Pandorei, fapt constientizat cu o 
repeziciune remarcabilă de către cler şi ierarhie. 

Biserica Ortodoxă Română era pândită de riscuri majore, 
atât din interior cât şi din afară. În interior, s-a întrunit Sinodul şi 
s-a pus problema alegerii unui nou patriarh. Nu se putea pune, în 
virtutea tradiției, problema unei locotenente (locum tenens) 
patriarhale, pentru că Moldova nu avea mitropolit, scaunul de la 
Iaşi era vacant din 1986. Atunci şi-au anunţat disponibilitatea de a 
candida pentru postul de patriarh Antonie, mitropolitul 
Ardealului, şi Nestor, mitropolitul Olteniei. Numai că, spre 
deosebire de alegerile anterioare, acuma, în ianuarie 1990 exista 


29 


presă liberă. Prin intermediul presei, s-a aflat public ca cei doi 
candidați la scaunul patriarhal, Antonie Plămădeală şi Nestor 
Vornicescu, aveau la activ compromisuri cu puterea comunistă 
mai multe şi mai grave decât patriarhul Teoctist. Este probabil ca 
la fel s-ar fi întâmplat cu oricare alt patriarhabil în genere, iar 
opinia publică românească de atunci, puternic acutizată politic, 
aştepta măsuri de sanctionare imediată şi nu avea deloc exercițiul 
evaluării calme, prin demersuri de presă, a persoanelor publice. 
Întreaga ierarhie a BOR putea fi în principiu culpabilizată şi 
delegitimata. 

Din afară, Biserica Ortodoxă Română s-a văzut 
într-adevăr confruntată cu „un val puternic, deosebit de activ, 
diversificat şi vehement de prozelitism neoprotestant” [4]. Acest 
prozelitism a avut totuşi un succes limitat, pentru că a avut la bază 
o apreciere greşită a  realităților româneşti. Predicatorii 
neoprotestanti, în special cei veniți din afară, ştiau că România a 
fost o ţară cu o dictatură atee şi cu o biserică ortodoxă oficială 
formalistă şi obedienta, ei îşi imaginau că românii sunt complet 
decrestinati şi că activitatea de evanghelizare trebuie să pornească 
aici de la zero. În realitate, substratul de religie populară si 
sentimentele religioase ale românilor au fost mult mai puternice şi 
mai persistente decât s-a crezut. Apoi, Biserica Ortodoxă s-a mai 
văzut confruntată şi cu o „laicitate agresivă” [5], venind din 
direcția unor forme incipiente de organizare a societăţii civile, 
unele aconfesionale şi/sau anti-ortodoxe, care în numele 
„modernizării” ortodoxiei şi al libertăţii de conştiinţă, îi cereau 
Bisericii, pe un ton imperativ şi superior, lucruri imposibile, care 
nu puteau fi acceptate de către Biserică decât cu preţul încălcării 
principiilor sale canonice şi al abdicării de la misiunea sa 
soteriologică. Aceste erori de apreciere şi inițiative greşit 
întreprinse au avut mai mult un efect paradoxal, i-au îndreptat pe 
majoritatea românilor din nou către Biserica Ortodoxă. 

Rezultatul a fost că in luna aprilie 1990 Sf. Sinod a fost 
convocat din nou în şedinţă extraordinară, in care s-a anulat 
Hotărârea de aprobare a demisei din ianuarie a patriarhului, iar 
Teoctist a fost rechemat de la Sinaia şi reinstalat în funcție. 
Anterior acestei şedinţe, toate protopopiatele din tara, în numele 
tuturor preoţilor şi credincioşilor, au trimis la Sf. Sinod telegrame 
prin care au solicitat rechemarea P. F. Teoctist de la Sinaia şi 
repunerea lui în funcția de patriarh. 

Dacă am realiza, prin comparaţie, un exercițiu imaginar 
de istorie contra-factuală şi am presupune că şeful de atunci al 
statului, Ion Iliescu, ar fi simulat că îşi dă demisia, cerută cu atâta 
vehementa de către opoziție şi manifestații de stradă, este foarte 
plauzibil că toate CPUN-urile judeţene şi locale ar fi trimis 
imediat telegrame în numele poporului la CPUN-ul central, 
rugându-l pe dl. Iliescu să revină asupra demisiei, ca fiind 
singurul care avea atunci autoritatea necesară şi suficientă în stat, 
pentru a asigura stabilitatea relativă a instituțiilor şi pentru a 
preveni alunecarea țării în anarhie. 

Cu toate interesele comune, trebuie remarcat că nici după 
1989, relația Statul român — Biserica Ortodoxă Română nu a fost 
totuşi, peste tot, una simetrică ci mai degrabă „asimetrică şi 
denivelată”[6]. Si după 1989, urmând canoanelor şi tradiției 
medievale, Biserica Ortodoxă se roagă permanent pentru stat, 
pentru conducătorii țării şi ai comunităților locale, oricare ar fi ei, 
iar statul caută de asemenea permanent, mai direct sau mai rafinat, 
să-şi aservească instituţia ecclesială sau măcar să-i câştige 
influența în momentele electorale. 

Formal, Constituția României (art. 29) garantează 
libertatea de conştiinţă religioasă pentru toate cultele, libertatea 
cultelor în ceea ce priveşte modalităţile de organizare, precum şi 
autonomia bisericii față de stat, după cum separatia între stat şi 
biserică şi autonomia bisericii față de stat erau prevăzute inclusiv 
în Constituţia României din perioada comunistă [7]. Însă această 

autonomie a fost practic in permanenţă limitată şi ştirbită, inclusiv 
în perioada post-comunistă, din cauza presiunilor informale ale 
factorilor de putere politică. Deşi în interiorul autonomiei sale, ca 
sferă distinctă de putere, Biserica Ortodoxă nu a fost un adversar 
sau un concurent politic al statului, statul a căutat în permanență şi 
într-un mod ocultat să limiteze puterea Bisericii; oricine a fost la 
putere nu a fost interesat să existe o biserică cu adevărat puternică, 
ci „O biserică care să slujească interesele de partid” [8]. 

Acest lucru se vede cu claritate şi în cazul nerestituirii 
unor proprietăţi ale BOR confiscate de către comunişti, proprietăți 
care, dacă ar fi restituite, ar asigura o reală independență 
economică, socială şi politică a unor parohii sau eparhii în raport 
cu statul. Cazul clasic este cel al Fondului Bisericesc Ortodox 
Român din Bucovina, respectiv al Arhiepiscopiei Sucevei şi 
Rădăuţilor. 

După intrarea Bucovinei în componenţa Austriei, în anul 
1783 s-a constituit în Bucovina un Fond Bisericesc Ortodox 
format între altele din aprox. 200.000 de hectare de pădure, o 
suprafață imensă care urma să fie administrată de către funcționari 
imperiali în folosul Bisericii Ortodoxe. Statutul Fondului prevedea 
ca din veniturile realizate să se facă salarizarea clerului, să se 
întrețină lăcaşurile de cult, bisericile şi mănăstirile, unele cu o 
valoare istorică şi arhitecturală remarcabilă, să se asigure 
misiunea de asistență socială a bisericii şi să se înființeze şi 
finanţeze o şcoală teologică de nivel superior la Cernăuţi [9]. În 
aproape un secol şi jumătate de existență, până la primul război 
mondial, putem spune că Fondul Bisericesc Ortodox din 
Bucovina şi-a îndeplinit obiectivele în totalitate. Apoi, în perioada 
interbelică, în noul cadru al statului român, Fondul Bisericesc a 
rămas cu acelaşi patrimoniu în administrarea Mitropoliei 
Bucovinei. În anul 1948, Mitropolia Bucovinei, mutată din 
Cernautiul ocupat de sovietici la Suceava a fost desfiinţată, la fel a 

fost desființat şi Fondul Bisericesc, iar cele 192.000 de hectare de 
pădure rămase au fost naționalizate. 

După 1990, se reînființează Arhiepiscopia Sucevei şi 
Rădăuţilor, cu sediul la Suceava, dar proprietăţile Fondului 
Bisericesc nu au mai putut fi recuperate de la statul român nici 
până în ziua de azi. Noul arhiepiscop al Sucevei, IPS Pimen a 
reînființat Fondul Bisericesc cu statut de Asociaţie în subordinea 
Arhiepiscopiei, dar demersurile sale de  redobândire a 
patrimoniului au fost zădărnicite constant de către puterea politică 
timp de două decenii. În fiecare an de campanie electorală pentru 
Parlament şi Presedentia României, din 1992 încoace, liderii 
politici cei mai importanți i-au cerut IPS Pimen sprijin electoral şi 
în schimb i-au promis ferm restituirea proprietăţilor după alegeri, 
apoi, după ce au venit la putere, de fiecare dată l-au tras pe sfoară. 
Oricât ar părea de bizar, farsa a reuşit în mod repetat. Politicienii 
de la Bucureşti erau în acelaşi timp în strânse legături financiare şi 
cu cei care exploatau/exploatează ilegal pădurile Fondului 
Bisericesc. În sfârşit, în 2004, IPS Pimen nu a mai rezistat şi a 
răbufnit public. A dat mai multe interviuri în presă, în care a 
denunțat starea de lucruri existentă, „cârdăşia dintre mafia 
lemnului şi clasa politică”, ingerintele în înfăptuirea Justiţiei, 
explicând totul prin faptul că „lăcomia a întunecat mințile 
oamenilor politici” [10]. Pe atunci, în vara anului 2004, şef al 
statului era încă Ion Iliescu. Acesta a fost pur şi simplu surprins de 
îndrăzneala ierarhului de a critica politicienii, l-a admonestat cu 
asprime pe IPS Pimen printr-un Comunicat al Preşedenției 
României şi 1-a pretins să-şi ceară scuze în mod public. Nu au 
existat scuze publice, poate şi pentru faptul că presa a produs cu 
această ocazie o puternică rumoare anti-Iliescu, dar nu se poate 
ocoli faptul că fostul şef al statului a reacționat atunci în mod 
reflex ca un politician obişnuit să dea dispoziții sau sugestii 
imperative şefilor Bisericii, ca şi cum aceştia i-ar fi fost 
subordonați pe linie de partid. Ulterior, cu sau fără legătură cu 

acest incident, arhiepiscopul Pimen a fost supus unui proces de 
decredibilizare, prin publicarea unor parti a dosarului sau de 
Securitate, iar în anul 2008 înalta fata bisericească nu a mai fost 
implicată semnificativ in acțiuni electorale. După unii autori [11], 
faptul a însemnat o încercare de compromitere a ierarhului, pentru 
tentativa sa de a recupera patrimoniul bisericesc, intrând astfel în 
conflict pe plan local cu mafia lemnului şi pe plan central cu 
autorităţile politice. 

Un alt exemplu elocvent, clasic, de ingerință ocultă a 
Statului în problemele interne ale Bisericii îl constituie 
intervențiile unor lideri politici în procedura de alegere a 
ierarhului pentru Arhiepiscopia Tomisului, eveniment petrecut la 
21 februarie 2001. Au existat doi candidaţi, episcopii Galaction 
Stângă şi Teodosie Petrescu. Din câte se cunoştea atunci, 
patriarhul personal, precum şi majoritatea sinodalilor, îl preferau 
pe PS Galaction, pentru calităţile sale de teolog, de arhiereu, dar şi 
ca om. Însă, din motive pe care nu le putem dezvolta aici, PS 
Teodosie era puternic susținut de către premierul de atunci al 
României, Adrian Năstase. Era de notorietate publică faptul că cei 
doi erau foarte apropiaţi. Unul se vedea deja, în viitorul nu foarte 
îndepărtat, preşedinte al României, iar celălalt patriarh. Adrian 
Năstase a intervenit diplomatic pe lângă fostul patriarh Teoctist în 
favoarea protejatului său. Patriarhul l-a refuzat ferm, spunându-i 
că alegerea de episcop este de competenţa Sfântului Sinod şi a 
reprezentanților Adunării Eparhiale de la Constanţa. Năstase a 
insistat, dar degeaba. A reuşit să-l capaciteze pe şeful statului de 
atunci, Ion Iliescu, să intervină pentru Teodosie, dar patriarhul a 
rămas inflexibil. Atunci Ion Iliescu, nefiind obişnuit ca ierarhii 
Bisericii Ortodoxe să nu 1 se supună, şi-a ieşit din fire şi l-a 
ameninţat la telefon în mod direct şi brutal pe patriarhul Teoctist, 
cu cuvintele: „Poate vi s-a făcut dor de Sinaia!” [12]. Faţă cu 
această ameninţare perfidă, patriarhul a cedat şi a acceptat să 
prezideze o şedinţă a Sf. Sinod în care s-a efectuat o falsificare 

primitiva a votului in favoarea episcopului Teodosie, actualul 
arhiepiscop de la Constanta, o scenă demnă de proza de ficțiune a 
lui Damian Stănoiu. 

Desigur, se pot cita multe alte exemple, pentru a ilustra 
relația ambivalentă şi chiar ambiguă între Biserica Ortodoxă 
Română şi puterea politică din România după decembrie 1989, 
privind serviciile reciproce de ordin politic şi tendinţele de 
subordonare a Bisericii de către factorii de putere politică. O 
biserică cu un cler salarizat de către stat, cu învățământ teologic 
finanţat de către stat şi cu construcții de cult sponsorizate de către 
stat va fi cu necesitate, în mod tacit, relativ obedienta fata de 
partidele aflate la guvernare, va avea un cler adeseori oportunist şi 
duplicitar în raport cu puterea, dar este vorba şi de o biserică 
majoritară (cuprinzând, potrivit recensămintelor, 87 % din 
populația României), care dispune de o influență inclusiv 
electorală pe măsură, putere de care Biserica Ortodoxă este 
conştientă şi pe care înţelege să şi-o exercite cu un avantaj maxim 
pentru sine. O biserică în acelaşi timp creatoare de specific 
național vreme de secole, pe care statul o va susţine şi favoriza 
într-o oarecare măsură, dar care va reprezenta totodată o miză 
mult mai importantă atunci când se va pune problema ca puterea 
politică să recurgă la ingerinte, ascunse ori fățişe, pentru a-şi 
asigura un relativ control asupra acesteia. Fără interesul comun în 
prezervarea statu quo-ului, nu se poate explica solidaritatea de 
acțiune între BOR şi partidele post-comuniste imediat după 1990. 
După cum, fără luarea în considerare a influenței reale a BOR în 
rândurile credincioşilor, nu se poate explica lupta surdă dusă de 
către politicieni pentru acapararea şi manipularea în sens politic a 
acestei capacități de influențare. 


Note: 
1. George Enache, „În căutarea Bisericii pierdute”, în Rost, 47-48 
(ian.-feb. 2007): 16-24. 

Moshe Idel, Maimonide si Cabala 


Abstract: 

In this text we have endeavored short incursions in Maimonide’s 
thought in as far as the non-anthropomorphic consideration of 
God is concerned, as Maimonide regards it as a cause of the 
Universe rather than anything else, following the Aristotelian 
philosophy. Paradoxically enough, Maimonide’s philosophical 
and rationalist way of thinking generated as a reaction within the 
Judaic community the re/affirmation of older mystic traditions, a 
movement later known as the Kabbalah. Our approach has been 
guided by the reputed study of the matter belonging to Moshe 
Idel. 


Fără îndoială că Moise Maimonide (născut la 1134 la 
Cordoba, Spania, mort la 1204 la Cairo, în Egipt) este nu doar un 
gânditor în cadrele Legii iudaice, ci şi un filosof de anvergură 
universală, în sensul curent al termenului. Istorici importanți ai 
filosofiei, începând cu Hegel, îl inserează ca filosof în scrierile lor. 

Philon din Alexandria (25 î.e.n.-aprox. 40 e.n.), care a trăit 
la Roma în ultimii ani ai vieţii sale, a fost de altfel primul gânditor 
evreu care, în împrejurări fortuite, şi-a asumat realizarea unei prime 
sinteze între teologia ebraică şi gândirea filosofică greacă, scop în 
care a recurs masiv la metoda interpretării alegorice. După cum se 
ştie, împăratul roman Tiberiu (14-37 e.n.) a dat un edict prin care, 
sub pretextul unor tulburări, i-a expulzat pe evrei din Roma. Lui 
Tiberiu i-a succedat Caligula (37-41 e.n.), împărat care dădea 
frecvent semne de alienatie mintală. Evreii din Alexandria au decis 
să desemneze dintre ei pe un bărbat învăţat, care să fie trimis ca 
ambasador la Roma, spre a risipi prejudecățile de acolo referitoare 
la evrei şi spre a obține permisiunea Cezarului ca evreii să se 
reîntoarcă în capitala imperiului, unde de altfel desfăşurau un 
comerț profitabil. Soarta a căzut pe Philon. Lui i-a revenit dificila şi 

riscanta misiune să arate unui cezar paranoic că învățătura 
religioasă a evreilor nu este dăunătoare pentru cetăţenii romani. 
Philon şi-a pus în joc toată inteligența, cultura şi puterea de 
persuasiune spre a realiza o vastă alegorie pe înțelesul elitei 
culturale romane, explicând că Dumnezeul unic al evreilor si îngerii 
Săi pot fi asimilați în gândire cu Ideile din filosofia lui Platon (1). În 
cele din urmă se pare că Philon a murit ucis fiind din porunca 
împăratului. Însă metoda alegorică inițiată de către el a rămas ca o 
permanență hermeneutică a filosofiei. La alegorie s-a recurs ori de 
câte ori tematizarea s-a situat pe zona de interferenţă a teologiei cu 
filosofia. 

Moise Maimonide reia, după mai bine de un mileniu, 
metoda alegorică a lui Philon. De altfel, două sunt izvoarele 
principale ale gândirii lui Maimonide: conceptualizările din 
Metafizica lui Aristotel şi metoda alegorică instituită de către 
Philon. Într-un sens, exact aceste virtuţi filosofice ale lui 
Maimonide i-au atras mai târziu critici din partea exegetilor 
obişnuiţi ai Legii. Lui Maimonide i s-a reproşat că tocmai in 
Calauza ratacitilor, o lucrare având drept scop să-i aducă pe cei 
rataciti la calea adevăratei credințe, tocmai aici a conceptualizat 
excesiv învățătura iudaică, sub influenţa puternică a unui gânditor 
ne-evreu, respectiv Aristotel (2). Dar timpul a demonstrat că tocmai 
prin gândirea ființei lui Dumnezeu în cheia filosofiei aristotelice, 
Maimonide s-a impus ca un gânditor profund, depăşindu-şi epoca 
şi limitele unei hermeneutici exclusiv religioase. 

Călăuza ratacitilor, 
scrierea de căpătâi a lui Maimonide, începe prin a combate de 
plano conceperea lui Dumnezeu in limite antropomorfe. Eliminarea 
barierelor antropomorfe dintre noi şi Dumnezeu se poate face cu 
ajutorul filosofiei, în speţă al metafizicii. Dar Maimonide este 
conştient că aici nu se poate începe cu metafizica, recursul la 
această disciplină presupunând o periodă relativ îndelungată de 
pregătire prealabilă. „Este primejdios să începem învățătura cu 

metafizica — zice Maimonide — este ca si cum cineva s-ar apuca să-l 
hrănească pe un sugar cu pâine, carne si vin. Aceste alimente l-ar 
ucide, nu pentru că ele ar fi rele în sine, ci pentru că i-ar fi 
administrate prea devreme” (3). Scrierile sfinte s-au exprimat aşa 
cum s-au exprimat, scrise fiind cu mii de ani în urmă, pentru că 
s-au adresat unei umanitati aflate la începuturile sale, în copilăria 
sa. Pe măsura trecerii timpului, revelația dumnezeiască s-a adâncit 
şi a progresat, oamenilor le-au fost administrate învățături tot mai 
abstracte şi mai subtile, pe măsura maturizării treptate a umanității. 
De aceea, primele învățături, îmbrăcate în haine antropomorfe spre 
a putea fi înţelese de către mintea primitivă a oamenilor de atunci, 
trebuie interpretate în prezent în chip alegoric, spre a putea fi 
degajată adevărata lor semnificaţie teologică şi filosofică. Ceea ce 
Maimonide şi întreprinde cu succes. 

În revelaţia primară, sistematizată în scris imediat după 
ieşirea din captivitatea egipteană, Dumnezeu este conceput ca 
având o multitudine de însuşiri antropomorfe. Anume, în Geneză 
Dumnezeu este reprezentat ca şi cum ar auzi, ar vedea, ar vorbi şi ar 
lucra la fel ca omul. În consecință, lui Dumnezeu I-au fost atribuite 
mâini şi picioare, auz, vedere şi miros. Concret, Cartea vorbeşte 
despre: „aşternutul picioarelor lui Dumnezeu” (Isaia, 66,1). Despre 
„mâna Domnului"(Exod, 9,3; 15,6). Despre “gura Domnului” 
(Isaia, 1, 20) şi despre „glasul Său” (s. 29, 4). Despre „ochii Lui” 
(Ps. 11, 4) si despre “vederea Sa’(II Regi, 19,16). Faţă cu toate 
acestea, Maimonide ne previne că lui Dumnezeu I s-au atribuit „în 
chip metaforic” (4) auzul şi vederea. Spre a cunoaşte prin simţuri, 
pentru a auzi şi a vedea, omul trebuie să aibă un anumit contact cu 
corpurile, dar în cazul lui Dumnezeu această exigenta ar fi absurdă. 
Cunoaşterea prin simțuri este ceva propriu omului, percepțiile 
trupeşti sunt finite şi schimbătoare, în timp ce cunoaşterea lui 
Dumnezeu este netrupească şi absolută. Spre a ilustra caracterul 
inadecvat al acestei concepţii, Maimonide compară efectele acțiunii 
lui Dumnezeu asupra lumii cu acţiunea focului. Focul acționează 

asupra lucrurilor cu care vine in contact, pe unele le arde, pe altele 
le coaguleaza iar pe altele le lichefiaza etc. Acestea sunt aparentele. 
Omul care cunoaste adevarata natura a focului va sti ca focul 
produce toate aceste efecte printr-o singura insusire, anume prin 
căldură. Tot astfel trebuie să fie concepute lucrurile şi cu privire la 
ființa lui Dumnezeu. Este greşit să-i atribuim lui Dumnezeu mâini, 
picioare sau organe de văz sau auz. Ci precum focul are ca esență 
simplă a sa căldura, tot astfel Dumnezeu trebuie să fie conceput ca 
având “atribute care emană dintr-o unică esență simplă” (5), de 
natură spirituală. 

Atributele lui Dumnezeu ca ființă spirituală sunt de natură 
personală: ştiinţă, putere, voință, bunătate, dreptate. Fiinţa lui 
Dumnezeu în sine este concepută de către Maimonide în spirit 
aristotelic: Dumnezeu este o existență care nu are o cauză 
exterioară, accidentală, ci este o “existență necesară” (6). Fiind în 
afara timpului, despre Dumnezeu nu se poate vorbi ca despre ceva 
“născut”, nici măcar ca despre ceva “veşnic”, atâta timp cât nu se 
pune problema ca El să fie şi non-veşnic. Cu aceasta, Maimonide 
intră în zona a ceea ce în teologia iudaică şi creştină s-a numit via 
negativa . Ideea este că orice atribut am afirma noi despre 
Dumnezeu, acel atribut, întrucât este conceput de către om, este cu 
necesitate imperfect. Pentru noi, oamenii, negarea imperfectiunii va 
însemna perfecțiunea însăşi. Dar pentru a-l înţelege pe Dumnezeu, 
vom spune despre El că este mai mult decât perfecțiunea pe care i-o 
putem atribui noi. Negând perfectiunea concepută de către noi în 
numele unei perfecțiuni absolute, aşa vom fi mai aproape de ființa 
lui Dumnezeu. “Nu există alt mijloc de a-l înţelege pe Dumnezeu 
decât prin negatie” (7), arată răspicat Maimonide. Evident, 
demersul nostru trebuie să înceapă prin a nega şi înlătura însuşirile 
antropomorfe pe care noi, oamenii, I le atribuim impropriu lui 
Dumnezeu. A atribui lui Dumnezeu însuşiri determinate, înseamnă 
a adăuga ceva de la noi la esenţa Sa de maximă simplitate. Aşa cum 
arăta şi un autor contemporan, I. Epstein, potrivit lui Maimonide, 

“tot ce ştim despre Dumnezeu se reduce la faptul că El există şi că 
noi înțelegem efectele acţiunilor Sale asupra lumii, sub speciile 
Creaţiei şi ale Providenţei”(8). 

Iată, aşadar, că, la fel cum focul are ca atribut căldura, si 
Dumnezeu are atribute de natură personală, care se interpun între 
noi şi el. Sau, altfel spus, noi îl cunoaştem cu adevărat pe 
Dumnezeu numai prin intermediul atributelor sale, care ar fi ca un 
termen mediu al silogismului, Dumnezeu şi Omul fiind extremele. 
Interogatia care se (im)pune aici este: ce reacții a stârnit acest mod 
rationalist-aristotelic de gândire în rândul invatatilor evrei 
contemporani lui Maimonide? Răspunsul vom încerca să-l 
formulăm urmând analizele unei distinse autorități în materie, 
Moshe Idel, cu opera sa: Maimonide şi mistica evreiască 
(Jerusalem, 1987; trad. rom. Ed. Dacia, Cluj-Napoca, 2001). 

Moshe Idel abordează apariția cabalei, în acest context, ca 
o dublă reacție a acesteia față de modul de gândire al lui 
Maimonide. Etimologic, kabbalah înseamnă, în evreieste, pur şi 
simplu tradiție. Multi dintre primii cabalisti s-au numit astfel, iar 
demersul lor s-a numit cabala, pentru că aceştia s-au decis să 
dezvăluie unele tradiții mistico-esoterice mai vechi, ca reacţie la 
interpretarea relatării Genezei propusă de către Maimonide în spirit 
artistotelic (9). Monografia lui Moshe Idel reprezintă prima tratare 
detaliată a temei. 

Idei precabalistice existau de secole, constituind conținutul 
unor tradiţii esoterice care circulau oral, care nu erau nici fixate în 
scris ŞI nici învățate din cărți, ci “din gura” unui maestru. Apoi, 
“mistica evreiască isi are rădăcinile in Biblia însăşi” (10). 
Principalele teme esoterice de acest fel sunt două la număr: maase 
Bereşit referitoare la Creaţia prezentată în primul capitol al Genezei 
şi maase Merkava (Carul divin), o interpretare a celebrei viziuni a 
profetului Ezechil. Aşadar, o interpretare prin prisma filosofiei lui 
Aristotel a unor teme străvechi ale gândirii ebraice este ceea ce a 
generat apariția caballei (11). Consecințele sunt importante, atât 

pentru cultura iudaică in particular, cât şi pentru cultura şi filosofia 
universală. În interiorul iudaismului, apariția literaturii cabalistice 
echivalează, în opinia unora, cu o adevărată „Renaştere” evreiască 
(12). În al doilea rând, în planul istoriei filosofiei universale, 
Maimonide atinge performanţa a ceea ce s-a numit mai târziu 
sistem filosofic. După cum am arătat mai sus, Maimonide îl 
concepe pe Dumnezeu, în spirit aristotelic, ca pe o existenţă ce nu 
are o cauză exterioară. Cinci veacuri mai târziu, Spinoza va defini 
substanța ca ceva care există în sine şi pentru sine şi nu are nevoie 
de conceptul altui lucru spre a fi format (13). Astfel, Maimonide ni 

se relevă ca fiind una dintre verigile de legătură dintre 
Aristotel şi Spinoza, dintre antichitate şi modernitate. 

In al doilea rând, Moshe Idel evidenţiază si un alt aspect al 
problemei. Cabaliştii considerau că procesul Creației din Geneză 
(maase Beresit) nu este o cosmogonie în maniera mitologiei şi 
filosofiei greceşti, ci că aici sunt tratate procese intradivine (14). 
Într-adevăr, în Geneză, Dumnezeu este desemnat prin cuvântul 
Elohim, care este un plural. Dumnezeu Însuși vorbeşte cu sine 
folosind pluralul, de exemplu: “Să facem om după chipul şi 
asemănarea Noastră” (Geneza I, 26) etc. Or, Maimonide a ignorat 
interpretarea mistică a Creației, avansând în locul acesteia o 
interpretare filosofică, în care Creaţia este reprezentată ca un raport 
al lui Dumnezeu cu lumea, nu ca un proces cosmogonic intradivin. 
Dar ce presupune procesul intradivin? În cabală sunt reprezentate 
patru lumi succesive, prin care se manifestă Infinitul în finit. 
Emanatia (a¢zi/ut) lumii nu provine nemijlocit de la Dumnezeu, ci 
de la Sefirot (idei, modele). Sefirotii, zece la număr, constituie 
intermediarul prin care Dumnezeu  “iradiază” elementele 
universului, fără a-şi diminua cu nimic puterea Sa (15). Prin 
urmare, cabaliştii vedeau în interpretarea filosofică a relatării 
Creaţiei o devalorizare a semnificatiilor secrete conținute in 
teosofia sefirotă. 

În această carte a sa, Maimonide si mistica evreiască, 
Moshe Idel ne relevă, într-un tablou amplu, erudit şi convingător, 
rolul important jucat de către Maimonide nu doar în plan filosofic, 
ci si în impulsul dat de către acesta dezvoltării misticii evreieşti de 
factură cabalistică. 

Ecumenism si catolicism 
in conceptia lui Hans Kiing 


Abstract: 

The ecumenical movement is a reality of our present times, 
but things are far from being plain and simple. 

Christian Churches acknowledge as ecumenism the need to 
commonly assume solutions to some general social and 
moral issues. But when it comes to a real, effective 
get-together, be it ecclesiastic or sacramental, betwen the 
Catholic Church on the one hand the Orthodox Churches on 
the other, the attempt is blocked by the Catholic principles 
concerning the Pope’s infailibility anh his primate. 

This article analyzes the critical stance af the Catholic 
theologian Hans Küng, regarding the  ecclesiologic 
principles of the Catholic Church. 

Key words: ecumenical movement, Hans Küng, Pope’s 
infailibility, Pope’s primat, Catholic Church, Orthodoxes 
Churches. 


1. Preambul 


In ultimul deceniu al secolului trecut, deceniu scurs 


între căderea regimurilor comuniste şi împlinirea a două 
milenii de religie şi cultură creştină, s-au consumat mai multe 
demersuri ecumenice care, din nefericire, nu şi-au atins 
obiectivele propuse. Probabil şi datorită faptului că unele dintre 


aceste demersuri au fost greşit întreprinse din capul locului. 
Un exemplu de fals ecumenism ar putea fi ilustrat prin 


următorul procedeu. Se ia o biserică tradițională determinată, 
Ortodoxă sau Catolică, în care se provoacă breşa unei 
„reforme” de factură neoprotestantă (de exemplu problema 
căsătoriei religioase a homosexualilor, a accesului femeilor la 
sacerdotiu etc.) sau, cum este cazul în curentul numit New Age, 

de factura veche orientala, intr-o forma degradata. Apoi este 
demolată cu uşurinţă partea „reformată” în acest fel, iar din 
molozul rezultat se încearcă edificarea unei noi biserici pretins 
ecumenice, ruptă de propriile tradiții. Aici, prin „ecumenism” 
se înțelege nu reunificarea principalelor biserici creştine 
existente, din care se rezulte o singură biserică întărită, ci 
obiectivul îndepărtat este discreditarea bisericilor creştine 
tradiționale şi instituirea unei religii unice, sincretică, oarecum 
păgână şi panteistă, ca pandant fals-religios al globalizării 
economice şi politice. Este de înţeles de ce bisericile creştine 
tradiționale sunt împotriva unui astfel de „ecumenism”. 

Cu toate acestea, problema ecumenismului nu poate fi 
ocolită, fiindcă principalele biserici creştine, Catolică şi 
Ortodoxă, în condițiile istorice ale prezentului, evoluează 
oarecum natural una spre cealaltă. Asa cum arăta şi J. 
Meyendorff: „Ortodoxia nu mai este azi numai o biserică 
orientală, după cum creştinismul occidental încetează de a fi 
numai occidental” [1]. 


2. Tezele lui Hans Kiing 

După al doilea război mondial, Biserica catolică a avut 
serioase motive de reflecţie. Evenimentele au zdruncinat nu doar 
Biserica în calitate de instituţie, ci şi valorile morale fundamentale 
pe care aceasta se bazează şi pe care le propagă. Astfel că ierarhia 
acestei Biserici a decis convocarea unui Sinod (Conciliu). Acest 
Conciliu, minuţios pregătit, s-a desfăşurat între 1962-1965 la 
Vatican şi a intrat în istorie sub denumirea de Conciliul Vatican II. 
Era al doilea al Bisericii catolice din ultima sută de ani, după 
Conciliul Vatican I încheiat în anul 1870. Abia la Conciliul 
Vatican II, deci în a doua jumătate a secolului XX, a fost 
desființată Inchiziția in mod explicit şi a fost anulat Indexul 
cărților interzise. 

Obiectivele declarate ale Conciliului Vatican II erau: 
reconstrucția Bisericii Catolice pe temeiuri evanghelice, 
reconcilierea bisericilor creştine, descoperirea unor noi raporturi 
mutuale între creştini şi evrei, angajarea unui veritabil dialog cu 
alte religii din lume. După Vatican II, mulți teologi catolici dar şi 
ortodocşi şi protestanți au crezut că a sosit momentul unei innoiri 
profunde a spiritului creştin. Printre ei s-a aflat şi Hans Kiing. 

Teologul catolic Hans Küng s-a născut în 1928 în Elveția 
şi a contribuit, în calitate de expert, la pregătirea Conciliului 
Vatican II. A fost apoi profesor de Teologie ecumenică la 
Universitatea din Tiibingen, până la retragerea sa la pensie, în 
1996. După încheierea Conciliului, Kiing şi-a publicat punctele de 
vedere personale, care s-au bucurat de un puternic ecou în lumea 
întreagă. Acestor tendinţe înnoitoare li s-a pus capăt de către Sf. 
Scaun, mai precis de către Sf. Congregatie pentru Doctrina 
Credinței (succesoarea fostei Inchizitii), prin publicarea 
Declaraţiei Mysterium Ecclesiae, la 5 iulie 1973. 

Dar ce anume conţinea propunerea de reconstrucție a 
Bisericii Catolice făcută de către Hans Kiing? Care au fost ideile 
sale şi de ce a trebuit să fie contrazise prin poziția oficială a 
Bisericii Catolice? 

În rezumat, tezele sale sunt următoarele. 

Despre libertatea în teologie. Aici Kiing revendică un 
mai mare grad de libertate de opinie pentru teologul contemporan: 
„În vechile dicţionare de teologie catolică nu se găsea cuvântul 
libertate, sau atunci când se găsea acesta trimitea la cuvântul lege. 
Or, lipsa de libertate înseamnă o sacrificare a intelectului” [2]. 

Despre metodă. Küng susține necesitatea înnoirii metodei 
în teologie, respectiv revendică pentru teologi dreptul de a face o 
„teologie ştiinţifică”, prin aceasta înțelegând ,,o teologie construită 
cu mijloacele rationamentului logic, plecând de la datele corecte 
ale relevatiei şi ale istoriei” [3]. Spre deosebire de aceasta, 
teologia nestiintifica trebuie repudiată, deoarece operează cu 

notiuni problematice, fara a le clarifica; reia teze traditionale, fara 
a le reexamina critic în raport cu rezultatele exegezei 
contemporane; raspandeste păreri preconcepute asupra altor 
biserici; armonizează necritic textele Sf. Scripturi ş.a.m.d. În 
schimb, teologia ştiinţifică este posibilă, sub condițiile onestitatii, 
sinceritatii şi libertăţii teologului [4]. În absenţa acestor condiţii, 
rezultă o teologie aservită şi caricaturală. 

Despre interpretare în teologie. Într-o carte consacrată 
viitorului Bisericii Catolice, Kiing are un capitol intitulat chiar: 
„Manipularea adevărului” [5]. Aici el arată că teologia catolică 
oficială utilizează în general două metode de interpretare, anume 
metoda pozitivistă şi metoda speculativă. În ceea ce priveşte 
interpretarea pozitivistă, aceasta nu tine seama nici de context, 
nici de o posibilă evoluţie a formulărilor dogmatice. Nu tine 
seama nici de faptul că unii termeni pot fi de neînțeles pentru 
vremea noastră, şi nici de faptul că baza exegetică a unor formule 
poate fi perimată. Pe de altă parte, interpretarea speculativă caută 
să înlăture neajunsurile celei pozitiviste, dar „violentează textul”, 
îi conferă în timp aceluiaşi text sensuri diferite, uneori chiar 
opuse. În vederea depasirii impasului, Küng propune o altă 
hermeneutică, o interpretare numită de către el istorică. Această 
interpretare istorică ar fi singura care ar răspunde exigentei de 
sinceritate teologică şi ar face posibilă reformularea dogmelor. 
Cel puţin în ceea ce priveşte canoanele adoptate la Sinoade, 
respectiv decretele emise la Concilii, este evident că trebuie 
interpretate în chip istoric. Interpretarea unui astfel de act 
presupune răspunsuri la întrebări precum: ce au înţeles 
participanţii la un sinod prin ceea ce au spus în timpul şi în locul 
lor? Ce oponenți aveau în vedere? Ce şcoli teologice şi 
personalități se aflau în spatele părerilor lor? Ce alti factori au 
influențat judecata lor? S.a.m.d. Biserica trebuie să admită ca 
uneori a greşit şi, atunci când îşi schimbă părerea, trebuie să 
admită că şi-a schimbat-o. 

Despre limitele Bisericii. Hans Kiing va relua cunoscuta 
formulă „Extra Ecclesiam nulla salus”, o formulă care a făcut nu 
doar o carieră îndelungată, ci a ocazionat în timp şi multe 
interpretări contradictorii, spre a încerca o definire a Bisericii. 
Anume, Kiing se întreabă: „extra” care Biserică? [6]. După opinia 
sa, astăzi nu se mai poate susţine la modul serios că cei din afara 
Bisericii Catolice nu se mai pot mântui. A încerca să pui azi în 
practică această formulă ar însemna intoleranță, iar a păstra 
formula fără a încerca să o aplici ar însemna duplicitate [7]. Prin 
„Ecclesia” nu se poate înţelege exclusiv Biserica Catolică. Küng 
consideră că se poate neutraliza axioma, plecând de la cea mai 
simplă statistică. Din totalul populației pământului, numai 
aproximativ o treime sunt creştini şi din această treime, numai 
aproximativ jumătate sunt catolici. Ce se va întâmpla cu ceilalți 
5/6 din populaţia pământului care nu sunt catolici? Pot fi tratați 
toți ca fiind „extra Ecclesia”? În concluzie, Küng nu este de acord 
cu două lucruri: cu considerarea Bisericii Catolice ca fiind singura 
Biserică adevărată, şi cu conditionarea mântuirii de apartenenţa la 
această Biserică. El considera că denumirea de biserică” trebuie 
acceptată pentru orice comunitate care se sprijină pe învățătura 
Evengheliei, care crede în Hristos şi celebrează Euharistia. Prin 
urmare, este evident că trebuie să ieşim din limitele Bisericii 
Catolice, atât în ceea ce priveşte ecclesiologia, cât şi în ceea ce 
priveşte soteriologia. Pe de altă parte, însă, definirea în acest fel a 
Bisericii, fără a include şi ierarhia, plasează concepția teologului 
catolic Kiing în sfera neoprotestantismului. 

Despre primatul papal. Hans Kiing observă că între cele 
două Concilii, Conciliul I Vatican (1870) şi Conciliul II Vatican 
(1965), respectiv timp de aproape un secol, primatul papal a 
evoluat spre „absolutism” [8]. Pentru a se elucida această 
problemă, trebuie să se răspundă la următoarele trei întrebări: a) 
Se poate justifica în textele evanghelice un primat al lui Petru? b) 
Se poate demonstra istoric că primatul lui Petru a existat? Şi 

c)Există argumente că episcopul Romei este succesorul lui Petru 
în ceea ce priveşte primatul? Numai că la aceste întrebări, care 
derivă una din alta, răspunsurile lui Küng sunt negative.* În ceea 
ce priveşte primatul lui Petru, textele evanghelice nu îi conferă 
acestuia o putere monarhică şi juridică asupra Bisericii, aşa cum 
şi-au asumat-o papii mai târziu, ci doar o putere istorică mai 
deosebită, dacă nu chiar (în spirit autentic creştin) un „primat” al 
slujirii, nicidecum unul al dominării. Apoi, chiar dacă primatul lui 
Petru ar fi existat, în sensul conferit de papalitate, nu se poate 
demonstra permanenta şi continuitatea acestui primat. Noul 
Testament nu vorbeşte nimic despre o eventuală prezență a lui 
Petru la Roma şi, a fortiori, nici despre sfârşitul lui aici, respectiv 
despre instituirea unui succesor. Există şi autori care susțin că o 
presupusă prezenţă a lui Petru la Roma nu este altceva decât un 
fals pios, fabricat mult mai târziu, exact în scopul justificării 
primatului papal. Deci, istoriceşte nu ştim pozitiv dacă Petru a fost 
la Roma şi, dacă da, ce a făcut acolo [9]. Tradiția creştinismului 
primar nu cunoaşte nici un episcop cu autoritate monarhică, nici la 
Roma şi nici altundeva. În primele veacuri creştine, episcopia 
Romei nu a revendicat nici un primat. Papii s-au bucurat cândva 
de o putere temporală, dar astăzi această putere a fost pierdută în 
mod semnificativ. În concluzie, teoria primatului nu poate fi 
susținută nici biblic şi nici istoric. Soluţia ar fi, din partea papei, 
„renunțarea spontană la putere”, lucru posibil după Kiing pentru 
cel care „a înţeles mesajul lui Iisus şi Predica de pe Munte” [10]. 
Kiing chiar o cere în mod expres: „Conducerea autoritară a unui 
singur om, care nu are acoperire nici în constituția originară a 
Bisericii, nici în mentalitatea democratică actuală (...), trebuie să 
fie înlocuită cu o conducere colegială a Bisericii, la toate nivelele: 
parohial, eparhial, național şi universal” [11]. 

definit în raport cu mai multe perspective din care poate fi privit: 
în raport cu Dumnezeu, cu Biblia, cu Biserica, cu Sinoadele şi — în 

fine in raport cu definițiile dogmatice formulate de către papă. La 
origini, infailibilitatea a fost rezervată cu sens deplin doar lui 
Dumnezeu. Biblia, după Kiing, poate să fie infailibilă în sens 
dogmatic, dar nu şi în privința unor date istorice, geografice sau 
amănunte de ordin ştiinţific: aceasta nu afectează însă deloc 
autoritatea doctrinară a Bibliei [12]. Biserica, de asemenea, 
întrucât este alcătuită din oameni, se poate înşela şi poate înşela şi 
pe alţii. Cu toate acestea, după Küng, „Biserica rămâne 
fundamental în adevăr, iar erorile asupra unor chestiuni 
particulare nu o fac să iasă din adevăr” [13]. În ceea ce priveşte 
Sinoadele, li se atribuie infailibilitate, desi multe Sinoade s-au 
dovedit istoriceşte a nu fi fost deloc infailibile. Există şi sinoade 
care au corijat sinoadele precedente, deci dacă Biserica a revenit 
ulterior asupra unor definiții, evident că acestea nu pot fi 
considerate infailibile. În fine, infailibilitatea papei — aceasta este 
definită de către Conciliul I Vatican, la 1870, în felul următor: 
„Când episcopul Romei (...), în virtutea supremei sale autorități 
apostolice, defineşte că o învățătură cu privire la moravuri trebuie 
ținută de către întreaga Biserică, el posedă, în virtutea asistenței 
divine care îi este promisă Sfântului Petru, acea infailibilitate pe 
care divinul Răscumpărător a voit să o acorde Bisericii Sale (...). 
Aceste definiții ale episcopului Romei sunt de la sine 
ireformabile”. 

controverse chiar în rândurile teologilor catolici. S-a spus 
bunăoară că papa nu poate fi infailibil, deoarece infailibil 
propriu-zis este numai Dumnezeu. Că Papa nu trebuie separat de 
Biserică prin infailibilitate etc. Hans Kiing merge până acolo, 
încât se întreabă: „Ce s-ar întâmpla dacă la un moment dat la 
Roma ar apărea un papă eretic?” [14], sau dacă măcar ar apărea 
un conflict între papă şi Biserică. Evident, Kiing se pronunță 

3. Reactia Bisericii Catolice 

După cum am arătat mai sus, Hans Küng a participat ca 
expert teolog la pregătirea Conciliului Vatican II, desfăşurat 
între 1962-1965. După aceea, între 1965-1972, el şi-a publicat 
punctele de vedere în mai multe cărți. Reacţia Bisericii catolice 
fata de propunerile de reconstrucție avansate de către Kiing a 
fost materializată în textul intitulat: Declaraţie pentru 
apărarea doctrinei catolice despre Biserică împotriva unor 
erori contemporane, text datat la 5 iulie 1973, publicat imediat 
în mai multe limbi (germană, engleză, franceză, [15], italiană) 
şi cunoscut sub numele de Mysterium Ecclesiae, după primele 
cuvinte cu care începe versiunea latină. Documentul a fost 
emanat de la Sfânta Congregatie pentru Doctrina Credinței, 
succesoarea actuală a vechii Inchiziţii. Cu toate acestea, 
Declaraţia este adaptată spiritului contemporan, ea nu 
menționează numele lui Kiing şi ca atare nu pronunţă nici o 
excomunicare sau condamnare. Dar, pe de altă parte, Mysterum 
Ecclesiae ia pas cu pas o atitudine clară împotriva tezelor lui 
Kiing, pe care implicit le consideră „erori”, după cum urmează: 

(1) Kiing credea că poate revendica pentru teolog o 
anumită libertate de cercetare şi interpretare. Faţă de aceasta 
pretenție, Declarația Mysterium Ecclesiae arată: „Adevărata 
libertate a teologilor trebuie să rămână limitată de Cuvântul lui 
Dumnezeu, aşa cum a fost el păstrat şi explicat fidel în Biserică, şi 
aşa cum este el învăţat şi explicat de Magisterul viu al păstorilor 
(adică adunarea episcopilor — n.n.), şi în primul rând de păstorul 
universal” (adică de către papă) [16]. Iată aşadar că libertatea 
teologului, abia afirmată, este imediat limitată de o serie de 
condiționări succesive, in care cuvântul papei, „păstorul 
universal”, apare situat cel puţin la egalitate cu cuvântul lui 
Dumnezeu. 

(2) În privinţa interpretării, Kiing cere doar dreptul la o 
interpretare istorică. Dar Mysterium Ecclesiae declară: 
„Adevărurile pe care Biserica înțelege să le înveţe în mod real, 
prin formulele sale dogmatice, sunt fără îndoială distincte fata de 
concepțiile schimbătoare, proprii unei epoci determinate” [17]. 
Aşadar, formulele dogmatice sunt excluse de la orice schimbare, 
prin urmare orice tentativă de (reinterpretare istorică este 
eliminată apriori. 

(3) Despre Biserică, Kiing a încercat să dea o definiţie cât 
mai cuprinzătoare, aşa încât aceasta să includă în ea cât mai mulți 
creştini, nu doar pe catolici. Ce spune despre acest lucru 
Declarația: „Există o singură Biserică (...), Biserica Catolică, 
condusă de succesorul lui Petru şi de episcopii care sunt în 
comuniune cu el (...). Numai Biserica Catolică posedă in 
întregime adevărul dumnezeiesc revelat şi toate mijloacele pe care 
Dumnezeu le-a stabilit pentru mântuirea oamenilor [18]. lată că, 
la anul 1973, Mysterium Ecclesiae ne trimite înapoi în Evul 
Mediu; cine se află în afara Bisericii catolice este destinat 
flacarilor iadului. 

(4) Despre primatul papal, Kiing arată că un primat de 
jurisdicție nu se poate susţine nici pe exegeza biblică, nici pe 
tradiția bisericească şi nici pe fapte istorice. Fără să aducă nici 
argument prin care să-l contrazică pe Kiing, Mysterium Ecclesiae 
repetă vechea frază că: „Prin instituire divină, numai păstorilor 
succesori al lui Petru le aparține dreptul de a învăţa creştinii în 
chip autentic”. 

(5) În ceea ce priveşte infailibilitatea, în afară de aceea a 
lui Dumnezeu, Kiing nu recunoaşte nici o altă infailibilitate 
absolută. Dar Declaraţia Sf. Congregatii adaugă o condiție ad-hoc, 
într-un chip vag mistificat: „Dumnezeu Însuşi, care este în chip 
absolut infailibil, a binevoit să comunice Bisericii o oarecare 
infailibilitate participată (...). În persoana succesorului lui Petru 
este concentrată gratia infailibilitatii întregii Biserici, atât a 

credincioşilor, cat şi a păstorilor” [19]. Practic se întâmplă ceea ce 
a semnalat şi un teolog român [20]. Conciliile de la Vatican au 
uzurpat infailibilitatea Bisericii spre a o conferi Papei. 


4. Epilog 

Cinci ani mai târziu după Mysterium Ecclesiae, în 1978, a 
fost ales papă Ioan Paul al II-lea. La numai doi ani de la 
întronizare, loan Paul al II-lea a inițiat primul dialog cu adevărat 
eficient cu Biserica Ortodoxă. Anume, în 1980 a fost creată o 
Comisie mixtă internațională pentru Dialog Teologic între 
Biserica Catolică şi Biserica Ortodoxă. Această comisie este 
alcătuită pe de o parte din reprezentanții a 14 biserici ortodoxe 
naționale, de regulă mitropoliți sau episcopi, şi pe de altă parte 
dintr-un număr egal de reprezentanți ai Vaticanului, cardinali, 
preşedinţi ai diverselor Consilii pontificale şi episcopi primati ai 
bisericilor catolice din diferite tari. Această Comisie s-a întrunit 
mai întâi la Bari, în Italia, în 1986 şi 1987, la Freissing în 
Germania (în 1990), apoi la Balamand în Liban (în 1993). 
Progresele au fost uriaşe. După „schisma” din 1054, între Biserica 
Catolică şi cea Ortodoxă au urmat câteva tentative de dialog 
nereuşite (de exemplu Conciliul de la Florenţa din 1439), câteva 
tentative nefericite de fuziune prin ,,uniatie” (în Bielorusia, 
Ucraina şi Transilvania), dar mai ales peste toate acestea s-au 
aşternut aproape o mie de ani de imobilism. Şi iată că, în mai 
putin de un deceniu, prin lucrările Comisiei mixte sus-amintite, 
s-a convenit (la Bari) că Sf. Taine administrate de cele două 
biserici, Catolică şi Ortodoxă, au aceeaşi valoare, că diferenţele 
dintre ele tin doar de tradiţia istorică şi că aceste diferente nu sunt 
ireductibile. De asemenea, s-a căzut de acord (la Balamand, în 
1993) că, de vreme ce ambele Biserici asigură în chip egal 
mântuirea credincioşilor, nu se va mai face prozelitism din partea 
vreuneia împotriva celeilalte. Sunt paşi de o însemnătate crucială 
în direcția ecumenismului autentic. 

Pe de altă parte, Hans Kiing a avut ocazia să-şi facă 
retrospectiva propriilor idei, vreo douăzeci de ani mai târziu. În 
1986, el a revenit cu o nouă carte: De ce sunt încă creştin? [21]. 
Aici el îşi enumeră mai întâi deceptiile. În Biserica catolică, 
afirmă Kiing, spiritul Conciliului II Vatican i-a speriat pe papi şi 
Curia Papală; aceştia au făcut tot posibilul ca să-i stopeze evoluția 
[22]. Roma, deşi se arată deschisă în exterior, mai ales în 
chestiunile sociale în care este implicată, se închide în interior, în 
ceea ce priveşte reconstrucţia ecclesială, libertatea creştină şi 
creativitatea spirituală. În Biserica Catolică există numeroase 
contradicții de neînțeles. Biserica vrea să lupte împotriva sărăciei 
în lume, dar interzice contraceptia considerând-o imorală. 
Biserica se pronunță pentru cauza drepturilor omului, dar îşi 
intimidează teologii proprii, chemându-i la ordine şi interzicând 
clerului să se căsătorească. Biserica catolică se pronunță pentru 
ecumenism, dar interzice să se atingă cineva de infailibilitatea 
papală. Rezultatul este, după Kiing, că numeroşi bărbaţi şi femei, 
foşti catolici practicanți, părăsesc Biserica, pentru că aceasta nu 
este în stare să adopte un nou stil de viață, creştină, creatoare. In 
multe biserici catolice din lume se asistă la o cădere înfricoşătoare 
a practicii religioase. 

Cu toate acestea, Kiing nu poate să nu se întrebe: ce îl 
poate lega pe un om de această Biserică? De ce trebuie perseverat 
în ea? În condiţiile în care adevărata reconstrucţie a acestei 
Biserici este putin semnificativă, când eşti nevoit să inoti în contra 
curentului, când ideile tale nu promovează decât ostilitate sau 
chiar ură — atunci trebuie să spui „da” sau „nu” într-un interval de 
câteva zile. 

Răspunsul lui Kiing este afirmativ. După el, există motive 
generale, care trebuie să ne facă să perseverăm, motive la care 
chiar şi necreştinii ar putea să subscrie [23]. Anume, orientarea 
fundamentală în viata nu se poate schimba în mod superficial. 
Există apoi şi motive particulare, pe care Kiing, în calitatea sa 

declarată de creştin care a luat în serios urmarea lui Hristos, le 
adaugă aici. Mesajul lui Hristos nu poate fi stabilit prin 
meschinăria intereselor de grup, prin caracterul limitat al 
mijloacelor, prin insuficienţa activității sau prin eşecul într-o 
activitate anume. În această lumină, puterea se poate manifesta în 
neputinţă, forța în slăbiciune, grandoarea în mizerie şi conştiinţa 
de sine în smerenie. 

În final, Kiing declară că viitorul Bisericii Catolice a 
început deja, că voinţa de reconstrucție nu mai este apanajul unui 
grup restrâns. Că o nouă polarizare a opiniilor în interiorul 
Bisericii este surmontabilă. Că cei mai multi preoți şi episcopi 
spun „da” unei reconstructii radicale. Că această tendință din 
Biserica Catolică se sprijină pe forte creatoare din alte biserici. Ca 
Biserica catolică nu poate să oprească evoluția lumii şi nici să o 
întoarcă în Evul Mediu sau în epoca Contra-Reformei [24]. 

În principiu, oricare dintre noi care s-a născut creştin 
poate oricând să-şi părăsească biserica şi religia, să se declare ateu 
ori să adopte o altă religie sau vreo sectă exotica. $i chiar dacă 
cineva aparține doar formal vreunei biserici creştine şi rămâne 
astfel toată viaţa, sau chiar dacă vreun practicant fervent al unei 
biserici decide matur şi conştient să-şi schimbe confesiunea şi să 
părăsească creştinismul, aceste componente nu schimbă cu nimic 
esenţa lucrurilor. Trecerea unui creştin la o altă denominatiune 
religioase rămâne o schimbare pur nominală. Fiindcă în fiinta 
noastră profundă creştinismul rămâne perpetuu, ca o resorbtie 
spirituală implicită. Suntem vrând-nevrând, produsul unei culturi 
creştine. 

În general, Bisericile creştine contemporane se declară în 
principiu de acord cu mişcarea ecumenică. Cu toate acestea este 
posibil ca, în confruntare cu practica istorică, ecumenismul să se 
dovedească a fi o simplă utopie. Pentru că, prin “ecumenism”, 
biserici diferite înțeleg lucruri diferite. 

Pe de o parte, în măsura în care ecumenismul 
contemporan presupune, ca substrat politic, o tendință în sensul 
edificării unei religii mondiale unice, ca efect al globalizării, acest 
tip de ecumenism este poate acceptat de către unele culte 
neoprotestante, dar este respins energic de către bisericile 
tradiționale, care se văd aici confruntate cu o ameninţare directă la 
adresa propriilor tradiții. 

Pe de altă parte, în măsura în care ecumenismul 
presupune doar atenuarea diferențelor istorice între bisericile 
tradiționale şi o recunoaştere reciprocă a valorii soteriologice a 
practicilor sacramentale, demersul este grevat de principiile 
Bisericii Catolice, de pretenţia acesteia referitoare la recunoaşterea 

Hans Kiing asupra Bisericii Catolice sunt concludente în acest 
sens. 

Teoria efectelor perverse 


Abstract: 

Here we have critically analised certain optimistic and 
simplified views on social determinism and we have 
consequently analised the theorie’s prediction capacity as 
regard the forthcoming evolution of society. During this 
critical examination we have revealed the rol of the 
unconscious, irrational and random factors which contribute 
to the creation of historic events. We have also revealed the 
nature of emergent causality, as a specific type of causality, 
which blends on hazard and shows the value at the light. 
Keywords: predictability, global evolution models, social 
emergence, perverted effects, causality 


Problema cauzalitatii emergente, adică a acelui tip de 
cauzalitate care nu poate fi anticipată nici ca apariție şi nici ca 
manifestare a consecintelor, a fost reluata, in perioada postbelica, 
prin contributiile antropologului american J.H. Steward. Potrivit 
acestuia, există efecte, respectiv evenimente istorice care nu pot fi 
deduse din cauze, chiar dacă noi am cunoaşte cauzele exhaustiv şi 
chiar dacă aceste cauze ne apar nu doar ca necesare ci şi ca 
suficiente. Procesul istoric în ansamblu poate fi determinabil, dar 
nu şi predictibil (1). În procesele evolutive, „nu există nimic care 
să preordoneze dezvoltările ulterioare” (2). În nici o epocă 
istorică, plecând de la datele prezentului, nu au putut fi prezise 
invențiile viitorului. De exemplu, în sec. al XVIII-lea, nimic nu-i 
indreptatea pe oameni să prezică inventarea electricității sau a 
motorului cu ardere internă, după cum în sec. al XIX-lea nimic 
nu-i indreptatea pe oameni să prezică evoluția tehnicii de calcul 
sau utilizarea energiei nucleare ş.a.m.d. 

Există, desigur, anticipări pronunțate şi atrăgătoare, în 
genul literar numit science-fiction. Scriitorul Jonathan Swift 
(1667-1745) a anticipat cunoaşterea fizico-chimică a fotosintezei. 
Alt scriitor celebru, Jules Verne (1828-1905) a anticipat 

submarinul sau zborurile spatiale. H.G. Welles (1866-1946) a 
anticipat relativitatea timpului şi aselenizarea. Dar toate 
anticipările în genere sunt anticipări nu predicții, nu sunt ceva 
sistematic ci contingent, sunt bazate pe fantezie şi nu pe deductii 
ştiinţifice care pleacă de la starea prezentă a lucrurilor, apoi sunt 
ceva relativ la domeniul tehnicii, nu la mersul istoriei umane. 

Există, e adevărat, anticipări şi încercări de previziune şi 
în domeniul evoluției istoriei umane, dar aici lucrurile stau altfel. 
În materie de previziune sau clarviziune istorică, antichitatea i-a 
dat pe magi în civilizaţia babiloniană, pe profeti în civilizația 
iudaică, pe auguri în civilizația romană şi câteva oracole renumite 
în civilizaţia greacă. Erau persoane care se bucurau de un respect 
mistic, de o celebritate rară şi de o autoritate indiscutabilă, mai 
presus de oameni, de origine divină, care nu putea fi pusă la 
îndoială, deşi profetiile lor au fost adesea infirmate violent şi au 
condus la adevărate dezastre pentru popoare şi imparatii ce păreau 
nepieritoare. Înainte de a pleca la războiul împotriva grecilor, 
tradiţia spune că regele persan Xerxes a consultat un oracol, iar 
oracolul i-a prezis că va distruge un stat mare. Profetia era 
suficient de ambiguă ca să se poată adeveri şi la modul pervers, în 
sensul că până la urmă regele persan şi-a distrus propriul stat. 

Nici previziunile din epoca modernă nu au un statut 
mai bun. Karl Marx a pretins în Capitalul (1867), o scriere cu 
caracter ştiinţific în plan economic, dar structurată ca metodă 
pe baza imitării necritice a Logicii lui Hegel, că a găsit legitatea 
generală a istoriei umane, constând în succesiunea necesară a 
modurilor de producție, în virtutea cărei succesiuni după 
capitalism urmează cu necesitate comunismul, o orânduire 
superioară în raport cu precedenta. După cum se ştie, istoria 
ulterioară a evoluat în aceeaşi manieră perversă şi a infirmat la 
modul tragi-comic şi această predictie realizată aparent pe baze 
ştiinţifice. 

Fata cu această incapacitate a oamenilor de a-şi prezice 
propria istorie s-a avansat o explicație. S-a spus bunăoară (3) 
că decalajul care există între funcția predictivă a ştiinţelor 
naturii şi cea a ştiinţelor sociale se explică pe de o parte prin 
complexitatea vieții sociale, iar pe de altă parte prin stadiul 
incipient in care s-ar afla ştiinţele sociale în raport cu cele ale 
naturii. Ambele presupuneri sunt eronate. 

Ştiinţele sociale nu sunt istoriceşte în urma ştiinţelor 
naturii, dacă admitem (şi trebuie să admitem) că Istoria începe 
cu Herodot (sec. V î.H.), iar Ştiinţa politică cu Platon şi 
Aristotel (sec. V-IV î.H.). Etica lui Spinoza (1677) a fost 
elaborată în maniera ştiinţifică a Geometriei, iar prima 
concepție general-evolutionista se află în Fenomenologia lui 
Hegel (1806), publicată cu mai bine de o jumătate de veac 
înainte de Originea speciilor a lui Darwin (1859). 

Apoi, cât priveşte opinia că societatea umană este 
„deosebit de complexă” prin comparaţie cu natura şi de aceea, 
ca obiect de cunoaştere, cunoaşterea de sine a omului ar trebui 
să rămână cumva firesc în urma cunoaşterii naturii etc. — toate 
acestea nu sunt altceva decât simple vorbe goale. Nu 
„complexitatea” omului este o piedică în calea cunoaşterii 
istoriei sale din trecut, ci libertatea omului este o piedică în 
calea  predicției asupra istoriei sale viitoare, asupra 
comportamentului uman şi a evoluţiilor sociale la scară 
națională şi planetară. Societatea în ansamblu, o interacțiune de 
indivizi, înzestrați cu libertate dar determinaţi de interese, o 
interacțiune de grupuri mai mici sau mai mari, aflate sub 
presiune reciprocă şi în ciocnire browniană, cu toată 
structurarea instituțională, va avea ca rezultat o zonă 
fundamental indeterminista şi ca atare principial impredictibilă. 

Fizica lui Newton, prezentată mai cu seamă în 
Principia Mathematica (1687), a impus totodată şi un anumit 
ideal al ştiinţei, caracterizat prin rigoare deterministă şi prin 

legitate care nu admite exceptii. Un secol dupa Newton, 
Immanuel Kant împărtăşea ironic, in mod condiționat, acelaşi 
ideal şi pentru ştiinţa moralei, pentru filosofia practică. Mai 
exact, Kant arăta că, dacă am putea cunoaşte toate mobilurile 
care determină acţiunea unui om, atunci noi am putea prevedea 
comportamentul său viitor cu precizia cu care astronomii 
prevăd mişcarea astrelor. Kant ştia însă că acest lucru nu este 
cu putință din principiu, pentru că omul este, în planul raţiunii 
practice, o ființă înzestrată cu libertate, ca spontaneitate 
absolută, după cum în planul cunoaşterii, al raţiunii pure, 
conceptele intelectului sunt produse de asemenea în virtutea 
unei spontaneitati pure. 

Pe de altă parte, după cum se ştie, ordinea socială 
transcende suma acțiunilor individuale, se prezintă ca fiind 
exterioară acestor acţiuni şi nu reproduce aceste acţiuni, chiar 
nici atunci când ne-am imagina un caz ideal, când acțiunile 
tuturor indivizilor ar fi puse în sinergie. Cu alte cuvinte, 
ordinea socială însăşi constituie o emergenta în raport cu suma 
acțiunilor individuale. Prin urmare, pentru a explica ordinea 
socială este necesar să avem în vedere acțiunile individuale, de 
exemplu deciziile sau gesturile personalităților istorice, dar nu 
este şi suficient. O atare explicaţie este grevată pe de o parte de 
libertatea ca inerență a individului, iar pe de altă parte de 
caracterul emergent al acestei ordini însăşi. 

Există fireşte în lumea contemporană şi demersuri 
ştiinţifice importante, unele chiar impresionante, consacrate 
previziunii asupra evoluţiei societății. Primul de acest fel, 
faimos în toată lumea, este cel numit Limitele creşterii (4), 
elaborat de echipa condusă de către D. Meadows. Acest model 
este imaginat pe evoluția unui număr de cinci variabile: 
demografie, resurse naturale, agricultură, industrie şi poluare. 
Ideea simplă a echipei Meadows era să presupună atunci, la 
începutul anilor 70, că toţi aceşti parametri şi-ar continua 

nestingheriti tendințele şi ritmurile de creştere existente. Au 
preluat date şi indicatori care caracterizau complex aceste cinci 
variabile şi au procedat la scenarii simulate pe calculator. 
Viziunea obținută a fost una cu adevărat apocaliptică. În 
ipoteza că populaţia va creşte continuu în acelaşi ritm, creşterea 
ei se va lovi de limitele absolute ale planetei de a asigura 
resurse de hrană. Dacă consumul de resurse naturale, în speță 
de petrol va creşte continuu în acelaşi ritm, la un moment dat 
aceste resurse vor fi complet epuizate. Dacă agricultura bazată 
pe chimizare şi industria vor continua să crească în acelaşi 
ritm, poluarea rezultată va ajunge să otrăvească totul, până 
când viata pe pământ va deveni imposibilă. Civilizaţia umană 
globală, în întregul ei, ar urma să intre în colaps undeva între 
anii 2030 — 2050. Din fericire, evoluţia acestor variabile nu este 
una liniară şi deterministă, ci este expusă şi supusă la posibile 
influenţe imprevizibile. Limitele demografice şi alimentare pot 
fi considerate ca fiind relative la tehnologia care se va utiliza pe 
viitor în agricultură. Limitele resurselor de hidrocarburi s-ar 
putea să nu conteze, în eventualitatea descoperirii unor surse 
alternative de energie. Poluarea poate fi limitată prin mutatiile 
pe care le-ar putea suferi industria etc. Limita principală a 
acestui gen de previziuni este aceea că este una exclusiv 
tehnică, îi scapă factorul politic, caracterizat prin deciziile luate 
de către oameni, decizii imposibil de anticipat pe termen mediu 
şi lung. 

Trebuie să recunoaştem: diferenţele între oracolele 
antichității şi modelele de evoluție globală ale 
contemporaneităţii sunt uriaşe, în unele puncte chiar totale. 
Oracolele se alimentează din inspirație divină, modelele 
globale cu cifre şi date empirice, verificabile ştiinţific. Preoţii 
antichității făceau preziceri în stare de transă, indusă deasupra 
focului, prin inhalarea fumului rezultat din arderea unor ierburi 
halucinogene, în schimb savanții contemporani sunt, în 

principiu, minți educate, lucide şi critice. Vechii prezicători 
examinau cu luare-aminte zborul păsărilor mari pe cer sau 
măruntaiele animalelor de jertfă, futurologii de azi urmăresc 
scenarii simulate pe calculator. Cu toate acestea, ei au ceva în 
comun. Ambele categorii, magii din vechime şi oamenii de 
ştiinţă de azi, au aceeaşi capacitate sever limitată de predictie, 
supusă acțiunii aleatorii a factorului imprevizibil. Un singur 
exemplu. În anii 70 şi 80 ai secolului XX au fost realizate zeci 
de predicții cu caracter ştiinţific, Rapoartele către Clubul de la 
Roma, Rapoartele Stratford etc., dar nici una dintre aceste 
predicții nu a reuşit să prevadă prăbuşirea fostei URSS, 
întâmplată numai câţiva ani mai târziu. 

În aceste condiţii, cercetătorii istoriei au renunţat la 
predicții propriu-zise, cu pretenții de confirmare într-un procent 
semnificativ, şi şi-au centrat eforturile pe relevarea unor 
tendințe, a tendințelor dominante, numite şi megatendinte. 
Astfel, John Naisbitt (5) relevă un număr de zece astfel de 
megatendinte, din care am enumera doar câteva, pe acelea care 
mai prezintă o oarecare relevanţă şi în ziua de azi. Anume, 
tendinţa de trecere de la societatea industrială la societatea 
informaţională; tendinţa de trecere de la tehnologia tradițională 
la IT; tendinţa de trecere de la economia naţională la o 
economie mondială; tendinţa de trecere de la ierarhii către 
rețele. În doar două decenii de la formularea acestor tendințe, 
se poate observa că un număr de şase din zece nu au mai fost 
confirmate de cursul ulterior al evenimentelor, iar pentru 
celelalte patru, despre care se mai consideră şi azi că ar fi reale, 
datele de analiză utilizate de către Naisbitt sunt evident 
depăşite. Or, în ştiinţele sociale se consideră că o corelaţie 
statistică între două variabile este semnificativă doar atunci 
când se verifică în cel putin 70% din cazuri. 

Apoi tendințele pot fi oricând, în orice moment 
deturnate şi alterate de către decizii neaşteptate, bizare, 

iraționale şi contraproductive luate de către conducerile politice 
ale diverselor state. Un renumit istoric militar american (6) a 
analizat în detaliu, într-o serie de eseuri, câteva momente de 
notorietate istorică, in care conducătorii unor cetăți sau 
guvernele unor state au luat cele mai proaste hotărâri cu 
putință, au adoptat decizii complet iraționale şi contrare 
interesului propriu. În cazul războiului troian, regele Troiei şi 
căpeteniile militare au introdus în cetate ciudatul cal de lemn, 
construit şi aparent abandonat de către grecii inamici, fără să 
aibă înțelepciunea de a verifica interiorul acestuia, cu toate 
insistențele profetului Thyresias în acest sens, după care au 
organizat un banchet spre a celebra victoria şi apoi s-au culcat 
linistiti. În cazul Reformei lui Luther de la începutul sec. al 
XVI-lea, Papalitatea a refuzat cu încăpățânare să dea curs 
cererilor de respectare a unor norme morale minimale, pierzând 
astfel aproximativ jumătate din Europa creştină. Spre sfârşitul 
sec. al XVIII-lea, Imperiul Britanic a refuzat să recunoască 
Independenţa coloniilor din America de Nord, dimpotrivă a 
căutat să le menţină cu forța, printr-un război al cărui eşec era 
previzibil. În perioada postbelică, SUA s-au angajat în Vietnam 
într-o aventură catastrofală, un război soldat cu pierderi imense 
şi practic fără nici un fel câştig. Concluzia istoricului american 
ar putea fi circumscrisa unui iluminism întors pe dos. Da, este 
adevărat că ideile joacă un rol important în istorie, dar nu ideile 
luminoase, progresiste, umaniste etc., ci mai curând cele 
iraționale, de-a dreptul demente. Dacă Barbara Tuchman 
(decedată la 8 feb. 1989) ar mai fi trăit şi azi, ar fi avut noi 
argumente pe aceeaşi temă, alimentate de războaiele 
contemporane şi de aceleaşi decizii iraționale adoptate de către 
politicieni. 

O privire mai detaliată asupra modului în care se 
comportă şefii de state şi cum îşi asumă anumite idei, aruncă 
Henry Kissinger (7), fost secretar de stat al SUA în 

administraţia Nixon şi laureat al Premiului Nobel pentru Pace. 
Kissinger consideră că a fi om de stat este o artă şi că 
exercitarea acestei arte depinde de buna cunoastere a doua 
lucruri: a limitelor proprii si a posibilitatilor proprii. Decizia 
presupune o anumită tensiune optimă între realitate şi aspirații. 
Dacă nu ai aspirații, stagnezi; dacă ai aspirații mai mari decât 
posibilitățile, ratezi efortul specific şi subminezi încrederea în 
guvernare. Corespunzător, oamenii de stat ar putea fi împărțiți 
în trei categorii: (a) Oamenii mediocri, care operează în 
interiorul limitelor proprii şi care, din acest motiv, nu vor crea 
nimic semnificativ. (b) Oamenii mari, care operează la limita 
exterioară a posibilităților, dar nu foarte departe de această 
limită, la fel cum în logică, paşii înainte în vederea determinării 
se fac întotdeauna la genul proxim, nu la un gen prea 
îndepărtat. (c) Oamenii nesăbuiţi, care depăşesc prea mult 
limitele, care iau decizii cu consecințe care scapă de sub 
control şi care subminează încrederea nu doar în societatea lor, 
ci şi în restul lumii. În raport cu problema predictiei, aceste 
tipuri ar putea fi considerate în manierea următoare. Oamenii 
mediocri nu prezintă interes; oamenii nesabuiti sunt principial 
imprevizibili şi ca atare impredictibili; marii oameni de stat pot 
angaja un efort de predictie de o valoare relativă. 

Efectele perverse, care contrazic sistematic eforturile 
omeneşti de anticipare şi predictie pot fi de două tipuri, dupa 
domeniul de manifestare. Se produc astfel de efecte în natură, 
datorită acțiunii omului, cu consecinţe imposibil de prevăzut, şi 
de asemenea se produc astfel de efecte şi în viaţa socială, tot cu 
consecințe imposibil de prevăzut, uneori agravate de deciziile 
iraționale ale actorilor politici. Că există consecințe principial 
imprevizibile este un lucru firesc, atâta vreme cât omul nu 
posedă cunoaşterea absolută. Noi, când acționăm, putem 
prevedea unele dintre consecinţele imediate ale acțiunilor 
noastre, ba uneori putem prevedea şi în plan mai îndepărtat, 

uneori putem prevedea şi consecințele consecințelor etc. 
Probabil că putem prevedea mai multe consecințe în plan 
imediat, după care putem prevedea tot mai puţin, pe măsură ce 
ne îndreptăm către viitorul mai îndepărtat. De regula, 
capacitatea noastră de predictie este invers proporțională cu 
depărtarea temporală. Oricum ar fi, un lucru este sigur: 
capacitatea noastră de predictie nu este una fără rest. Niciodată 
omul, fie el chiar geniu politic ori militar, nu va fi capabil să 
prevadă toate consecințele, pe timp nelimitat. Aşa ceva ar fi 
strict de apanajul unei cunoaşteri absolute, proprie doar unui 
eventual intelect divin. 

Există efecte perverse în natură, ca urmare a acțiunii 
omului şi un inventar fie şi partial al acestora este de-a dreptul 
impresionant. Un singur exemplu. În Egipt, pe Nil, la 840 km 
mai sus de Cairo, se află oraşul Assuan. Oraşul a ajuns celebru, 
pentru că în perioada postbelică aici s-a construit unul dintre 
cele mai mari baraje din lume, având în spate un lac de 
acumulare lung de 550 km, cu sute de miliarde de metri cubi de 
apă. Scopul era, evident, regularizarea cursului fluviului, 
prevenirea inundațiilor din anii cu precipitații abundente şi 
combaterea secetei din anii cu precipitaţii reduse, producerea 
de energie electrică, constituirea unui rezervor de apă pentru 
agricultură etc. Problema este că au rezultat şi efecte 
nescontate, contrare scopurilor urmărite de către om, ceea ce a 
transformat acest baraj într-un „simbol al absurditatii 
universului tehnic” (8). Mai Jos de baraj, fertilitatea renumită a 
solului arabil egiptean a scăzut foarte mult, în lipsa aluviunilor 
aduse mai-nainte de către fluviu. S-a recurs, în compensație, la 
fertilizarea cu îngrăşăminte chimice, care în timp s-au infiltrat 
în pânza freatică şi au poluat apa de băut. Reducerea stratului 
de mâl din albia Nilului a diminuat flora şi a cauzat finalmente 
reducerea drastică şi a faunei piscicole şi a veniturilor rezultate 
din pescuit etc. Ceea ce s-a întâmplat în cazul barajului de la 

Assuan este valabil practic pentru toate amenajările de acest 
fel, de pe toate continentele. Cam într-un sfert de secol de la 
construirea lor, barajele generează adevărate catastrofe 
ecologice. În apropierea gurilor de vărsare în mare a fluviilor 
pe care s-au construit baraje, coastele sunt mai puternic 
erodate, iar producția piscicolă şi turismul scad semnificativ. 
Inclusiv în cazul României, îngustarea până la dispariție a 
plajelor de la Năvodari — Mamaia trebuie pusă în legătură cu 
construirea pe Dunăre a barajului de la Porţile de Fier. În cele 
din urmă, lacurile de acumulare rețin aluviuni până se 
colmatează, lent dar sigur, reducând capacitatea de amortizare a 
cheltuielilor făcute cu construirea barajului. 

Mult mai primejdioase sunt însă efectele perverse în 
viata socială, respectiv în activitatea politică. De la începuturile 
istoriei umanităţii şi până la jumătatea secolului XX, atitudinea 
oamenilor fata de război a rămas aceeaşi: războiul a fost privit 
ca o funcție naturală a popoarelor, ca un mod firesc de 
soluționare a diferendelor dintre state, războiul era considerat 
un mijloc legal şi legitim, în special când era vorba de războaie 
de apărare. În cursul celor două războaie mondiale din secolul 
XX s-au realizat însă arme de nimicire în masă, care nu sunt 
destinate doar pentru anihilarea militarilor combatanți, ci cu 
care poate fi masacrată, intenționat sau nu, populaţia civilă care 
nu are nici o legătură cu conflictul, cu care se pot comite şi s-au 
comis crime de război şi crime împotriva umanității. Prin 
urmare, imediat după al doilea război mondial s-a constituit un 
Tribunal International şi a avut loc, la Nürnberg, un proces al 
celor consideraţi criminali de război. Acuzarea, dominată de 
procurori sovietici, nu era neapărat mai inocentă decât acuzaţii 
din boxă, după cum atacarea populației civile din Japonia cu 
bombe atomice nu a însemnat altceva decât tot genocid, dar aşa 
trebuia să se procedeze, învingătorii îi judecau pe învinşi. 
Problema aici este alta, anume a apărut un element cu totul nou 

şi imprevizibil cu decenii mai-nainte, s-a ivit o noua filosofie a 
războiului şi a păcii. Modul de purtare a războiului nu mai este 
o problemă internă a unui stat suveran, respectiv o problemă 
exclusiv a statelor aflate în război, ci acest mod a fost supus 
unor reglementări supranationale. Totodată, au fost realizate 
arme nucleare cu o putere de distrugere atât de mare, încât a 
devenit clar că războiul nu mai era o funcţie „naturală” a unui 
stat determinat, cât un mijloc de intimidare şi descurajare la 
scară globală. 

în perioada imediat postbelică s-a creat un set de noi 
principii şi norme în dreptul internațional, cu privire la 
problema păcii şi a războiului. Eficacitatea acestor reguli a fost 
testată într-o situație reală, în cursul a ceea ce s-a numit criza 
cubaneză, care s-a consumat pe la începutul anilor şaizeci. 
Atunci, după opinia unor autori (9), a fost constientizat faptul 
că armele nucleare anulează rolul războiului ca metodă de 
rezolvare a conflictelor internaţionale. Atunci fiecare dintre 
părțile implicate în conflict, SUA şi URSS, care erau de altfel 
şi singurele puteri nucleare, au bătut în retragere şi nu au recurs 
la lovituri cu bomba atomică una împotriva celeilalte. Au ajuns 
la concluzia că utilizarea armamentului nuclear ar însemna de 
fapt o anihilare reciprocă, că un război nuclear ar fi un război 
numai cu învinşi şi fără învingători, că nu poate exista o 
strategie în caz de victorie, pentru că un astfel de război ar 
deveni, prin propria-i escaladare, un război total, soldat cu 
nimicirea reciprocă. 

Si totuşi, ca o ironie a istoriei, această lecţie a fost 
repede uitată. După dubioasele atacuri de la 11 septembrie 
2001, conducerea SUA, în speţă administrația Bush a făcut 
cunoscută, cu o grabă suspectă, strategia atacului preventiv 
împotriva oricărei tari de pe glob, despre care s-ar putea crede 
că ar amenința interesele SUA, cu orice fel de armament, 
inclusiv cu cel nuclear. Ulterior s-a aflat că strategia respectivă 

a fost conceputa de fapt inainte de septembrie 2001. Astfel, 
agresiunea a fost ridicata la rang de lege, iar amenintarea cu 
arma nucleară la rang de practică curentă în relaţiile 
internaționale. SUA, rămase pentru scurt timp singura 
superputere pe glob, au început să facă dovada unui 
comportament  militar-nuclear iresponsabil, riscant şi 
imprevizibil. 

În prezent este ignorat si un alt principiu, rezultat 
dintr-o observare lucida a evolutiilor istorice. Istoria moderna 
ne arată că un stat mic, oricât de mic şi de slab înzestrat ar fi 
din punct de vedere militar, nu poate fi cucerit şi supus, oricât 
de mare şi puternic ar fi agresorul, dacă poporul agresat este 
puternic determinat să lupte împotriva ocupantului şi să se 
apere cu orice pret. Polonia a fost ocupată militar şi împărțită 
teritorial în repetate rânduri, dar a supraviețuit de fiecare dată şi 
a renăscut ca stat. În al doilea război mondial, Germania 
nazistă şi Italia fascistă au invadat Iugoslavia, respectiv mica 
Serbie, însă fără să o poată ocupa complet niciodată. Postbelic, 
Statele Unite au intervenit militar în Vietnam, au purtat un 
război lung şi sângeros (1965-1973), fără nici un rezultat, în 
afara pierderilor înregistrate, după care au fost nevoite să se 
retragă într-un final lipsit de glorie. Problema este că şi aceasta 
lecţie a fost foarte repede uitată. URSS a invadat Afganistanul, 
unde a purtat un război greu timp de zece ani (1979-1989), 
soldat cu un eşec usturător pentru imperiul roşu. Nici acest 
lucru nu a fost de ajuns. În primăvara anului 2003, Statele 
Unite au invadat Irakul, războiul a devenit repede unul de 
gherilă şi de uzură, s-a vietnamizat, fără nici o şansă pentru o 
victorie reală. 

Lighea lui Lampedusa 
in trei lecturi romanesti 


Abstract 

The short story Lighea belonging to Giuseppe Tomasi di 
Lampedusa was significantly received in the Romanian 
cultural press. Interpretations and decipherings were 
advanced of the symbols enclosed in this famous text. We 
will pass in to review here a number of three such 
hermeneutical endeavours. The first interpretation, Lighea 
as the symbol of an aristocratic world at its crepuscule, is 
owed to Alexandru Paleologu and was offered in ,,Steaua” 
magazine (Cluj) no 10-11/2005. Another interpretation, 
Lighea as the symbol of a devouring passion, belongs to 
Mircea Muthu and was published in „Convorbiri literare” 
(Iasi) no 9/2005. The third interpretation, which belongs to 
us, was published in ,,Amfiteatru” magazine (Bucharest) no 
10/1982. Here we see Lighea as paradigm of contrary 
coincidences, namely a convergence of the miraculous with 
rational, as a way of rationally attesting the possibility of the 
miracle. 
Keywords: Lampedusa, Lighea, siren, miracle, symbol, 
hermeneutical research. 


Mitologic, Lighea este una dintre sirenele despre care 


vorbesc epopeile homerice, este fiica vestitei Calliope, muza 
poeziei epice, la rândul ei fiica lui Zeus şi a Mnemosynei (a 
Memoriei). Ca făpturi mitologice, sirenele sunt un hybris 
genial, jumătate femeie de o frumuseţe răpitoare şi jumătate 
pasăre sau peşte, sunt seducătoare prin cântecul lor care vine de 
dincolo de lume şi totodată sunt perfide, îi ademenesc pe 


marinarii rataciti, îi zdrobesc de stânci şi îi devoră. 


71 


Giuseppe Tomasi di Lampedusa (1896 — 1957) a fost 
un nobil sicilian scăpătat, în tinereţe cu o viata zbuciumată, fost 
ofițer activ în primul război mondial şi cu averea ruinată de cel 
de al doilea. A trăit apoi retras într-un un castel în paragină, 
lângă Palermo, era putin excentric, nu se ocupa de 
administrarea putinei averi care i-a mai rămas, ci de psihanaliză 
şi astronomie. În anul 1954, cu numai trei ani înainte de 
moarte, participă din întâmplare la un Congres literar la San 
Pellegrino, unde va face cunoştinţă cu importanți scriitori 
italieni ai vremii, după care va începe el însuşi să scrie. A mai 
avut timp să dea un roman, Ghepardul, tipărit postum, în 1958, 
precum şi un număr de trei nuvele scurte, între care şi una cu 
totul stranie, intitulată Lighea. Romanul s-a bucurat de un 
succes fulminant, s-a scris despre el la modul superlativ şi a 
făcut obiectul unei ecranizări celebre cu acelaşi titlu, în regia 
lui Visconti, cu Burt Lancaster, Alain Delon şi Claudia 
Cardinalle în rolurile principale. În schimb nuvelele, inclusiv 
Lighea au intrat într-un nemeritat con de umbră. În limba 
română, scrierile lui Lampedusa, romanul şi cele trei nuvele, au 
fost publicate relativ aproape de momentul apariţiei lor în 
italiană, într-o admirabilă traducere datorată lui Tascu 
Gheorghiu [1]. 


Personajul principal din Lighea lui Lampedusa, 
bătrânul profesor şi senator Rosario La Ciura, un om oarecum 
ciudat, foarte învăţat şi care trăia izolat, savant renumit în 
materie de limbi clasice, se confesează pentru prima oară în 
viata unui tânăr prieten. Explicaţia că profesorul cunoştea ca 
nimeni altul limbile clasice consta în aceea că, în tinerețe, 
avusese o aventură erotică cu... Lighea. Faptul s-a fost 
întâmplat demult, într-o vară cu un soare dogorâtor. Tânărul pe 

atunci La Ciura învăţa asiduu pentru un examen, trăia de mai 
multă vreme complet izolat într-o căsuță de la malul mării, se 
avânta cu barca în larg, unde declama cu voce tare în greaca 
veche. Şi într-o dimineaţă a venit ea, Lighea. Zicea că l-a auzit 
vorbind într-o limbă „apropiată de a ei” şi a venit să-l vada. 
Apoi s-au iubit, ca bărbat şi femeie, zile şi nopţi care au durat 
cât o veşnicie. Prilej totodată pentru Lighea să corecteze 
versiunile orale nesăbuite, pe care oamenii şi le transmit din 
generație în generație cu privire la sirene. Tradiţia homerică 
spunea că, după ce le-au scăpat corăbierii lui Odisseu, de ciudă 
sirenele s-ar fi aruncat de pe stânci şi ar fi murit. Lighea râde 
sănătos de astfel de bazaconii. Pentru că, în primul rând (zice 
ea), nimeni nu scapă de sirene, nu are cum să scape de cântecul 
lor, chiar dacă şi-ar înfunda urechile cu ceară. Şi apoi — cum să 
moară ele, sirenele, de vreme ce sunt nemuritoare? Si în fine, o 
altă minciună, că ar amagi, ar ucide şi ar devora oameni. „Noi 
nu ucidem pe nimeni, afirmă răspicat Lighea, noi iubim doar”! 
[2]. 

La câteva săptămâni după această confesiune 
stupefiantă, bătrânul profesor trebuie să meargă la un Congres 
ştiinţific undeva departe, la o universitate celebră. A refuzat să 
călătorească cu trenul, cu ceilalți mebri ai delegaţiei, a preferat 
vaporul. Două zile mai târziu, jurnalele au relatat despre un 
accident straniu. În timpul nopții, eminentul savant a căzut de 
pe puntea vaporului în mare şi, deşi au fost lansate imediat 
şalupe la apă, trupul său nu a mai putut fi găsit cu nici un chip. 

O primă interpretare a nuvelei Lighea la care ne vom 
referi sumar aici aparține lui Alexandru Paleologu şi vizează 
extinctia unei lumi nobiliare fabuloase. Alexandru Paleologu 
însuşi era descendentul unei îndepărtate şi ilustre familii nobile 
din Constantinopol, cu rădăcini care coboară în timp până la 
dinastia omonimă a împăraților bizantini din secolele XIII-XV. 
Despre Alexandru Paleologu s-a spus că se „simțea înrudit 

afectiv cu neobisnuitul autor sicilian, prin apartenenta la 
aceeaşi clasă şi prin aristocraticul aer de melancolie 
retrospectivă” [3]. Pentru Paleologu, Lighea lui Lampedusa 
semnifică un sentiment difuz de vinovăţie, vina subconştientă 
de a aparține unei lumi care nu mai era, o lume a „saloanelor şi 
a mondenitatilor selecte, care contrastează cu dinamica 
oamenilor simpli, fără blazon dar cu griji zilnice” [4]. Lighea 
era ca o răscumpărare, prin atemporalul miracolului şi 
fabulosului, a clivajului temporal dintre lumea dispărută care a 
strălucit odinioară şi lumea reală de azi, cu sordidul şi 
mercantilitatea ei. 

O a doua interpretare, datorată profesorului clujean 
Mircea Muthu, priveşte sirena in general ca 
semiantropomorfism şi teriomorfism acvatic, proiectată într-un 
plan deosebit de cuprinzător, al folclorului şi literaturii 
comparate din zona românească şi sud-europeana [5]. 
Imaginarul are o finalitate instauratoare de mit, aceasta preia 
personajul sau evenimentul din memoria colectivă, dar îl 
modifică atât de mult, încât îşi pierde caracterul individual, 
până când în el se regăsesc, după cum arăta şi Mircea Eliade, 
arhetipurile eterne ale mitului. Folclorul balcanic dar şi cel 
general-european este cu deosebire bogat în reprezentări 
semiantropomorfe, care conduc la o sui generis mitologie 
acvatică. De la Sirena din povestirile lui Andersen la varianta 
dunăreană a Chirei Chiralina, prelucrată exemplar de Panait 
Istrati, şi de la Lostrita lui Vasile Voiculescu la motivul 
Ondinei şi al Sirenei lui Lampedusa. Invariantii acestor 
reprezentări mitologice constau în raptul şi (auto)pedepsirea 
femeii, precum şi într-o semnificativă congruenta a femininului 
cu acvaticul. Înecul, în cazul Chirei Chiralina, capătă şi o 
semnificaţie soteriologică. Ca să nu cadă în mâinile turcilor şi 
să fie pângărită, femeia se aruncă în apă unde se preface în 
peşte, un alter-ego al fetei curate. Făptura semiantropomorfă 

(sirena sau lostrita) semnifica avatarurile femininului, pastrand 
totodată înfăţişarea hibridă şi prestigiul erotic funest, de 
monstru erotoman şi antropofag. În toate reprezentările literare, 
sirena va fi de o frumuseţe feminină fără seamăn dar glacială, 
cu părul blond despletit, cu ochi verzi, dar reci, ca de sticlă, cu 
dinţi albi, dar puternici şi ascuţiţi ca la fiare. În Lighea lui 
Lampedusa, „tărâmul animal şi cel suprauman se 
scurtcircuiteaza şi coincid” [6], iar sirena însăşi mărturiseşte: 
„sunt totul, fiindcă nu sunt decât scurgere de viață neîngrădită; 
sunt nemuritoare, fiindcă toate mortile se varsă în mine şi 
redevin viata, nu viata determinată ci viata care purcede din 
Pann” [7]. Personajul principal din Lighea, la fel ca şi cele din 
Calafuria sau din Lostrita, este „mistuit de flacăra idealului 
astfel ca, din perspectiva lui de (auto)sacrificat, putem vorbi de 
latura stenică a tragicului” [8]. Această combustie a idealului ar 
fi esenţa simbolică a sirenei. 

O a treia interpretare: Lighea poate fi gândită, într-o 
perspectivă care ne aparține [9], şi ca o raționalitate a 
miracolului, ca o rationalizare a mitului. 

Aventura omului în raport cu sirenele se aseamănă 
întrucâtva cu situația tragică clasică. Dar este un caz particular 
al tragicului. Spre deosebire de Tyche, soarta oarbă care ne 
conduce inconştient şi inevitabil la tragedie, sirenele sunt crude 
la modul constient-gratuit şi sunt perfide. O cruzime 
nemotivată, gratuită, pentru că sirenele nu aveau rolul lui 
Nemessis, de a tempera fericirea şi trufia muritorilor sau de a 
răzbuna vreo eventuală nedreptate. Apoi sunt perfide, pentru că 
îşi modelează cântecul potrivit cu firea şi gustul celor pe care 
vor să-i ademenască. Şi, de cealaltă parte, spre deosebire de 
personajul de tragedie, călătorul nefericit care a auzit cântecul 
sirenelor mai are încă putință de scăpare prin propria sa 
inteligenţă şi ingeniozitate. Aşa au scăpat, se zice, Orfeu, care, 
în confruntarea cu sirenele, a cântat el însuşi mai tare decât ele, 

iar cântecul sirenelor nu a mai avut nici un efect, sau Odisseu, 
care a poruncit să fie legat de catargul corăbiei sale [10]. 

Dar această aventură la limita tragicului este dublu 
resemnificată în Lighea lui Lampedusa. Aici, în primul rând, 
omul care a auzit cântec de sirenă nu mai are nici o putinţă de 
scăpare, aşa cum nu poate să scape de moarte bunăoară. Apoi 
sirena nu mai este un monstru crud, ci o divinitate bună şi 
iubitoare, care îl ocroteşte pe om şi îl ia la sine, în adâncul 
liniştit al mării, atunci când acesta este ostenit peste măsură şi 
îi soseşte ceasul morții ineluctabile. 

Dar Lighea — a apărut ea oare cu adevărat? 

Răspunsul afirmativ pare mai presus de orice îndoială. 
Apariția ei nici nu este de fapt un miracol, pentru că erau 
întrunite toate condiţiile obiective. „Şi la drept vorbind, soarele, 
singurătatea, nopţile petrecute sub rotirea stelelor, tăcerea, 
hrana puţină, domeniile atât de străvechi ale studiului prindeau 
în jurul meu ca un fel de vrajă care năştea presimtiri de 
miracol” [11] — astfel se confesează profesorul La Ciura. Nu 
este nici un miracol şi nici un rapt logic. Cea mai puternică, 
mai certă şi mai constrângătoare legare logică, anume 
silogismul, poartă asupra formei, nu asupra conţinutului. 
Într-un silogism, premisa majoră are un conținut existent pentru 
sine, însă minora presupune un conţinut străin, adunat inductiv, 
care trebuie sortat din sfera infinită a empiricului. Experiența, 
incompletă prin natura sa, nu ne poate spune ce anume este 
excepție in sens generic, adică miracol. Cu ajutorul 
silogismului se poate demonstra rational orice, şi posibilitatea 
miracolului, şi raționalitatea opaca față de miracol, în funcție 
de empiricul colectat în premisa minoră. Cu ajutorul 
experienţei se pot furniza cele mai eterogene cunoştinţe, pentru 
a fi turbionate prin forma silogismului. Demonstrația rațională 
nu poate învedera falsitatea ideii de miracol. Faţă de miracol, 
noi putem avea cel mult certitudinea sensibilă a absenței 

acestuia, care valorează tot atâta cât certitudinea sensibilă 
opusă, a celui care trăieşte prezența miracolului. 

Bunul simţ va fi întotdeauna contrariat de ideea 
miracolului. Va putea admite platitudinea primitivă, potrivit 
căreia individul este supus cu necesitate finitudinii biologice, 
dar poate supravieţui spiritual prin creaţie. Viaţa şi creația sunt 
separate una de alta într-un sens mortificat. 

În contextul miracolului însă, problema nemuririi 
trebuie pusă cu totul altfel, adică într-un fel care ar putea 
asimila miracolul însuşi, strapungand antinomia mistic/rational. 
Omul ca individ, prin libertatea sa, poate fi (în sens kantian) un 
început absolut prim în ceea ce priveşte cauzalitatea, deci 
corpul său nu poate fi scos în mod abstract din ecuaţia 
nemuririi. lar prin gândirea sa, ca un dat divin imposibil de 
disociat de existenţa sa individuală, el poate asimila trecutul în 
întregime, ca substanță anorganică a sa (în sens hegelian), şi 
poate prefigura viitorul, de asemenea integral, la modul virtual, 
în planul gândirii. Astfel, omul ca individ, ca o unio mystica 
între corp şi gândire, stă în fata întregii sale istoricitati umane 
teribil comprimată temporal, de la care primeşte totodată, prin 
mijlocirea clipei, nemurirea individualitatii sale în însăşi viata 
sa finită. 

Si ce formă senzorială mai adecvată ar putea lua 
participarea omului la infinit, decât acest hybris genial, 
animalitatea-divină a sirenei? 

Constantin Brancusi — 
simboluri funerare arhaice 
si Coloana fara sfarsit 


Coloana fara sfarsit a lui Brancusi, amplasata la Targu 
Jiu, fascinează şi impune într-un fel aparte. Coloana îşi 
modifică mereu nu doar semantica ci şi forma, prin efecte 
optice stranii, în funcție de unghiul în care se aşează privitorul. 

Mai întâi, trebuie să te apropii de ea în fapt de seară, 
înainte de asfintitul soarelui, venind dinspre apus pe Calea 
Eroilor, aşadar având soarele in spate. Atunci Coloana ti se 
înfăţişează luminată, în toată splendoarea ei. Are culoarea 
aurie-pală, fără reflexe metalice, în nuanţa grâului copt. Pe 
măsură ce te apropii, modulele romboedrice îşi pierd 
contururile tăiate geometric încât, dintr-un anume unghi 
întregul pare chiar un spic de grâu uriaş, de dimensiuni 
halucinante, onirice. Să nu ne scape din vedere că în Grecia 
antică, la inițierea în Misterele de la Eleusis, epoptului i se 
arăta în final, ca simbol suprem, un spic de grâu. Acesta 
învedera şi revela totodată misterul principal al vieţii. Grâul 
este substanța vieții, întrucât ne hrăneşte şi întreține viata, nu 
doar fizic ci şi metafizic. Ca principiu metafizic al vieții, este 
esenţa nevăzută a tuturor formelor de viata. Apoi, nu este doar 
substanţa vieţii, ci şi sensul vieţii, care sens este rodirea prin 
moarte. In acest sens simbolul a fost valorificat şi în 
Evanghelie. lisus a spus că grăuntele de grâu care nu moare, 
adică acela care nu incolteste, rămâne stingher. lar cel care 
moare (incolteste), aduce roadă multă. 

Apoi vine noaptea. Sub lumina stăpânitoare a lunii, 
Coloana devine un stâlp de foc rece, fantomatic, o încremenire 
a morţii, un semn de pe celălalt tărâm. O față a modulelor dă o 

lumină înşelătoare, iar cealaltă este întunecată, aflată sub 
tenebre, o ameninţare ascunsă, o nelinişte, un duh 
răuprevestitor. 


Să nu uităm că Coloana fără sfârşit a lui Brâncuşi este, 
în esență, un monument funerar. Un monument consacrat 
eroilor care au murit în luptele de la Jiu, în toamna târzie a 
anului 1916. Cei care aveau misiunea să apere acest pod au 
luptat cu o vitejie fără seamăn şi au căzut în luptă cu toţii, până 
la unul. Aceasta a fost şi intenția exprimată clar de către 
Brâncuşi: să le ridice un monument funerar. A mers în acest 
scop la primăria comunei Peştişani, comună de care tine şi 
Hobita sa natală, în vara anului 1922. Brâncuşi a propus atunci 
să le ridice eroilor de la Jiu un monument funerar, dar 
conducerea comunei l-a refuzat. Ce fel de monument o fi 
propus artistul? Li s-o fi părut oare sătenilor extravagantă 
propunerea făcută de către Brâncuşi? Nu se ştie. Încă o dată 
profetul nu a fost bine primit în patria lui. 

Ridicarea Coloanei la Târgu Jiu a fost posibilă numai 
mult mai târziu, prin 1937-1938, grație demersurilor neobosite 
întreprinse de către doamna Arethia Tătărăscu, soția primului 
ministru de atunci al României. Gheorghe Tătărăscu era 
originar din Gorj, avea lângă Filiaşi un mic domeniu, unde 
Brâncuşi a fost găzduit în vara anului 1936. Arethia Tătărăscu, 
prin Liga Femeilor Gorjene condusă de către ea, a reuşit să 
colecteze suma de două milioane două sute mii lei, bani din 
care s-au făcut exproprierile din oraş, spre a se trasa Calea 
Eroilor, şi s-au finanţat lucrările la Biserica „Sf. Apostoli Petru 
şi Pavel”, parte componentă a Ansamblului gândit de către 
Brâncuşi. Apoi în vara anului 1937, înainte de a începe lucrul 

la Coloana fara sfarsit, Brancusi calatoreste pentru prima oara 
in Egipt. 


Coloana fără sfârşit este un monument funerar. 
Modulele din care este alcătuită, şasesprezece la număr, sunt de 
fapt trunchiuri de piramidă îmbinate câte două. Dacă le privim 
ca fiind îmbinate pe baza mare, aşa cum sunt ele în realitate din 
punct de vedere tehnic, atunci obținem un romboedru. Dacă le 
privim îmbinate pe baza mică, avem sugestia unei clepsidre. 
Cum arătam mai sus, cu puţină vreme înainte de a începe lucrul 
la Coloană, Brâncuşi a călătorit în Egipt şi a văzut pentru prima 
oară piramidele. Trunchiurile de piramidă imaginate de către 
Brâncuşi la construcția Coloanei sunt însă mult mai înalte prin 
raportare la bază. În consecință sunt mai suple, mai apte să 
redea inclusiv esenţa şi ideea zborului. În ceea ce priveşte 
piramidele egiptene, bunăoară cea mai mare dintre ele, avea o 
înălțime de 138 metri, raportată la o bază cu latura de 227 
metri. Deci raportul dintre înălțime şi bază ar veni de 
aproximativ 1/1,6 în favoarea bazei, acest raport denotând de 
altfel celebrul număr de aur atribuit lui Pythagora. Dincolo de 
starea de melancolie indusă de tema ruinelor, de imaginea de 
solitudine în deşert, piramida egipteană ne dă şi impresia 
apăsătoare de gigantism care striveşte măsura umană, de 
masivitate şi greutate copleşitoare. La Brâncuşi în schimb, 
trunchiul de piramidă din modului Coloanei are baza mare de 
90 cm şi înălțimea tot de 90 cm, baza mică fiind de 45 cm, 
adică jumătate din baza mare şi din înălțime, iar înălțimea 
totală a romboedrului este de 1,80 metri, adică dublul bazei 
mari şi al înălțimii fiecărui trunchi de piramidă ce intră în 
componența sa. Dacă prelungim imaginar trunchiul piramidei 
brâncuşiene până la vârf, atunci vom obţine o piramidă cu 

raportul de 2/1 în favoarea înălțimii, fata de 1/1,6 in favoarea 
bazei, precum în cazul piramidei egiptene. Vârful piramidei 
imaginare a lui Brâncuşi se va găsi exact în centrul 
romboedrului următor de pe Coloană. Efectele optice multiple 
sunt date tocmai de această aflare a unor raporturi desăvârşite a 
unor proporții care pot exprima perfect ideea înălțării 
imponderabile la cer, aşa cum acest lucru s-a petrecut de bună 
seamă odinioară pe drumul spre Emaus, ideea zborului către 
infinit. lar romboedrele Coloanei sunt în număr total de 16, 
adică numărul de aur 1,6 înmulţit cu decada sacră, de asemenea 
pythagoreică. 


Dacă ne apropiem de Coloană mai tare (sau poate prea 
tare), privind-o din plan sagital, aceasta ne arată o altă fateta a 
sa. Bazele mari ale romboedrelor se apropie unele de altele în 
aşa fel încât practic se suprapun unele peste altele, anulând 
însăşi imaginea rombo-ritmică, arătându-se nouă ca o simplă 
cale aurie spre cer, vălurită la nesfârşit, la fel cum, la răsăritul 
soarelui din mare, o cărare de raze şi foc se aşterne părelnică pe 
valuri, de la picioarele noastre până la depărtarea fără sfârşit a 
astrului luminii. Ne lipseşte numai credinţa că putem păşi pe ea 
şi că putem merge pe ape fără să ne scufundăm. lar când ne 
dam îndărăt, spre a ne recăpăta simţul realității, Coloana isi 
recapătă şi ea ritmicitatea romboedrică, vedem din nou cum 
fiecare modul apare, creşte şi apoi se îngustează spre a trece în 
următorul, vedem cum zvâcneşte viata de la naştere la 
împlinire şi apoi la pieire, vedem mumele cum ne nasc şi 
mormintele cum ne înghit, vedem şi simţim o pulsatie vie ce se 
repetă la infinit. 

Si dacă ne reamintim încă o dată că este vorba de un 
monument funerar, nu putem să nu ne ducem cu gândul şi la un 
alt posibil model, altul decât piramidele vechiului Egipt, care va fi 
stat cu certitudine la baza Coloanei lui Brâncuşi. În cimitirul 
satului Hobita puteau fi văzute atunci, şi încă mai pot fi văzute 
până azi, vechi cruci de lemn lucrate într-un stil aparte. Axul 
vertical al crucii, precum şi stinghia orizontală, sunt cioplite spre 
locul de îmbinare sub forma unui trunchi de piramidă, cu baza 
mică spre interior, la îmbinare. În timp, crucea de lemn putrezeste 
şi stinghia orizontală cade. Atunci mai rămâne pentru încă o 
vreme înfipt la căpătâiul mormântului numai axul vertical al 
crucii, scoțând la iveală pe deasupra ierbii înalte două trunchiuri 
de piramidă îmbinate la baza mică, precum (avant la lettre) două 
jumătăți de modul din Coloana fără sfârşit. Faptul este atât de real, 
încât a dat naştere la fabulatii, conducând la părerea falsă şi 
stupidă, potrivit căreia în anumite sate din Gorj, la mormintele 
bărbaților nu s-ar pune cruci, ci numai stâlpi sculptați cu modele 
romboedrice, ceva în genul unor totemuri, de parcă noi am fi o 
insulă de la antipozi, iar nu o ţară care face parte din civilizația 
creştină. Oricum ar sta însă lucrurile, este cert că Brâncuşi a putut 
vedea, încă din copilărie, în cimitirul satului Hobita, cruci de lemn 
cioplite în felul arătat mai sus, că atari imagini s-au sedimentat 
adânc în sufletul său şi că marele artist le-a purtat cu sine, uneori 
conştient alteori nu, tot restul vieții. 

Pe de altă parte dacă luăm un modul din Coloană în mod 
izolat şi îl privim dintr-un anumit unghi, având una dintre muchii 
în centrul imaginii, atunci prin jocul natural de lumini şi umbre, 
vom avea foarte clar imaginea unei cruci, o cruce cu braţele egale, 
o cruce care poate fi circumscrisă în cerc. 

Putem schimba încă o dată unghiul din care privim 
Coloana, putem să ne învârtim încet in jurul ei şi să o privim 

piezis, de la muchiile modulelor din nou spre planul sagital. 
Atunci Coloana se metamorfozează uimitor, modulele parca se 
înclină şi se răsucesc într-un echilibru precar, din care numai 
mişcarea necontenită le-ar putea salva şi le-ar putea reda 
echilibrul firesc. Coloana îşi pierde caracterul static şi devine un 
sfredel care se răsuceşte neîncetat către cer. Un sfredel aşa cum 
sunt şuruburile vechi de lemn de la presele primitive de ulei sau 
de struguri. 

Sau putem schimba din nou unghiul din care o privim, 
putem încerca să o privim în aşa fel încât să atenuăm sau chiar să 
anulăm efectul perspectivei de jos în sus, putem încerca să ne 
situăm cu ochiul nostru undeva pe la mijlocul Coloanei, ne putem 
urca într-un copac înalt din marginea parcului sau, mai bine, 
putem merge la etajele superioare ale clădirilor din apropiere. 
Atunci modulele ni se arată în toată supletea lor imponderabilă, 
pline de tensiunea țâşnirii şi a zborului către înalt. 


x 


Lucrările la Coloana fără sfârşit au durat un an de zile. În 
1937, pe la începutul lunii noiembrie, Brâncuşi montează primul 
modul. Un an mai târziu, la 27 octombrie 1938, Brâncuşi asistă 
recules la slujba de sfințire a Ansamblului său. Fotografiile de la 
eveniment ni-l arată epuizat de efortul creației, îmbătrânit, cu 
barba complet căruntă, ca o icoană a Bunului Dumnezeu 
odihnindu-se în ziua a şaptea după Geneză. 

Brâncuşi a fost toată viaţa un bun creştin ortodox şi a avut 
o legătură statornică şi profundă cu Biserica. În tinerețe, cât timp a 
fost elev la Craiova şi apoi student la Bucureşti, el a fost cântăreț 
în strană la Biserica Madona Dudu şi, respectiv la Biserica 
Mavrogheni. Primea de aici două sute de lei pe an, bani cu care se 
întreținea la şcoală. O fotografie făcută la Bucureşti pe când avea 

vârsta de 22 de ani, ni-l înfăţişează chiar în veşminte de 

ipodiacon. Se ştie că avea o foarte plăcută voce de tenor. Apoi, 
când a ajuns celebru şi cu stare materială bună, prin anul 1921, a 
donat o importantă sumă de bani pentru construirea bisericii noi 
din Hobita natală, fiind trecut în rândul ctitorilor. 


În timpul cât a lucrat la Ansamblul de la Târgu Jiu, 
Brâncuşi a fost întrebat mereu, de către foarte mulți oameni de 
toate condiţiile sociale cu privire la ce anume vrea să spună prin 
lucrările sale. El însă nu oferea nimănui o explicație anume. Ci 
spunea cu răbdare, fiecăruia în parte, să se gândească el însuşi şi 
să găsească semnificația acestor lucrări. Dar Brâncuşi însuşi avea 
oare o interpretare proprie a acestora? Poate că da. 

Cu privire la Coloana fără sfârşit, înainte de a părăsi 
România pentru totdeauna, Brâncuşi a spus: „Nu vă daţi seama ce 
vă las eu aici!” 

O schita a fenomenologiei eticului 
în romanul românesc al anilor ’70 


Abstract: 

Our essay focused over the '70s when the Romanian Novel has 
witnessed several notable successes, throuhg the writings of 
Marin Preda, Alexandru Ivasiuc, Augustin Buzura, Nicolae 
Breban, Eugen Barbu. We tried to present in a hegelian- like 
sketch the phenomenology of novel characters as a mode of 
ethical actions, raported to the contemporary social 
environment. Bibliographical references focus mainly in reviews 
on the respective novels, printed in the literary magazines of the 
time. 

Key words: literature, novel, ethics, fiction, phenomenology 


Prezentarea, in rândurile de fata, a unei schiţe 
fenomenologice sumare, care sa  articuleze coerent 
problematica etică din romanul românesc pe o perioadă 
determinată, nu îşi poate propune să rescrie în cheie 
fenomenologica şi istoria politică a epocii respective. Ci noi ne 
vom limita aici să reluăm, în manieră propriu-zis istorică, adică 
la modul narativ şi aleatoriu-cronologic, câteva momente 
politice, în raport cu care evoluează oarecum necesar demersul 
prozei de ficţiune, ca devoalare, de fiecare dată, a 
intentionalitatii etice disimulate în spatele discursului politic 
oficial. 

Paşii istorici ar fi următorii: (a) Într-o primă etapă, 
avem instalarea brutală a comunismului, fraudarea alegerilor 
din toamna lui 1946, abolirea monarhiei, desființarea partidelor 
istorice, comunizarea proprietății prin măsuri de forță, tendințe 
de rusificare culturală şi instituțională, reprimarea dură şi 
condamnarea la închisoare a elitelor politice şi a țărănimii 


86 


independente, această din urmă măsură fiind întinsă cu 
aproximaţie pe durata unui deceniu şi jumătate. (b) Amnistierea 
deținuților politici (pe la începutul anilor 60), moartea lui Dej, 
venirea la putere a lui Ceauşescu, relativa deschidere către 
Occident din primii ani ai noii puteri, admiterea de pe poziții 
oficiale a ideii că în anii '50 s-au comis o serie de greşeli, 
opoziția față de invadarea Cehoslovaciei din august 1968, 
editarea în limba română a lui Hegel şi reeditarea lui Kant, 
publicarea unor traduceri din literaturile occidentale şi din 
filosofia existentialista, estomparea represiunii politice, care 
ajunge să se limiteze la amenințări verbale şi presiuni 
psihologice, adeziunea unor intelectuali percepuți ca 
ne-comunişti (Nicolae Breban, Paul Goma) la Partidul 
Comunist, realizarea unui climat de relativă libertate pentru 
creația literară. (c) Constituirea treptată a unui regim de putere 
personală a lui Ceauşescu (pe la jumătatea anilor '70) şi 
inițierea cultului personalității, limitarea drastică a libertății de 
creație artistică, crearea unui climat de teroare 
psihologico-securistică, emigrarea unor scriitori în Occident, 
anihilarea mişcării inițiate de către Paul Goma în 1977, fuga lui 
Pacepa in SUA (1978), reprimarea metodică şi brutală a 
intelectualilor, de la începutul anilor ’80, în cadrul afacerii 
numită meditaţia transcendentală, apoi evoluția aberantă şi 
patologică sistemului, în cursului anilor '80. 

Literatura, în speță romanul, ca demers de cunoaştere a 
societății şi ca raportare inevitabilă la societatea vremii, a 
urmat tematic această sinusoidă, cu o inerție de ordinul a unu — 
două decenii, explicabilă prin dictatul politicului asupra creaţiei 
literare. Este evident că scriitorii nu puteau scrie orice, 
ignorând comandamentele epocii, iar dacă o făceau totuşi, 
editurile (toate sub controlul statului) nu publicau orice, decât 
numai ceea ce reuşea să treacă de cenzură şi ce era în 
conformitate cu o orientare politică dată. Au existat scriitori, 

afirmati inca din perioada interbelică, dispuşi să se acomodeze 
(ca să ne exprimăm elegant) cu dictatura comunistă în faza cea 
mai brutală a represiunii, dând în acest timp lucrări ratate sub 
raport estetic, al verosimilitatii şi al adevărului literar. Sunt 
citate în acest sens, cel mai frecvent, Mitrea Cocor al lui 
Sadoveanu, sau Un om între oameni al lui Camil Petrescu. 
Totodată, în această perioadă apar unele romane relativ viabile, 
precum: Bietul Ioanide al lui Călinescu (1954), Moromeţii lui 
Marin Preda (1955), poate şi altele — dar, lucru simptomatic, 
acestea sunt cu acțiunea situată în trecutul antebelic [1]. 
Romanele care atacau teme etice ale prezentului erau 
neverosimile, falsificate de tezismul ideologic, iar autorii care 
nu voiau să sacrifice adevărul estetic trebuiau să-şi construiască 
un referential situat în trecutul pre-comunist, un soi de paseism 
programatic. Faptul este remarcat ca atare de către cel mai 
avizat critic literar care s-a ocupat de acea perioadă, Nicolae 
Manolescu (2). Problematica etică gravă, caracterul abuziv şi 
criminal al regimului politic din anii '50 vor constitui subiect 
de investigaţie cu mijloace literare abia în romanul anilor '70, 
când va fi consacrată şi sintagma „obsedantul deceniu”; 
într-adevăr, romanul anilor '70 se va fixa tematic in mod 
obsesiv asupra anilor '50, comparabil într-un sens cu maniera 
în care cinematografia românească de azi exploatează dramele 
sordide consumate prin anii "80, în ultimii ani ai dictaturii 
comuniste. Succesul părea garantat, atunci ca şi acum. 


În contextul deschiderii relative de la sfârşitul anilor 
"60, romanul românesc redescoperă individualitatea. Accentul 
se muta de pe „lupta de clasă” a anilor '50, pe dramele trăite de 
individ, pe temele eşecului şi alienării, producându-se discret o 
tendință de sincronizare cu literatura existentialista. Exemplul 

principal in acest sens ar putea fi romanul ,,Absentii” al lui 
Augustin Buzura, aparut in 1969. Dupa aceasta, asa cum 
observa şi Eugen Simion (3), are loc naşterea a ceea ce s-a 
numit „romanul politic”, un roman al problematizării politice, 
care tematizează puterea sub diferite unghiuri, gen bogat 
ilustrat de autori precum: Al. Ivasiuc, Eugen Barbu, Marin 
Preda, Nicolae Breban, Augustin Buzura, I. Lăncrănjan, 
Constantin Tou, D.R. Popescu şi alții. Este romanul care atacă, 
deşi tardiv, problematica socială şi morală a anilor '50. 
Câştigul pentru cunoaştere a fost dublu. Romanul a devenit o 
modalitate de cunoaştere mai adecvată, mai concretă şi mai 
credibilă a societății româneşti şi a problematicii ei etice decât 
ştiinţele sociale, grevate de moştenirea dogmatismului stalinist. 
În al doilea rând, denuntarea (acesta este termenul), în proza de 
ficțiune, a celor întâmplate în anii '50 însemna nu doar o 
reparaţie moral-istorică, ci şi exercitarea unui truc literar. Anii 
"50 erau totodată şi un simplu pretext, pentru referiri voalate, 
indirecte şi subtile la prezent şi la racilele lui, aplicând la scară 
istorică dictonul latin: mutato nomine, de te fabula narratur. În 
definitiv, ca să-l parafrazăm pe Aristotel, ficțiunea este mai 
adevărată decât istoria, întrucât se aplică în chip egal şi 
trecutului apropiat la care se referă, dar şi prezentului 
nemijlocit, cu care se leagă prin semnificaţii absconse, 
acceptate tacit. 


Acesta ar fi aspectul istoric. Structural, am putea 
degaja însă o fenomenologie sui generis a reacţiilor etice, 
analizând personajele principale din mai multe romane, 
circumscrie toate perioadei analizate. Analiza fenomenologică 
poate fi considerată ca fiind proprie aici, întrucât demersul 
romanesc urmează cu necesitate, într-o dezvoltare proprie, 

sinusoida vieţii politice. Fenomenologia, aici, înseamnă 
evoluția personajelor literare, de la conflictele lăuntrice, 
subiective, la obiectivarea în statusuri şi roluri şi, implicit, la 
conflicte  etico-politice de factura  obiectivităţii, a 
determinismului social. 

Dacă admitem că ceea ce se numeşte în mod curent 
„destin” (lucru mai clar vizibil în cazul personajelor literare) 
poate căpăta preeminenta în raport cu libertatea şi că se poate 
manifesta prin limitarea scopurilor pe care şi le propune omul, 
sau prin producerea unor rezultate altele decât cele scontate 
prin instituiri teleologice specific umane, atunci destinul 
personajelor se va configura prin înfruntarea limitelor 
interioare (determinismul intra-psihic), precum şi a celor 
exterioare, date de situaţia social-istorică. Corespunzător vom 
avea un om subiectual şi un om social. Evoluţia problematicii 
etice în roman se va produce de la primul tip spre al doilea, de 
la conflictul etic interior care striveşte umanul, de regulă cu 
Justificarea necesităţii istorice, la situațiile conflictuale de 
anvergură socială, care angajează acţiunea liberă a omului. 

1. Omul subiectual. Personajul este construit în 
termenii conflictului care se consumă doar în interiorul 
individului. 

1.1. În primul rând, el se va comporta pur şi simplu ca 
având un conflict cu sine. Este, de exemplu, cazul Risipitorilor 
lui Marin Preda, carte despre care Nicolae Manolescu scrie că 
este "romanul unor crize morale datorate agresiunii mediului 
social asupra unor oameni care nu pot sau nu ştiu să se apere, 
naivi sau inconstienti, care îşi pierd din această cauză 
încrederea şi se închid în sine” (4). În unele cazuri, atari 
personaje ajung până în pragul sinuciderii. Cu toate acestea, 
aici nu este vorba nici de un eşec pur, după cum nu poate fi 
vorba nici de un tragic propriu-zis. Pentru că traumatismul 
moral este rezolvat într-un mod mai degrabă psihiatric, decât în 

spiritul Aatharsis-ului literar. Este conştientizată cauza, dupa 
care este refăcut tonusul psihic şi coerenţa morală. Conflictul 
este astfel suprimat, cu inutila „risipire” a vieţii, termen care de 
altfel dă şi titlul cărții lui Marin Preda. 

1.2. Apoi omul subiectual, care are un conflict cu sine, 
va intra în relații cu alții, dar aici se va comporta ca unul care 
are un conflict interiorizat, un dezechilibru lăuntric. Prin natura 
sa morală, personajul va distorsiona relaţiile vieţii exterioare în 
conformitate cu conflictul său interior, relațiile cu alţii vor 
suferi un proces de „refracție” prin conflictul propriu. 
Romanele de acest fel nu pun o problematică morală autentică, 
ci mai corect ar putea fi numite romane de moravuri. Am putea 
ilustra categoria cu romanul Orgolii al lui Augustin Buzura. 
Aici conflictele sunt centrate pe „orgoliu”, ca autoprezentare 
prezumțioasă a realizărilor profesionale personale, iar 
dimensiunea socialului (Clinica universitară în care se consumă 
acțiunea romanului) nu este altceva decât o asociație de 
indivizi, în care fiecare intră cu capitalul orgoliului propriu. În 
analiza sa asupra romanului, Dumitru Micu (5) distinge mai 
multe tipuri de orgolioşi, un orgolios ratat şi complexat 
(delatorul), un orgolios tânăr şi arivist (Codreanu), un orgolios 
ramolit şi inofensiv (Ottescu), un orgolios inteligent şi agresiv 
(Creţu), un altul cu orgoliul inflexibilitatii morale (Cristian) 
ş.a.m.d. La fel, remarcă şi Nicolae Manolescu: „Orgoliile 
desfăşoară spectacolul grotesc al corupției, prostiei agresive şi 
ticăloşiei meschine. E un bestiariu... Personajele nu au 
probleme de conştiinţă, ele se adaptează să supraviețuiască” 
(6). 

Tot aici pot fi situate şi unele dintre romanele lui 
Nicolae Breban, viu discutate în epocă. Prin comparaţie cu 
Buzura, la Breban locul orgoliului îl iau pasiuni mai 
scandaloase, în locul comunităţii aparente din Orgoliile lui 
Buzura, în Bunavestirea lui Breban avem incursiuni în lumea 

interlopă şi in loc de rigorişti morali avem fanatici amorali. 
Personajul lui Breban, tipic pentru distorsionarea raporturilor 
sociale de către subiectivitate, are în fapt două niveluri: 
subiectivitatea, stratul obscur, subconstient al predispozitiilor 
înnăscute, şi personalitatea ca manifestare exterioară, supraeul, 
stratul social al individualitatii. Acest personaj evoluează în 
principal ca acţiune a subiectivitatii asupra personalității, 
interpolând la scara umanului în întregul său determinismul 
libidual al lui Freud sau voința de putere a lui Nietzsche. 
Simptomatic este că, aşa cum s-a remarcat, „autorul nu 
utilizează efecte estetice suficiente pentru a se distanţa de 
opiniile personajelor sale” (7). În romanul În absența 
stăpânilor, subiectivitatea sexuală nu este funcțională, ci fie 
lipseşte fie este atrofiată, personajele sunt de vârste extreme, 
copii sau bătrâni, personalitatea nu s-a conturat încă sau este 
deja degradată, prin urmare pasiunea sexuală nu se poate 
manifesta dominator, fapt care duce la perversiune şi patologic. 
„Stăpânii” lipsesc, deoarece în acest context stăpânire 
înseamnă dominarea unei pasiuni mai slabe nu de către rațiune, 
ci de către o pasiune mai puternică. În Animale bolnave, pe 
aceeaşi schemă de construcție, datorită aceluiaşi deficit de 
pasionalitate funcțională, „personajele trăiesc într-o lume a 
fricii” (8), sunt dominate de către o frică iraţională, lipsita de 
obiect, la fel ca şi heideggerianul Angst. 

1.3. Conflictul interior este determinat din exterior, ca 
pre-destinare. Personajul nu poate riposta în raport cu 
ansamblul condițiilor care îi constituie facticitatea şi se 
îndreaptă sigur spre eşec sau spre camusiana imposibilitate de a 
discerne şi decide. Călin Surupăceanu din Jntrusul lui Marin 
Preda, personaj desfigurat în urma unui accident, evidenţiază o 
încordare intelectuală acută, camilpetresciană, orientată în 
sensul înţelegerii propriei situaţii — şi cu toate acestea eşuează. 
Personajul devine tragic, strivit fiind de un destin şi de un 

determinism social specific unui regim politic dictatorial, care 
depăşeşte capacitatea de înțelegere şi acțiune a omului. 

2. Omul social. Personajul literar este construit pentru 
a juca un rol pe scena social-politică. El poate (a) încerca să 
eludeze istoria, în condiţiile în care caută mai degrabă să evite 
o înfrângere decât să lupte practic fără sorţi de izbândă, sau (b) 
să o domine, în condiţiile în care ajunge să dețină o putere 
discretionara, sau (c) să lupte continuu cu adversitatile, în 
condiţiile în care este exponentul uneia dintre forţele morale 
aflate în conflict. 

2.1. Încercarea de eludare a istoriei are ca rezultat un 
personaj mai curând amoral, permeabil la extrem şi 
inconsistent. Personajul, un Ilie Moromete bunăoară, va căuta 
să reziste asaltului istoriei prin disimulare. Confruntarea cu 
lumea este transferată în planul gândirii, înțelepciunea ia locul 
acțiunii. Paradigma în planul literaturii universale o poate 
constitui de exemplu Principele din Ghepardul lui Lampedusa. 
În esență, procedeul de construcţie este sofistic, este 
neverosimil ca un personaj care se refugiază din fata istoriei să 
aibă o consistență caracterială comparabilă cu a unui luptător. 
Marin Preda şi-a rescris Moromeţii de mai multe ori, de aceea 
ultima ediție, cea din 1974, ar trebuie luată ca fiind de referință. 
Ile Moromete ajunge să „nu mai creadă în eternitatea valorilor 
pe care le apără..., îşi dă seama că acestea vor dispărea, dar el 
vrea să amâne termenul fatal” (9), la fel cum obişnuia pe 
vremuri să amâne plata impozitelor, printr-o hărţuire 
psihologică rafinată a încasatorului fiscal. 

2. 2. Personajele sunt fascinate de mirajul puterii şi, 
atunci când o obțin, o exercită discretionar, fără nici un 
autocontrol de ordin moral. Intr-un roman al lui Alexandru 
Ivasiuc, Apa, personajul principal, Ion Lumei zis Piticu, este 
„un frustrat şi puterea este pentru el o formă a compensatiei, 
manifestată în a stăpâni şi teroriza oamenii” (10). Sau, în alt 

roman al aceluiaşi autor, în Racul, avem un personaj central, 
numit Don Athanasios, comparabil cu dictatorii din literatura 
sud-americană, care exercită puterea de dragul puterii, „un 
tehnician al puterii, dispretuind justificările, al cărui scop este 
genocidul”(11). Reamintim că toate acestea, atât romanele 
menționate cât şi evaluările critice din care am citat, au fost 
scrise şi publicate în perioada în care dictatorul Ceauşescu era 
preocupat de consolidarea regimului său de putere personală. 
Un alt caz de cultivare a puterii ca scop în sine îl 
reprezintă personajul principal din Princepele lui Eugen Barbu, 
o carte complexă, scriere de compilație, ficțiune şi roman 
istoric, parabolă şi pamflet cu trimitere evidentă la prezentul 
imediat. Si Princepele caută să obţină o putere absolută, 
discretionara dar, după ce a obținut puterea, „este cuprins de un 
filosofic sentiment al zădărniciei” (12), regretă că a ajuns la 
patruzeci şi patru de ani şi încă nu a săvârşit o faptă care să 
îngrozească lumea prin cruzimea ei. Despre Princepele, Eugen 
Simion scria că „elementul esențial al cărții este parabola, 
istoria nu-i decât un punct de pornire cu înţelesuri amare” (13). 
2.3. Luptătorul poate fi conceput ca un personaj 
moralmente autonom, care iese din facticitate prin întemeierea 
alegerii sale în Neconditionat, după cum spunea K. Jaspers, 
prin decizii care sunt justificate doar în fața forului său interior, 
iar în afară sunt întemeiate pe un set de valori autentificate prin 
experiență proprie. Multe dintre personajele din romanul 
Păsările al lui Alexandru Ivasiuc parcurg o astfel de traiectorie 
etică, autentificatoare şi dezalienantă. Dumitru Vinea isi 
autoratează cariera profesională şi politică, în schimbul 
redresării morale personale. Un alt personaj din acelaşi roman, 
Liviu Dunca, este antrenat într-un proces politic, initial ca 
martor. I se cere să depună mărturie mincinoasă împotriva unui 
intelectual arestat pe motive politice, Liviu Dunca refuză cu 
demnitate, după care îi este schimbată calitatea din martor în 

inculpat şi este condamnat şi el, personaj care aminteşte din 
viata reală de N. Steinhardt şi de modul în care acesta s-a 
comportat în procesul intentat lui Constantin Noica. Aceste 
personaje au certitudinea unei expieri şi speranţa unei restaurări 
a ordinii etice. 

În aceeaşi arie problematică se înscrie şi Feţele tăcerii 
al lui Augustin Buzura. Fără îndoială, în acest roman Buzura 
este un moralist care caută motivațiile ascunse ale atitudinilor 
şi acțiunilor. Feţele tăcerii este o carte structurată complex pe 
ideea de confruntare succesivă, în vederea căutării adevărului, 
ca o sumă de depozitii într-un proces menit să corecteze o 
eroare judiciară. Fiecare „tăcere” este adânc semnificativă şi 
este de fapt complementul rostirii unei perspective personale 
asupra celor întâmplate, atunci când într-un sat maramureşean 
s-a realizat colectivizarea forțată. Criticul Mihai Ungheanu 
opinează că Feţele tăcerii poate fi privită ca fiind „procesul de 
conştiinţă al unui timp” (14). Problema adevărului, raportată la 
situația unor inşi care, în aceleaşi împrejurări, au acționat în 
sensuri complet opuse, fiecare însă în virtutea unor convingeri 
şi credințe proprii, aceasta este problema care structurează 
romanul. 

Schița sumară de mai sus, elaborată în stilul 
fenomenologiei hegeliene, presupune în opinia noastră o 
substanță şi o finalitate comună romanelor la care ne-am 
referit, dincolo de diferenţele fireşti de tipologie şi structură, 
anume căutările şi încercările de (re)autentificare morală cu 
mijloacele prozei de ficțiune, într-un univers social totalitar, 
caracterizat în principal prin duplicitatea discursului oficial şi 
prin crearea unei mentalități menite să admită reprimarea 
libertăţii individuale ca pe un dat firesc al vieții cotidiene. 


Note: 
1. Nicolae Iuga, în rev. Steaua, Cluj, nr. 6/1984 

O provocare brutala 
la adresa „filosofiei” feministe 


Abstract: 

In our opinion there is a tendency to develop an 
academically speech about feminism that does no take in to 
account many real problems that women confront with, 
speeches that ignore especially lonely women and 
prostitutes. The toughest challenge might be the traffic in 
women for prostitution. There are already known traffic 
routes and Ropmania is a source for such action (victims are 
recruited) and country of transit from Ukraine and Moldavia 
to the Western Europe or ex-Yougoslavia. 


Desigur, ca orice preocupare teoretică, şi discursul 
general despre feminism trebuie să facă față unor provocări 
noi. Mişcarea feministă însăşi, ca istorie şi ca filosofie, a 
evoluat prin răspunsuri la provocări manifestate din timp în 
timp, însemnând de fapt tot atâtea piedici învinse şi tot atâtea 
bariere depăşite. 

În timp, unele provocări mai vechi cad în desuetudine. 
Misoginismul de exemplu este taxat azi ca o simplă prejudecată 
depăşită sau eventual ca o concepție împărtăşită de către unele 
persoane din motive cu totul particulare. De asemenea, azi nu 
mai este convingător să se deplângă anumite discriminări: 
salarii mai scăzute pentru femei decât pentru bărbaţi la aceeaşi 
activitate prestată, lipsa de acces pentru femei în poziția de 
formator de opinie, în mass-media sau în învățământul 
superior, în magistratură etc. Atari discriminări nu mai sunt azi 
nici flagrante şi nici relevante. Dimpotrivă, se poate vorbi de 
profesiuni bine cotate ca prestigiu social, în care femeile deţin 
preponderența. Astfel în tara noastră, în învățământ de exemplu 
lucrează 280.000 de femei şi 130.000 de bărbați [1]. La fel, 

femeile mai detin peste doua treimi in comert, in administratie 
şi în sfera serviciilor. 

Cu toate acestea, există unele probleme complicate, la a 
căror surmontare nu se poate gândi decât eventual într-o 
perspectivă mai îndepărtată. În primul rând, la ieşirea dintr-o 
societate închisă, în tranziția post-comunistă, însăşi ideea de 
preocupare cu probleme feministe a riscat să fie privită uneori 
ca o simplă bizarerie [2]. Apoi, a existat şi tendinţa dezvoltării 
unui discurs academic despre feminism, văzut ca performanță 
de limbaj in sine, fără o aderenta sistematică la realitate. 
Feminismul academic a ajuns să-şi alieneze multe dintre 
problemele reale ale femeilor, a ajuns să ignore condiţia unor 
largi categorii sociale feminine: tarancile, femeile de etnie 
rromă, femeile singure, prostituatele [3]. 

Pe de altă parte, trebuie să recunoaştem că există unele 
domenii în care discriminarea femeii este reală, fără să se poată 
pune deocamdată problema ca acest gen de discriminare să fie 
eradicată. Avem in vedere de exemplu situația din bisericile 
creştine tradiționale, Catolică şi Ortodoxă, în care femeile nu 
pot fi hirotonite ca preoţi, sacerdotiul fiind un atribut exclusiv 
bărbătesc. Alte biserici (anglicană, protestantă, biserici 
neo-protestante) au început să admită şi femei-preoti, dar este 
puţin probabil ca Biserica Catolică şi cea Ortodoxă să o facă 
într-un viitor previzibil şi, de altfel, sunt puţini acei care fac din 
aceasta o problemă reală. Cu toate acestea, nu se poate susține 
că bisericile creştine tradiționale ar statua o anume inferioriate 
a femeii în raport cu bărbatul. Nu trebuie să ne scape din 
vedere că religia creştină, prin instituirea cultului Sfintei 
Fecioare Maria, a realizat un progres însemnat în emanciparea 
femeii ca atare, prin comparaţie cu toate celelalte religii pre- 
sau para-creştine, apariția însăşi a paradigmei feminine fiind 
posibilă de abia în cultura creştină. De altfel, aşa cum s-a mai 
remarcat, din punct de vedere doctrinar, Biserica Ortodoxă 

sustine practic tratamentul nediscriminatoriu intre barbati si 
femei [4]. 


În contextul celor enunțate mai sus, se pare că cea mai 
gravă problemă şi cea mai dură provocare în raport cu oricare tip 
de discurs feminist o reprezintă traficul de femei în vederea 
exploatării sexuale. După aprecierea mai precisă a instituțiilor 
abilitate în prevenirea şi combaterea traficului de persoane, “în 
ultimul deceniu, traficul de femei în vederea prostituţiei a devenit 
o problemă majoră atât la nivel național cât şi internațional şi, 
departe de a da semne de ameliorare, această problemă se 
agravează constant” [5]. Se susține că fenomenul nu este episodic 
ci sistematic, că nu este accidental ci endogen. 

În perioada de după 1990, ţările din regiunea 
est-europeană au ajuns să furnizeze femei în vederea prostituţiei 
în aşa măsură încât au ajuns să rivalizeze cu alte regiuni care 
făceau acest lucru în mod tradițional, precum Africa, America 
Latină sau Asia de sud-est [6]; aprecierea aparţine unui specialist 
reputat, Silviu Erusencu, care a studiat problema in mod 
sistematic. Totodată, fenomenul este greu de studiat din mai multe 
motive. Traficul de femei în vederea prostituţiei îmbracă forme 
aparent legale, persoanele în cauză tranzitând frontierele cu acte în 
regulă. Cunoaşterea faptică, sub raportul cercetării politienesti, 
este ea însăşi deficitară, deoarece aceasta anchetează doar 
persoane disparate fie învinuite de trafic, fie prostituate care sunt 
determinate într-un fel sau altul şi returnate în tara de origine, 
persoane disparate din care se poate reconstitui cu greu rețeaua în 
întregul ei şi conexiunea cu alte rețele, amploarea fenomenului 
putând fi doar aproximată prin metode deductive. În acest fel, s-au 
putut contura câteva zone de provenienţă şi rute de trafic. Trebuie 
menționat că, în context, România este considerată tara de tranzit 

dar si de origine, alaturi de Moldova, Ucraina si Belarus, zonele 
de destinaţie fiind Europa Occidentală, in special Spania, spațiul 
fostei Iugoslavii, Grecia, Turcia şi Italia. Apoi însăşi noțiunea de 
trafic de persoane are o relativă complexitate şi imprecizie. 
Traficul presupune recrutarea, transportul şi cazarea persoanelor 
care urmează să practice prostituţia — şi aceasta se poate face prin 
constrângere, prin răpire, folosirea forței, prin înşelăciune, prin 
specularea unor situaţii de vulnerabilitate etc., dar şi cu 
consimțământul persoanei care urmează să se prostitueze, în baza 
promisiunii unei remuneratii substanțiale, iar traficul este denunțat 
de către victimă abia atunci când traficantul nu îşi mai onorează 
promisiunea. 

Pericolele antrenate de această formă de trafic de persoane 
sunt multiple. Există încălcări ale drepturilor omului, dar şi 
consecințe dramatice privind sănătatea fizică şi psihică, precum şi 
statutul socio-moral al victimelor. În raport cu ordinea de drept, 
reţelele de traficanţi şi proxeneti se constituie de asemenea într-un 
factor de criminalitate aparte. Traficarea de persoane peste 
frontiere este preferată de către infractori traficului de droguri sau 
armament, pentru că în primul caz riscurile sunt considerabil mai 
reduse. Traficantii de droguri şi armament riscă să fie prinşi la 
trecerea frontierei, în timp ce traficantii de persoane, împreună cu 
prostituatele care au consimțit la aceasta, trec frontierele în mod 
legal, fără să li se poată demonstra scopul şi intenţiile reale ale 
călătoriei. Traficantii de persoane pot fi prinşi abia post-factum, 
pe baza unor declaraţii ale victimelor, iar dacă sunt judecaţi în 
stare de libertate ei încearcă, prin amenințări sau influențare 
financiară, să determine victimele să-şi schimbe declarațiile. Apoi 
rețelele de traficanţi de persoane mai prezintă un grad sporit de 
periculozitate şi dintr-un alt punct de vedere. Din practicarea 
prostituţiei rezultă sume de bani considerabile, care nu sunt 
absorbite în totalitate de către traficanţi în sfera consumului. Deşi 
traficanții de persoane achiziționează automobile scumpe şi 

imobile luxoase pentru ei si pentru alti membri ai familiei lor, 
cumpără apartamente in vederea închirierii, stochează cantități 
însemnate de bijuterii etc. — veniturile realizate din prostituție 
depăşesc aceste cheltuieli. Diferenţa de bani nu este investită în 
activităţi aşa-zis normale, ci tot în sfera crimei organizate, pentru 
consolidarea şi dezvoltarea reţelei, pentru cumpărarea de 
influență, pentru coruperea funcționarilor din poliție şi justiție, 
pentru mită şi amenințarea cu violenţa etc. 

Cauzele traficului de femei pot fi clasificate, din reflex 
sociologic, în macro-sociale şi micro-sociale. Predomină ca factor 
determinant, sau cel puţin favorizant, “situația materială foarte 
precară, combinată cu lipsa perspectivei de ameliorare a acestei 
situații” [7]. Lipsa unui loc de muncă, în primul rând, le determină 
pe multe tinere să aleagă prostituția ca mijloc de subzistență. 
Desigur la aceasta se poate adăuga un nivel scăzut de educaţie, 
marginalizarea socială, capacitatea scăzută de a face fata 
sentimentelor de umilință şi frustrare cauzate de un anumit grad 
de sărăcie, devalorizarea persoanei umane în raport cu câştigul 
material etc. 


Dar scopul demersului nostru nu îl constituie prezentarea 
detaliată a evantaiului cauzal şi nici preconizarea unor măsuri 
concrete şi eficiente în vederea eradicării flagelului. Aceste sarcini 
revin în primul rând instituţiilor cu atribuţii politienesti. Ci noi 
vom încerca doar să atragem atenția că în prezent este pe cale să 
se constituie un element nou de imaginar negativ anti-feminin, la 
adresa femeii în genere, plecând de la faptul real şi sordid al 
traficului de femei în vederea prostituţiei. 

Poate că cel mai important şi durabil element de imaginar 
negativ anti-feminin îl constituie paradigma medievală a 
femeii-vrăjitoare, o paradigmă cu efecte negative întinse pe mai 

multe secole. Această paradigmă a fost abandonată în 
modernitate, dar a fost substituită treptat şi camuflat cu altele, tot 
din domeniul abjectului:  femeia-criminală,  femeia-mamă 
denaturată, femeia-prostituată etc., deşi în realitate deținuții din 
mediile penitenciare sunt în proporție de 93-97% bărbaţi şi doar 
3-7% femei [8]. Astfel, azi nu mai avem femeia-vrajitoare, ci 
femeia-prostituata, depravată, lbertină etc., cu tot cortegiul 
aferent de însuşiri psiho-morale negative. 

Interpretarea realităţii este ea însăşi pervertită. Traficantii 
de prostituate nu numai că nu se simt culpabili pentru ceea ce au 
făcut victimelor lor, ci chiar se justifică subiectiv, fata de ei înşişi 
sau în fata Justiției, ca şi cum înclinația spre prostituție ar fi un dat 
înnăscut al femeilor şi nimic mai mult. Victima prostituţiei ajunge 
să fie considerată mai culpabilă decât proxenetul care o 
exploatează. Există o mentalitate deosebit de veche, transformată 
pentru noi în ereditate culturală, care constă în sancţionarea 
inegală, disproportionata a libertinajului sexual la femeie şi la 
bărbat. Bărbaţii care cumpără favoruri sexuale sunt consideraţi în 
continuare persoane respectabile, în timp ce femeile care vând 
aceste favoruri sunt desconsiderate. Dorintele sexuale ilicite ale 
femeii sunt reprimate de către convențiile sociale într-o măsură 
mai mare decât ale bărbatului. Este o problemă care a fost 
remarcată ca atare încă din a doua jumătate a sec. al XIX-lea, de 
către romancieri de talia lui Tolstoi sau Flaubert, destinele tragice 
ale Annei Karenina şi Doamnei Bovary fiind paradigmatice in 
acest sens. Revenind la mentalitatea contemporană din România, 
observăm că expresia “curvă masculină” adresată unui bărbat 
înseamnă o insultă teribilă, care denotă totodată în subsidiar că 
însuşirea de a fi “curvă” ar sta cumva doar în firea femeii şi că ar 
fi contrară cu firea bărbatului. Se presupune că sexualitatea 
excesivă, practicată cu un mare număr de parteneri (clienţi) contra 
cost, fără dăruire sinceră şi fără stabilirea unor legături afective 
profunde, ar conduce cu timpul la o anumită degradare psihică, la 

frivolitate, labilitate, alienare. Curios, se concede ca degradarea de 
acest tip le afectează totdeauna pe femei, niciodată pe bărbați. 
Politica, activitate labilă prin excelență, este gratulată prin 
compararea ei cu femeia de moravuri uşoare, nu cu bărbatul 
libertin. Politicianul, cel care se dăruie nesincer când unui partid 
când altuia, va fi numit uneori “curvă”, dar niciodată “curvar”. 

Apoi limbajul utilizat de către racolatori presupune o 
anume duplicitate şi artă a echivocului, în care proxenetul este 
întotdeauna “şmecherul”, iar victima este întotdeauna “fraiera”. 
Recrutarea fetelor, e drept din medii cu nivel de educaţie scăzut, 
se va face sub promisiunea asigurării în Occident a unei ocupații 
legale şi bine plătite. Există şi racolare directă, in care victima ştie 
că merge să practice prostituţia şi este de acord cu acest lucru, dar 
aceste cazuri nu reprezintă majoritatea femeilor traficate. 
Majoritatea sunt înşelate din capul locului, cu promisiunea unor 
slujbe atrăgătoare şi a unor câştiguri fabuloase. Li se promit 
servicii de receptionere, barmane, stripteuze, cameriste etc., sau 
cel mult activităţi de ordin sexual moderate şi care nu comportă 
riscuri: dame de companie, actrițe în filme porno, fotomodele etc. 
În realitate, după ce ajung la destinaţie, traficantii controlează 
victimele prin metode de o rară brutalitate. Victimelor li se 
confiscă paşapoartele, apoi sunt amenințate cu poliția şi 
expulzarea, sunt lipsite de libertate, haine şi hrană, sunt supuse 
unor violenţe fizice şi psihice greu de imaginat: bătăi, violuri, 
administrare de droguri în mod forţat [9]. Totul pentru anihilarea a 
oricărei voințe proprii şi a oricărei urme de personalitate, pentru 
transformarea persoanei libere într-o sclavă sexuală. 

Existenţa acestor tratamente degradante este certificată în 
totalitate de mărturiile victimelor care au reuşit să scape din 
captivitatea reţelelor de traficanţi şi au fost internate în tara, în 
centre de recuperare special amenajate. Acolo beneficiază şi de 
consilierea unor psihologi calificaţi. Pentru consilierii-psihologi, 
reflectiile etico-feministe pot fi utile. Victimele au însă nevoie de 


103 


altceva, în primul rand de măsuri concrete pentru reinsertia in 
viata normală. 


Note: 
1. ***Femei de afaceri din România in mileniul III, CCIRB, 
Bucuresti, 2001, p.11 

2. cf. Mihaela Miroiu, Drumul către autonomie, Polirom, Iasi, 2004 

. Ibidem 

. M. Albu, Alina Isac, Ecumenismul la feminin, SNSPA, Bucuresti, 
2002 

. S. Erusencu,www.antitrafic.ro, site consultat în anul 2006 

. Idem 

. Idem 

. *** Anuarul statistic al României pe anul 2001 

. S. Erusencu,Idem 

Statutul limbii engleze 
si pozitia globala a SUA 


Abstract: 

In this text we analyze the current status of the English 
language as a “universal” language by practical and 
universal means of communication. We hawe taken in 
comparison other antiquity languages, in order to obtain an 
historical perspective which had the status of universal 
languages such as the ancient Greek of the Hellenistic epoch 
or vulgar Latin from the time of the Empire. There were 
languages with universal use within the administration, 
army, commerce, but also languages in which sacred texts of 
the Christians were written or translated in to. 

What about today? — on what does the English language rely 
on? On the universal computer technique? On using this 
language in diplomacy, finance, education and scientific 
research? On it use in global communications, transport and 
tourism? On the unique status of global superpower that U.S. 
has, so far? What will happen to the universality of English 
when the U.S. global hegemony will regress? These are some of 
the exciting and present questions on which our text is based on 
and witch are submitted to the reader. 


Expresia lingua franca desemna, în latină, o limba 
comună de comunicare pentru toate teritoriile imperiului, 
indiferent de triburile şi graiurile locale, limba utilizată în 
administraţie şi în documentele oficiale. Practic, toate imperiile 
existente de-a lungul timpului, datorită caracterului lor 
multietnic inevitabil, s-au văzut confruntate cu necesitatea unei 
limbi unice de comunicare, transgresând diferenţele lingvistice, 
culturale, idiomatice şi dialectale locale. S-ar părea că prima 
condiţie pentru ca o limbă să poată deveni „franca”, adică să 
fie ,,libera” şi să poată fi adoptată şi de către alte popoare, 
alături de limbile locale, ar fi ca această limbă să se poată 

elibera din legătura ei singulară şi exclusivă cu o etnie 
determinată, să fie o limbă dez-etnicizată. Atributul de „franc” 
denotă, în contexte multiple, exact această capacitate de 
eliberare sau pur şi simplu felul de a fi liber (franc-maçon = 
zidar liber; porto franco = zonă comercială liberă fata de 
anumite obligaţii fiscale; franctireur = trăgător izolat, liber fata 
de o formaţiune organizată de luptă etc.). 

Aşa stând lucrurile, putem afirma că printre primele 
limbi de acest fel au fost limba greacă de după cuceririle lui 
Alexandru Macedon, mai numită şi limba elenistică, sau 
dialectul koine (secolele IV-I î.H.), şi limba latina, în perioada 
de maximă expansiune şi decădere a Imperiului roman 
(secolele I-IV d.H.), dialectul vulgar. Limba latină a continuat 
să aibă caracterul de lingua franca încă foarte multă vreme 
după dispariția Imperiului roman, în Evul Mediu occidental, ca 
limbă de cult, limbă de cancelarie şi limbă utilizată de către 
oamenii de ştiinţă, până relativ târziu, în sec. al XVIII-lea, zis 
şi Secolul Luminilor. În secolul al XVII-lea, scrierile filosofice 
şi ştiinţifice (Ethica lui Spinoza sau Principia lui Newton, de 
exemplu) erau inca redactate in limba latina, iar messa catolica 
s-a ținut obligatoriu in latină până la Conciliul II Vatican 
(1962-1965). Apoi, după Revoluţia franceză şi războaiele 
napoleoniene, limba franceză a fost, vreme de aproape două 
secole, lingua franca a diplomaţiei pentru ca, începând cu a 
doua jumătate a secolului XX, limba engleză să devină, 
incontestabil, lingua franca a globalizării. A mai avut statutul 
de lingua franca şi slava veche, în Evul Mediu târziu, timp în 
care a fost limbă de cult şi de cancelarie pentru popoarele de 
religie ortodoxă din Estul Europei (cu excepția Greciei), în 
baza alfabetului chirilic. Şi a mai existat şi o încercare eşuată 
de a fi impusă ca lingua franca limba rusă, la popoarele din 
Centrul şi Estul Europei, în perioada imediat postbelică, în 
timpul ocupaţiei sovietice. 

Observand aceste imprejurari istorice, putem spune ca 
succesul şi, respectiv, eşecul a ceea ce a constituit periodic in 
istorie lingua franca au depins de substratul şi vehiculul care au 
susținut şi purtat aceste limbi dincolo de frontierele 
spațio-temporale în care erau vorbite în mod natural. Limba 
greacă a epocii elenistice, aşa-numitul dialect alexandrin 
(koine) vorbit din Egipt şi până în India, era limba 
comunicaţiilor militare, a marinarilor, o limbă de administraţie 
şi comerț pentru popoarele din bazinul mediteranean, dar o 
limbă destul de diferită de limba greacă literară, de limba 
rafinată a scriitorilor de tragedii şi sisteme filosofice, expresie a 
geniul creator al grecilor din perioada clasică. Dialectul 
alexandrin era suficient de dez-etnicizat, pentru a putea fi 
adoptat, ca mijloc simplificat de comunicare, de către o 
mulțime de popoare străine. Dar în această greacă comună au 
fost traduse scrierile sacre ale evreilor, pe la începutul secolului 
III î.H., versiunea alexandrină cunoscută sub numele de 
Septuaginta, devenită ulterior pentru creştini Vechiul 
Testament, şi tot în această limbă au fost redactate şi scrierile 
Noului Testament, trei secole şi jumătate mai târziu. Limba 
latină, de asemenea într-o formă diferită de cea literară, anume 
ca limbă comună (vulgata), vorbită sumar şi fără pretenţii, 
inclusiv de către popoare străine de cultura romană, a devenit o 
nouă lingua franca, în succesiunea dialectului koine al epocii 
elenistice. Ca şi greaca comună, latina vulgară a avut inițial 
acelaşi substrat: administraţia, armata, comerţul. Între anii 390- 
405 d.H., Sf. Ieronim realizează traducerea Bibliei în latina 
vulgară, Vechiul Testament din ebraică şi Noul Testament din 
greacă, versiune cunoscută şi consacrată ulterior sub denumirea 
Biblia Sacra Vulgata. Prin aceasta, limba latină va deveni 
veritabila lingua franca a civilizației occidentale pentru mai 
bine de o mie de ani. 


107 


În perioada imediată celui de al doilea război mondial 
şi limba rusă ar fi putut deveni, în principiu, o lingua franca 
pentru ţările sovietizate din Centrul şi Estul Europei, unde era 
prevăzută de altfel ca limbă obligatorie la toate nivelele de 
învățământ, dacă ar fi avut un vehicul comparabil cu limbile 
antichității, dacă de exemplu ideologia leninistă, care era 
vehiculul limbii ruse în expansiunea ei sovietică, ar fi avut 
aceeaşi greutate religioasă ca şi Biblia, sau măcar aceeaşi 
utilitate ca şi programele de calculator. 

Cea mai spectaculoasă expansiune ca lingua franca o 
reprezintă, fără îndoială, cazul limbii engleze contemporane. 
Vehiculul acestei limbi ca lingua franca nu îl constituie, cel 
puţin deocamdată, nici o administraţie universală, nici o religie 
şi nici o ideologie care să angajeze credinţa oamenilor într-un 
fel comparabil cu credinţa religioasă. Ci vehiculul principal al 
acestei limbi, în prezent, îl constituie răspândirea universală a 
utilității calculatorului, cu instrumentar şi programare în limba 
engleză. Şi mai există, desigur, şi alte împrejurări în care 
cunoaşterea limbii engleze este indispensabilă. S-a ajuns astfel 
să se afirme pur şi simplu că „limba lumii este limba engleză” 
(1). 

Afirmația trebuie supusă, totuşi, unui examen critic. Să 
vedem mai întâi care este răspândirea pe glob a acestei limbi. 
Dacă privim statisticile (2), vom vedea că limba engleză nu 
este nicidecum pe locul întâi, ca număr de locutori, ci abia pe 
locul patru. Pe locul întâi se află chineza, vorbită de 
aproximativ 18% din populația lumii, pe locul doi hindustana 
(aproximativ 10%), iar pe locul trei se află limbile înrudite 
spaniola & portugheza, vorbite în peninsula Iberică şi cele trei 
Americi de peste 9% din populația lumii. Engleza se situează 
pe locul patru, fiind vorbită de aproximativ 7,6 % din populația 
lumii. În aparenţă, engleza s-ar afla în expansiune, deoarece în 
permanență noi generații de tineri din diferite tari ne-anglofone 

învaţă această limbă. În realitate însă, acest fenomen nu a reuşit 
să compenseze pierderea de teren pe care a înregistrat-o limba 
engleză, ca urmare a destrămării fostului imperiu colonial 
britanic. Peste tot, în ţările foste colonii britanice s-a putut 
constata un fenomen identic cu cel observat mai nou în țările 
foste sovietice, anume o puternică reînviere a limbilor şi 
culturilor naționale locale. 

Este adevărat, există domenii în care engleza este cu 
certitudine indispensabilă, indiferent în care punct al globului 
ne-am afla. În transporturile aeriene, aeronavele comunică între 
ele şi cu turnul de control în limba engleză. La fel, în 
transporturile maritime, vapoarele de pe toate mările lumii 
comunică între ele şi cu uscatul în limba engleză. La serviciile 
din porturi şi aeroporturi, comunicarea se face în limbile locale 
şi în limba engleză. În tranzacţiile financiare, în operaţiunile 
bancare şi în speculaţiile bursiere cunoaşterea limbii engleze 
este esenţială. După al doilea război mondial, limba engleză a 
luat locul limbii franceze în diplomaţie şi în contactele politice 
la nivel înalt. De asemenea, în cercetarea ştiinţifică limba 
engleză este necesară în vederea documentării, iar rezultatele 
relevante ale cercetării sunt diseminate tot în limba engleză. 
Utilizarea calculatorului presupune cunoştinţe tehnice 
elementare în limba engleză. În reţelele de turism şi alimentaţie 
publică, engleza este efectiv o limbă universal răspândită. 

Există, totuşi, o diferență uriaşă între engleza de o 
copleşitoare bogăţie lexicală utilizată de către Shakespeare sau 
Joyce şi engleza de două-trei sute de cuvinte vorbită fără 
pretenţii de către ospătari, politicieni sau tehnicieni. 
Constatarea nu conține nimic peiorativ, dimpotrivă admite 
acest lucru din considerente pragmatice. Nu este necesar şi nici 
dezirabil ca politicienii sau tehnicienii să se încurce în 
hatisurile şi subtilitatile lingvistice nesfârşite ale limbii engleze 
literare. Este suficient ca pe baza acesteia să se realizeze o 

comunicare primitivă  neechivocă, fără confuzii sau 
ambiguitati. Este exact linia de separație între o limbă grevată 
de caracterul ei etnic, conotativ şi partial intraductibil, pe de o 
parte, şi o limbă ruptă de orice legături etnice, exclusiv 
denotativă şi traductibilă la modul non-problematic, pe de altă 
parte. Avem, cum e şi firesc, o limbă engleză cu caracter etnic, 
intens conotativa, care exprimă nuanțele, cultura şi sufletul 
unui popor — şi apoi o limbă engleză dez-etnicizată, ruptă de 
specificul naţional şi de cultura engleză, cu un lexic restrâns, 
utilizată exclusiv ca mijloc de transmitere a informaţiilor, un 
fel de „ciripit organizat al omului” (3). O asemenea limbă este 
„un instrument de comunicare, nu o sursă de comunitate şi 
identitate” (4), la fel cum calendarul creştin este instrumentul 
convențional de fixare a unor repere în timp, instrument valabil 
şi pentru necreştini, cifrele arabe sunt instrumentul grafic 
universal de numărare sau sistemul metric instrumentul etalon 
de măsurare. Lingua franca devine un instrument dez-etnicizat 
de comunicare, în principiu la fel de dez-etnicizat ca şi cifrele 
arabe. 

Engleza este, fără îndoială, o lingua franca a timpului 
nostru, dar trebuie să facem diferenţa faţă de ceea ce se 
pretinde a fi o limbă a întregii lumi. Limba engleză este vorbită 
de ceva mai puţin de 8% din populația globului. Prin urmare, o 
limbă care rămâne străină pentru 92% din populația lumii nu 
poate să fie numită decât numai impropriu limba întregii lumi. 
Engleza este vorbită, în afara spaţiului anglofon, de către un 
număr relativ restrâns de persoane, care formează elitele 
educate. Lucrările unor foruri de anvergură globală, unde se iau 
decizii cu impact mondial, întrunirile Clubului Bilderberg, 
Conferinţele G8, Forumul economic de la Davos etc., toate 
acestea se derulează în limba engleză. Marii oameni de afaceri, 
bancherii, politicienii importanţi — toți cei despre care se crede 
că decid soarta lumii vorbesc engleza. De cealaltă parte însă, 

ceilalţi, care formează masa de 92 % care nu ştiu engleză, au şi 
ei la dispoziţie un instrument propriu şi eficient de decizie: 
ştampila de vot. Cunoaşterea limbii engleze contează foarte 
mult, dar nu este singurul lucru care contează. 

Destinul unei limbi ca lingua franca este şi el 
schimbător. De exemplu, în ipoteza că un stat precum China se 
va afla, în viitorul apropiat, în expansiune economică şi 
tehnologică, va trebui să admitem că, în anumite zone de 
influență, limba chineză îşi va face treptat loc, mai întâi alături 
de engleză şi apoi în locul ei, ca limbă de interes şi de circulaţie 
internațională. 


Ideea  „americanizării” Europei este practic 
omniprezentă în mentalul comun al europeanului de azi. 
Prezintă o puternică similitudine cu mentalitatea sovietică de 
prin anii '50, vizavi de o iminentă competiţie cu capitalismul. 
Atunci sovieticii şi N.S. Hrusciov personal gândeau şi se 
exprimau astfel: e adevărat, capitalismul este mai avansat decât 
noi din punct de vedere economic, dar noi suntem superiori din 
punctul de vedere al organizării politice. Noi putem planifica 
economia, în sensul de a-i asigura un ritm susținut de creştere, 
în aşa fel încât în câteva cincinale o să ajungem din urmă şi o 
să depăşim dezvoltarea economică a țărilor capitaliste, 
respectiv a Americii. De parcă ţările capitaliste occidentale şi 
SUA ar fi stat pe loc, sau măcar ar fi încetinit viteza de 
dezvoltare, pentru a permite URSS să le depăşească. Un model 
spațial şi cronometric aiuristic, de parcă ar fi fost vorba de 
curse de automobile. 

În realitate însă, statele socialiste nu numai că nu le-au 
„ajuns din urmă” pe cele capitaliste, dar însăşi economia de 
comandă s-a dovedit a fi tot mai putin productivă pana când, în 

cele din urma, a sucombat din interior, din cauze endemice. Pe 
aceeaşi structură de mentalitate, europeanul contemporan îşi 
reprezintă că SUA sunt mai „avansate” decât Europa pe mai 
multe planuri, de la tehnică şi PIB la cunoaştere, iar noi 
europenii trebuie să căutăm să le „ajungem din urmă”, să 
urmăm drumul parcurs de SUA, pentru că nu am avea altă cale 
de ales şi că, dacă nu urmăm modelul SUA, atunci suntem 
pierduţi. O tendinţă iluzorie, sortită eşecului, pentru că SUA au 
parcurs şi parcurg un drum care a avut oportunități şi 
emergente proprii, unice şi irepetabile la scara istoriei, un drum 
imposibil de imitat şi de repetat. 

Oswald Spengler, cel care l-a influenţat profund pe 
filosoful român Lucian Blaga, în cartea sa Declinul 
Occidentului (5), publicată cu mult timp în urmă, imediat după 
primul război mondial, vine cu o reprezentare interesantă 
referitoare la civilizațiile care s-au succedat pe pământ, idee 
care a fost confirmată din plin de cele mai dramatice 
evenimente ale secolului XX. Spengler respinge explicațiile 
cauzale liniare ale dezvoltării istoriei, reprezentarea istoriei ca 
o serie liniară de cauze eficiente în timp, şi construieşte o altă 
reprezentare, aceea a unor evoluţii separate şi ciclice. Spengler 
substituie istoriografia şi filosofia istoriei cu filosofia culturii. 
El identifică, în istoria universală, un număr de opt culturi: 
babiloniană, egipteană, greco-romană, chineză, indiană, 
bizantină, arabă şi occidentală (6). Aceste culturi, care au 
totodată ca pandant tot atâtea sisteme de civilizaţie, parcurg o 
ciclicitate organică: se nasc, au tinereţe, se dezvoltă în timp, se 
maturizează şi în final mor. Ceea ce animă, dezvoltă şi 
maturizează o cultură este „Sufletul” (în germ. Seele) sau 
„Spiritul” ei (Geist), care se manifestă ca „stil” al culturii 
respective. Spiritul unei culturi conține inclusiv ideile-forta 
(cum le numea A. Fouillée) care determină evenimentele 
istorice din arealul respectiv, capacitatea creatoare specifică a 

unei culturi. Sau ceea ce, in terminologia mai saraca de azi, s-ar 
putea numi un proiect pentru viitorul omului. Este de la sine 
inteles ca diferitele culturi mor, atunci cand sufletul lor le 
părăseşte. Atunci ele nu mai sunt capabile de creaţie culturală, 
nu îşi mai (re)găsesc stilul şi se limitează la producerea de 
bunuri utilitare. 

Prin urmare, în lumina celor de mai sus: care este 
„sufletul” culturii americane contemporane (dacă există 
vreunul)? Şi, dacă există un astfel de suflet, poate oare el 
reprezenta un model, poate constitui un standard de referință 
pentru viitorul culturii europene? 

După unii autori însă, „marea slăbiciune a acestui 
imperiu (i.e. SUA) este aceea că nu are suflet, adică nu are un 
proiect colectiv pentru viitorul omului” (7), ci se limitează la 
dezvoltarea producției şi a consumului propriu, prin 
superioritatea armelor sale. Nu are alte proiecte, în afară de 
acela de a creşte la infinit producția şi consumul în propria tara, 
pe cheltuiala altor regiuni ale globului. 

SUA au ajuns la o anumită abundență de bunuri si la 
anumite standarde de viaţă pe seama resurselor naturale şi a 
mâinii de lucru ieftine din diferitele regiuni ale globului. Este o 
gravă şi regretabilă deficiență de gândire să-ți propui să imiti 
SUA, să le urmezi şi să le ajungi din urmă. 

Modelul SUA nu poate fi urmat nici de către Europa şi 
nici de către alte tari, pentru simplul motiv că celelalte tari ale 
lumii nu pot şi nici nu au cum să domine între jumătate şi 2/3 
din suprafața planetei. Un procent însemnat din populația 
globului lucrează pentru SUA, oamenii fiind plătiţi în dolari, o 
monedă care este devalorizată treptat, grevată fiind pe plan 
intern de o datorie publică tot mai mare, actualmente de peste 
trei mii de miliarde dolari. Tranzacţiile cu petrol din întreaga 
lume de asemenea se efectuează în dolari, fapt care sprijină 
puternic moneda americană, aducând în SUA câştiguri imense, 

care nu sunt compensate cu un echivalent munca. La un 
moment dat, unele tari exportatoare de petrol, Iranul de 
exemplu, au anunţat că intenționează să renunţe la dolar şi să 
efectueze tranzacțiile cu petrol în euro. După cum se ştie, în 
SUA anunţul a provocat o adevărată isterie la cel mai înalt 
nivel, Iranul fiind ba denunţat că nu este un stat „democratic”, 
ba acuzat că vrea să fabrice armament nuclear etc. Trecerea 
tranzacţiilor cu petrol pe euro este putin probabilă, fata cu 
amenintarea lansata de catre SUA cu un atac nuclear 
„preventiv” împotriva oricărei tari care i-ar afecta interesele. 
Deci, nici în acest segment al pieţei globale, Europa nu îşi 
poate face iluzii să urmeze drumul parcurs de către SUA, 
pentru a o „ajunge din urmă”. 

Totodată, SUA sunt tara cu cea mai mare datorie 
externă de pe planetă, o datorie de aproximativ o mie de 
miliarde dolari, datorie care creşte continuu cu aproximativ o 
sută de mii de dolari pe secundă (vezi: http://schimbarea 
blogpost.com/2007/06). Ca să ocupe şi devasteze Irakul, SUA 
au cheltuit în cinci ani peste cinci sute de miliarde de dolari, 
ceea ce — evident — nici o altă tara nu şi-ar fi putut permite. 
Numai datoria către China este de-a dreptul uriaşă, 
reprezentând aproximativ jumătate din totalul datoriei externe a 
SUA. În principiu, dacă China ar soma Statele Unite să-şi 
plătească datoria şi presupunând că SUA şi-ar achita această 
obligaţie imediat, atunci economia SUA ar trebui practic să 
intre în faliment. Dar, după cum este cumva de aşteptat, SUA 
nu dau semne că s-ar grăbi să înceapă restituirea datoriei către 
China. Dimpotrivă, lucrurile se întâmplă aici ca într-o anecdotă 
absurdă, atunci când vine vorba despre datorie, SUA vorbesc 
despre cu totul altceva, despre faptul că China nu ar respecta 
drepturile omului, despre boicotarea jocurilor olimpice etc. 
Totodată, se pare că SUA încearcă destabilizarea Chinei prin 
provocarea unor tensiuni sociale majore în Tibet. Cu alte 

cuvinte, o tugoslavizare a Chinei, prin kosovizarea Tibetului. 
Nu este sigur că acest scenariu va reuşi. Pentru ca, in cazul 
Chinei lucrurile nu sunt deloc simple, ca in cazul fostei 
Iugoslavii sau al Irakului. De mai multi ani încoace, China a 
stocat in bancile sale de stat dolari SUA, incat in prezent 
dispune, potrivit unor estimari, de o rezerva colosala de 
aproximativ 1,3 mii de miliarde dolari (vezi blogpostul citat 
mai sus), adică de aproximativ o mie de dolari pe cap de 
chinez. Aruncarea acestor bani pe piaţă, fie şi numai in parte, ar 
avea asupra economiei SUA un efect mai devastator decat o 
suta de atacuri nucleare. 

Astfel că, in prezent SUA trăiesc paradoxul teribil de a 
fi cea mai puternică ţară de pe glob şi, în acelaşi timp, cea mai 
vulnerabilă. 

Adevăratul „suflet” şi adevărata religie a SUA constă 
în idolatrizarea pieţei şi fetişizarea banului (8). Dar niciodată, 
nicăieri în lume piața nu a rezolvat totul, dimpotrivă. Dacă 
piaţa ar reglementa ceva şi ar impune cu adevărat o disciplină, 
atunci „persoanele care muncesc din greu n-ar fi mai sărace şi 
speculatorii n-ar fi mai bogaţi” (9). Bugetul militar al SUA din 
perioada postbelică a crescut puternic de la un an la altul, ceea 
ce a stimulat producția industrială din Europa, respectiv 
producția de componente pentru armele americane. Pe de altă 
parte, ţările europene au fost nevoite să achiziţioneze armament 
american, ceea ce a redus în perioada imediat postbelică 
deficitul dolarului, încât „ajutorul? furnizat Europei 
Occidentale prin Planul Marshall a fost recuperat în 
aproximativ doi ani (10). Tehnica de vârf a ajuns în SUA la 
performanțe uluitoare, dar finanțarea cercetării în acest 
domeniu a fost făcută în scopuri militare şi numai abia mai 
târziu, după ce nu au mai avut caracter secret, aceste realizări 
au primit şi utilizări pentru viața civilă. La fel stau lucrurile în 
prezent cu cercetările din domeniul geneticii. Şi aici cercetarea 

este finanțată la cote înalte, pentru că se urmăreşte producerea 
unor arme biologice extrem de periculoase, menite să infesteze 
populaţia civilă care va fi considerată ostilă, să afecteze de 
exemplu numai genomul unei anumite rase etc., arme interzise 
formal de către convențiile internationale. 

După 11 septembrie 2001 şi sub pretextul acelor 
atentate dubioase, SUA şi-au schimbat radical cursul politicii 
externe. După cum scrie şi celebrul G. Soros, „SUA au trecut 
de la relaţii internationale bazate pe drept, la relații 
internaționale bazate pe forță” (11), operându-se înlocuirea 
dreptului international cu forța brută. Faptul este extrem de 
grav şi periculos pentru că face ca lumea în ansamblul ei să fie 
nesigură şi lipsită de repere pentru ceea ce este drept şi ce nu 
este drept în plan extern, să fie lipsită de criterii pentru 
evaluarea ideologiilor şi regimurilor politice. Unde este vorba 
de forță în loc de drept, evident nu mai putem deosebi între 
democraţie şi fascism. Ca evreu care s-a născut (în 1930) în 
Ungaria şi a trait acolo perioada fascistă a acestei tari, precum 
şi câțiva ani buni din regimul comunist, Soros are acuma ocazia 
să constate cu amărăciune că, sub administrația Bush jr., SUA 
au reînviat semnificativ practicile totalitarismului, s-au folosit 
de atentatele de la 11 septembrie 2001 pentru a restrânge 
dramatic libertățile civile şi pentru a preconiza o supraveghere 
orwelliană a propriilor cetățeni. Dintr-un adept al societății 
deschise, SUA au devenit duşmanul acesteia, prin urmare pare 
clar că nu pot constitui un model pentru Europa. ,,Vechea” 
Europă a cunoscut experienţele totalitare duse la extrem, iar 
reînvierea practicilor totalitare pare aici mai putin probabilă, 
cel puţin atâta timp cât memoria sa culturală nu va fi 
deteriorată prin americanizare. 

Simptomatic este şi modul în care SUA au obţinut 
„adeziunea” unor tari europene la invadarea Irakului. După 
cum se ştie Franţa, prin preşedintele Chirac, initial s-a opus 

categoric războiului, dar in cele din urmă a cedat. Ce s-a 
întâmplat, de fapt? Preşedintele Chirac şi-a dat seama că pot fi 
periclitate interesele nationale ale țării sale, deoarece SUA au 
pus la cale izolarea economică a Franţei, prin „boicotarea 
spontană” (12) a mărfurilor frantuzesti de către consumatorii 
americani. Aşa a fost obținut consimțământul Franţei şi al altor 
state de către „cea mai avansată democrație din lume”. Dar 
trebuie să se pună şi problema: ce valoare şi ce coeziune poate 
să aibă o „coaliție internaţională” formată prin şantaj şi prin 
exploatarea servilismului liderilor unor state neimportante, care 
nu puteau refuza să meargă la război alături de fratele mai 
mare? 

Prin Legea numită USA Patriot Act din 26 octombrie 
2001, în Statele Unite au fost practic desființate mai multe 
drepturi ale omului, proclamate ca atare în Declaraţia 
Universală adoptată de către ONU în 1948. Astfel, accesul 
public la informaţiile guvernamentale a fost restrâns drastic, în 
timp ce accesul guvernului la informaţiile privind viata intima a 
individului a devenit practic nelimitat. Sub pretextul depistării 
unor posibili terorişti, guvernul poate să asculte convorbirile 
telefonice, să intercepteze corespondenţa prin e-mail, să dețină 
în condiţii inumane şi fără judecată persoane suspecte, să 
practice tortura asupra deţinuţilor pentru a smulge recunoaşteri 
şi mărturisiri etc., proceduri proprii celor mai brutale regimuri 
totalitare. De menţionat că legea sus-amintită, care autorizează 
toate aceste abuzuri grave, a fost adoptată chiar în ziua 
depunerii ei la Congres, pe 26 octombrie 2001, fără ca textul să 
fie citit şi dezbătut de către congresmeni şi senatori, pentru că... 
în acea zi a avut loc şi un „atac cu antrax” în clădirea 
Congresului SUA, producându-se evacuarea în grabă şi o 
panică de nedescris. Un amănunt doar: tulpinile de antrax 
găsite în acea zi în clădirea Congresului erau „de o calitate 

superioara, pe care numai programul militar american era 
capabil sa le fabrice” (13). 

Nici in plan cultural general şi civilizatoric SUA nu 
stau mult mai bine. SUA au peste 23 de milioane de analfabeti 
in sensul propriu al termenului, asta insemnand cel mai ridicat 
procent din lume, prin raportare la populatia totala. La capitolul 
violenţă se înregistrează peste douăzeci de mii de asasinate pe 
an. SUA au peste un milion de puşcăriaşi, dintre care câteva 
mii sunt condamnați la pedeapsa capitală. Sunt tara cu cea mai 
ridicată rată a criminalității. Tineri, studenţi sau elevi recurg 
adesea, ca la o distracţie palpitantă, la gestul de a merge la 
şcoală cu arme de foc, îşi împuşcă fără motiv câțiva colegi, 
după care se sinucid. 

Pentru americanul de rând, idealul feminin este 
Madonna, cel al barbatiei este Rambo, dramele din viata de zi 
cu zi trebuie finalizate în stil Terminator, comportamentul este 
determinat de către violenţa nemotivată din programele TV, 
imaginația este stimulată de filmele de groază bazate pe efecte 
speciale, gândirea este modelată la modul infantil prin benzi 
desenate. Rap-ul tine loc de muzică şi grafitti de pictură. 
Repetam: aici îl avem în vedere pe americanul mediu, aşa cum 
şi Heidegger defineşte Dasein-ul tot printr-o medie a 
cotidianitatii, nu ne referim la extreme, puține statistic, la 
indivizii cu dizabilităţi psihice sau la cei cu dotare 
excepțională. 

Bineînţeles, cultura americană din ultimele două secole 
a dat şi oameni mari, în litere şi în filosofie. Dar rădăcinile 
acestora se află de regulă altundeva, în „vechea” Europă. R. 
Emerson a fost influențat de filosofia antică. Ch. S. Pierce a 
studiat la mai multe universități din Europa şi, după cum 
mărturiseşte el însuşi, 1-a parcurs temeinic pe Kant şi pe Hegel. 
W. James de asemenea a studiat la Paris, sub îndrumarea lui 

Henri Bergson (14). E.A. Poe a studiat in Anglia, Hemingway 
a locuit multă vreme la Paris ş.a.m.d. 

S.P. Huntington, Ciocnirea civilizaţiilor, Ed. Antet, Bucureşti, 
1999, p. 85 

S.P. Huntington, Ciocnirea civilizaţiilor, Ed. Antet, Bucureşti, 
1999, p. 86 sq 

Nicolae Iuga, „Fragmente dintr-un dialog cu Constantin Noica”, În 
rev. „Astra”, Braşov, nr. 2/1988 

S. P. Huntington, Ciocnirea civilizaţiilor, Ed. Antet, Bucuresti, 
1999, p. 88 

Oswald Spengler, Declinul Occidentului, Ed. Beladi, Bucuresti, 
1996 

Oswald Spengler, Declinul Occidentului, Ed. Beladi, Bucuresti, 
1966, p. 34 sq 

Roger Garaudy, Statele Unite, avangarda decadentei, Ed. Antet, 
2004, p. 10, 50 

Roger Garaudy, Statele Unite, avangarda decadentei, Ed. Antet, 


2004, p. 36 

Pascal Bruckner, Misere de la prosperite, Ed. Grasset, Paris, 2002, 
p. 21 

R. Garaudy, Statele Unite, avangarda decadentei, Ed. Antet, 2004, 
p. 38 

George Soros, The Bubble of American Supremacy, Public Affaires, 
2004 

G. Soros, The Bubble of American Supremacy, Public Affaires, 
2004, p. 29 

G. Soros, The Bubble of American Supremacy, Public Affaires, 
2004, p. 33 


Nicolae Iuga, Filosofia contemporană despre morala creştină, Ed. 
Paralela 45, Bucuresti, 2002, p. 79 sq 


119 


ADDENDA 


„Generaţie înseamnă, după mine, 
solidaritatea sufletească a oamenilor de litere, 
indiferent de vârstă” 


(un interviu acordat lui Aurel Pop) 


— Domnule profesor Nicolae Tuga, sunteţi unul dintre 
eseiştii de primă importanţă ai acestor ținuturi Nordice şi nu 
numai. Care dintre reperele biografice v-au marcat viata? 

— Poate că sunteţi prea generos cu aprecierile la adresa 
mea. Pe de altă parte, trebuie să recunosc că profesorul Andrei 
Marga, fostul meu îndrumător de doctorat, spunea la modul serios 
treaba asta despre mine, că aş fi un eseist important, unul dintre 
cei mai importanți din Transilvania, zicea domnia sa. Compara 
textele mele cu cele scrise de Radu Enescu bunăoară, fapt foarte 
măgulitor în sine. Erau avute în vedere cele publicate de către 
mine în revista clujeană „Steaua” prin anii optzeci. Dar să revin la 
întrebarea dumneavoastră. 

Fireşte, am fost marcat decisiv de Facultatea de Filosofie 
făcută la Bucureşti, la zi (nu la f.f.) şi la vremea ei, adică imediat 
după absolvirea liceului. Asta se întâmpla pe la începutul anilor 
şaptezeci. Mentiunea cu privire la timp îşi are rostul ei. Era la 
puțină vreme după deschiderea de la sfârşitul anilor şaizeci, o 
deschidere ale cărei consecinţe riscau să scape de sub controlul 
autorităților comuniste şi care de aceea trebuia înăbuşită. Pe la 
sfârşitul anilor şaizeci au (re)apărut în limba română Kant şi 
Hegel, s-a tradus masiv din literaturile occidentale şi din filosofia 
existențialistă. Fondul zis “documentar” al Bibliotecii Facultăţii 
de Filosofie, care de fapt conţinea cărțile şi revistele interzise, a 
fost din nou accesibil în baza unei simple adeverinte, literatura 
interbelică era recuperată cu frenezie, chiar la propriu, de la 
chioşcurile de colectare a deşeurilor de hârtie. Circulau pe sub 

mână, practic fără să se ştie de unde, cărți de dată recentă in limba 
franceză. Intelectualii din perioada interbelică, supraviețuitori ai 
puşcăriilor comuniste, au fost amnistiati, reabilitati şi reintegrati în 
viata culturală, unora li s-a permis chiar să revină ca profesori la 
Universitate. Apoi au fost tineri absolvenţi, e drept, fii de 
nomenclaturişti, evrei sau măcar gineri de ofițeri de Securitate, 
care au fost trimişi la studii în străinătate, în Occident şi SUA, şi 
care au revenit în tara ca asistenți universitari cu concepțiile de 
acolo. Era o atmosferă poliglotă şi cosmopolită, Facultatea de 
Filosofie de la Bucureşti se sincroniza discret cu cele din 
străinătate. Au fost date câteva promoții excelente, cu vârfuri 
precum: Andrei Pleşu, Gabriel Liiceanu, A.I. Brumaru, Ion Balin, 
C.V. Tudor, Cezar Mititelu, I. Candiescu, Al. Monciu-Sudinski, 
Lazăr Vlăsceanu, Dan Potolea, Carolina Ilinca, Toma Roman si 
alţii, multi alţii. Lucrurile au început să degenereze după celebra 
vizită a lui Ceauşescu în China şi, mai vizibil, după Congresul 
PCR din 1974. A început strângerea şurubului. Practic eu am 
prins, între 1974 — 1978, perioada de agonie şi sfârşitul acestei 
Facultăţi. În primăvara anului 1977 a fost acţiunea condusă de 
Paul Goma, iar vara anului următor generalul Pacepa a fugit în 
Occident. Atmosfera ideologică devenise apăsătoare. Un grup de 
studenți care purtau serile în Cămin discuții pe teme pur 
filosofice, grup din care făceam şi eu parte, a fost luat la ochi de 
Securitate şi dizolvat, cu amenințări dure. Regretatul Cezar 
Mititelu (considerat mentorul) a fost arestat, iar alții: D. Necşuliu, 
Vladimir Teişanu, Viorel Horj au fost exmatriculati din Facultate. 
Facultatea de Filosofie de la Bucureşti, singura facultate 
propriu-zisă de acest fel din ţară, a fost desființată în toamna 
anului 1977, fiind transformată într-o Sectie a Facultăţii de Istorie. 
Doi-trei ani mai târziu, vârfurile intelectualitatii româneşti au 
început să fie persecutate metodic, în contextul afacerii numită 
“meditaţia transcendentală”. 

— Îmi permit să afirm cu toată convingerea că 
formarea şi evoluţia dvs. intelectuală este bine cunoscută atât 
în lumea literară cât şi cea universitară. Au fost modele pe 
care le-aţi urmat? Ce oameni de seamă v-au influențat 
într-un mod decisiv activitatea Dvs.? 

— Cred că exagerati din nou cu privire la vizibilitatea mea 
literară. O să vorbesc însă cu plăcere despre unii dintre oamenii 
care au contribuit semnificativ la formarea mea intelectuală. La 
rigoare, toți suntem formaţi mai mult sau mai putin de către alții. 
Îmi amintesc că un eminent teolog contemporan, Teofil Părăian 
de la Mănăstirea Sâmbăta de Jos, care este nevăzător din naştere, 
zicea că tot ceea ce ştie el provine din cele ce a auzit de la 
profesori, colegi, din ceea ce i-au citit prietenii, şi încheia frumos 
cu afirmaţia că el este produsul prietenilor săi. Prima amintire 
serioasă în acest sens o am de prin clasa a X-a. Profesorul de 
Biologie, care era fiu de preot, m-a remarcat în felul lui şi mi-a 
adus de acasă, în secret, un volum vechi de Schopenhauer, apărut 
pe la 1906, volum pe care l-am citit cu setea şi capacitatea de 
impresionare specifice vârstei. Am ajuns doctor în privința 
influenţei lui Schopenhauer asupra lui Eminescu şi m-am calificat 
la faza naţională a Olimpiadei de Română. Tot atunci am început 
să scriu versuri şi m-am cunoscut, prin tabere de literatură, cu 
viitori oameni de litere, unii mai talentaţi (cred) decât mine, dintre 
care i-aş aminti doar pe poetul Ion Mureşan şi pe regretatul critic 
literar Radu Săplăcan. 

Apoi, în facultate, am avut câţiva profesori şi colegi cu 
adevărat extraordinari. Privind retrospectiv şi cu detaşare, 
mărturisesc o influență conştient-acceptată asupra mea din 
partea profesorilor: Cătălin Zamfir, Petre Bieltz, Mircea Flonta, 
Gheorghe Vladutescu, Radu Stoichiţă, Ion Ianosi, Cezar Radu. 
Am facut parte, cum spuneam mai sus, din grupul lui Cezar 
Mititelu. Am fost coleg de grupă şi prieten apropiat cu un viitor 
important editor, scriitorul Călin Vlasie, proprietarul tipografiei 

şi Editurii Paralela 45. Am fost coleg la Cenaclul literar 
„Charmides” al Facultăţii de Filosofie cu Stelian Tănase (cu 
doi ani mai mare, el era şi liderul), cu bistriteanul Mircea Oliv, 
cu Gabriel Stănescu (emigrat în SUA), cu Cornel Sofronie, un 
excelent epigramist şi scriitor satiric. De cenaclu răspundea, 
din partea cadrelor didactice şi a partidului, profesorul N. 
Tertullian, ulterior plecat la Universitatea din Heidelberg, un 
cărturar bonom, fata de care ne permiteam să vorbim practic 
orice, cu îndrăzneala şi iresponsabilitatea caracteristice vârstei. 
M-a legat apoi o prietenie profundă, adevărată şi durabilă, de 
vreo treizeci de ani, de filosoful Ion Balin, originar şi el din 
Maramureş, universitar în Bucureşti şi fost ambasador al 
României în Regatul Marocului. A fost, până la moartea sa 
prematură, omul cu cea mai îndelungată şi constantă influență 
asupra preocupărilor mele intelectuale. L-am cunoscut bine şi 
pe singurul geniu pe care (cred eu) l-am avut noi, românii, în a 
doua jumătate a veacului trecut, pe Constantin Noica. Eram 
acceptat la Păltiniş în preajma sa, aveam stabilit de către el un 
program de lecturi şi am primit cărți de-ale sale cu dedicație. In 
fine, am avut o şansă deosebită să-mi elaborez teza de doctorat 
sub îndrumarea profesorului Andrei Marga, la Universitatea 
„Babeş-Bolyai” din Cluj. De la el s-a putut învăţa ce înseamnă 
cercetare în filosofie şi singurul meu regret este acela că nu am 
avut ocazia să lucrez sub îndrumarea lui un timp mai 
îndelungat. 

— Ați debutat editorial cu un volum de eseuri; 
„Întoarcerea  Cassandrei”, după care aria volumelor 
publicate s-a diversificat: note de călătorie, analize politice, 
filosofie. Pe când şi un volum de proză sau poezie? 

— Am debutat revuistic cu un grupaj de poezie în 
„Tribuna” clujeană în martie 1973. În următorii doi ani am mai 
publicat versuri în diferite reviste, cam până la volumul unui... 
volum. Apoi am întrerupt brusc, deoarece am început să-i 

citesc temeinic pe filosofii de prima marime, iar indeletnicirea 
cu poezia parea o pierdere de timp. Ulterior, am mai scris 
poezie, intermitent. Nu ştiu dacă voi da o carte de poezie şi 
dacă da — când. De notat că şi filosoful D.D. Roşca, 
traducătorul lui Hegel în româneşte, după ce s-a pensionat de la 
catedră, pe la vreo optzeci de ani, s-a apucat din nou să scrie 
poezie, la fel ca în adolescență, înfruntând răbdător ironiile 
confratilor. Am mai lucrat prin anii optzeci la un roman despre 
viata Sf. Apostol Pavel, roman pe care nu ştiu dacă îl voi 
termina vreodată. 

— Jată-ne, după lungi aşteptări, în Uniunea 
Europeană. Libertatea de circulaţie a făcut posibil şi în 
cazul dvs. să puteți participa la diverse manifestări, cum ar 
fi Conferinţa de la Lisabona de anul trecut şi alte 
manifestări similare din alte puncte ale globului. Credeţi că 
avem noi tăria şi forța de a ne păstra şi impune valorile în 
fața fenomenului globalizare? 

— Fără îndoială. De la Conferinţa de la Lisabona, 
despre care ati amintit şi la care am participat în martie 2006, 
am rămas exact cu această impresie, că valenţele culturale ale 
națiunilor sunt departe de a fi epuizate. Cred că noi, românii, ar 
trebui să luăm aminte la exemplul evreilor. Ei sunt în primele 
rânduri atunci când e vorba de globalizare, dar în acelaşi timp 
îşi păstrează cu demnitate şi fermitate un tezaur etnic şi 
confesional vechi de peste trei mii de ani. Să vă dau şi un 
exemplu concret. Un tânăr scriitor român originar de prin 
părțile Năsăudului, Gelu Vlaşin, a emigrat în Spania. La 
Madrid scrie literatură în limba română pentru numeroasa 
comunitate românească din Spania şi scoate şi o revistă în 
limba română. Ştiu că tirajul revistei lui este mult mai mare 
decât al multor reviste din tara. lar pentru românii din tara, 
acelaşi Gelu Vlaşin a creat un fenomen unic, o revista literară 
on-line, rețeaua literară, în care publică deja sute de scriitori. 

— Ne place sau nu, România este o provincie, fie ea 
şi literară, în care etalonul de măsură va fi opera. Care 
credeţi că o să fie icebergul culturii româneşti reprezentativ 
într-o Europă Unită? 

— Foarte greu de spus. Sunt şi lucruri care ar putea fi 
considerate principial impredictibile. Interesant este că 
problema a fost pusă, cu diferente privind tara, de către A. 
Comte, pe la 1830, anume ce specific ar putea să aducă fiecare 
naţiune într-un patrimoniu spiritual european comun. Sigur, 
Franţa şi Germania au în, afară de mari literaturi, şi o tradiție 
filosofică şi muzică simfonică. Italia are şi arte plastice ş.a.m.d. 
Noi, ce avem noi? Nu cred că trebuie să fim complexati, de 
vreme ce noi i-am dat Europei pe Brâncuşi, Enescu şi Cioran. 
Azi mai avem o anumită expresivitate folclorică, pe care 
vesticii o privesc mai mult ca pe o ciudatenie. În literatură, 
conform unui detestabil obicei oriental, cei care au ajuns ceva 
şefi pe la instituții de stat, de la Zaharia Stancu şi Beniuc până 
la Buzura, şi-au tradus cărțile pe bani publici şi le-au difuzat în 
Occident, dar rezultatele au fost nule. Încă o dată, este greu de 
spus când şi cu cine vom mai reuşi să ne adunăm puterile şi să 
dăm ceva relevant în plan european. 

— Rămânând tot în Sfera provincialului, vă supără 
sintagma de “scriitor de provincie”? 

— Absolut deloc. Aş prefera totuşi: „scriitor din 
provincie”. Depinde cine sunt provincialii şi cine 
non-provincialii, „metropoliţii” vorba lui Burnar. Dacă opusul 
scriitorului din provincie este cel din Bucureşti, atunci trebuie 
să remarcăm că acesta beneficiază, adesea pe nedrept în raport 
cu talentul său, de un context cultural mai elevat şi mai 
stimulant, de o coterie mai solidară şi mai competitivă, de 
posibilități de mediere pentru impunerea operei mai multe şi 
aparent mai prestigioase etc. $i la noi dar şi în alte tari, în 
Franța de exemplu, există o anume pretenție implicită a 

capitalei de a avea ultimul cuvant in materie de omologare 
culturala. Daca Parisul a spus despre ceva ca exista, atunci acel 
ceva exista, iar daca Parisul a tacut, s-ar putea ca acel ceva nici 
să nu existe. 

— Credeţi că a reuşit omul nostru de cultură să-şi 
ridice capul din această sferă a provincialului? 

— Parafrazând pe cineva mare, aş spune că această 
calitate, de “provincial” în materie de literatură, este ca o stare 
de minorat cultural, pentru care vinovat este omul însuşi şi 
nimeni altcineva. 

— Și-a schimbat omul provincial mentalitatea? 

— Poate că da, în parte, dar ar trebui să şi-o schimbe 
într-o măsură mai mare. Cu alte cuvinte, în termenii de mai sus, 
ar trebui să facă tot ce depinde de el spre a ajunge la majoratul 
cultural. Condiţiile îi sunt acuma favorabile. Bunăoară, faptul 
că învățământul universitar a devenit acuma un învățământ de 
masă are şi o parte bună, în sensul că produce o anumită 
nivelare, în care hegemonia capitalelor culturale tradiționale se 
estompează. 

— Înainte de aderare, europenii ne-au dat 
„cartonaşe roşii” la capitolul corupție, grupuri de interese. 
Suferă domeniul culturii de un asemenea flagel? 

— Natural. Domeniul culturii, respectiv al literaturii nu 
este, nu are cum să fie mai bun decât societatea românească de 
azi în ansamblul ei. Mă abtin, totuşi, să dau exemple. 

— Scriitorul român poate trăi în România numai din 
Scris? 

— În România au putut trăi numai din scris, şi încă au 
putut trăi foarte bine, numai acei scriitori care au adulat puterea 
comunistă. Talentul a devenit o problemă secundară. 
Sadoveanu (cel postbelic) l-a avut, alti proletcultisti mai putin. 
Calitatea de scriitor era mai rară, era atestată de către puterea 
politică pe criterii extraliterare şi se bucura de un prestigiu 

deosebit, ceea ce presupunea privilegii pe masura, venituri 
grase şi locuinţă cu chirie simbolică în vilă naţionalizată. 
Există însă şi cazuri de scriitori care, prin anii şaptezeci, erau 
plătiți nu ca să scrie, ci ca să tacă. Petre Ţuţea primea o pensie 
de la Uniunea Scriitorilor, fără să fi publicat nimic. Era ca un 
fel de recompensă indirectă pentru anii lungi de puşcărie 
politică pe care i-a făcut gratuit, dar şi o preţuire discretă a 
geniului său, ştiu asta sigur direct de la Nicu Filip, cel care era 
pe atunci juristul Uniunii Scriitorilor, un om extraordinar, care 
mă onorează în mod deosebit cu prietenia sa. Din pensia lui, 
nea Petrache mânca zilnic o friptură şi bea o sticlă de Riesling 
de Jidvei la restaurantul Uniunii de pe Calea Victoriei, după 
care vorbea năucitor, de se făcea o linişte respectuoasă în toată 
cârciuma. Apoi, tot pe atunci era o vreme de aur a boemei 
literare, scriitori tineri şi promițători, cu operă subtirica, îşi 
tocau nepăsători prin localuri celebre banii luați cu împrumut 
de la Fondul literar, în contul unor iluzorii viitoare cărți, care 
de regulă nu mai erau scrise niciodată. 

Azi, problema de a trăi din scris se pune altfel. 
Scriitorul care vrea să facă treaba asta, trebuie să se apuce să 
laude puterea la modul deşănţat prin presă, după care este 
posibil să primească cel mult o sinecură, un post fără muncă şi 
fără răspundere, cel mai ades undeva prin structurile 
Ministerului Culturii după care, la schimbarea guvernului, riscă 
să fie dat afară, fiind deci nevoit să o 1a de la capăt. Aşa se face 
că noi avem o tradiție îndelung verificată în materie de 
prostituție intelectuală. 

— Se tot vorbeşte despre “geografia literară”. Poate fi 
acest ținut nordic un punct distinct pe harta literară 
românească? 

— Poate fi. Putem avea in vedere o lungă listă de nume 
cu o relativă greutate în acest sens. Mihai Olos a spus-o în mod 
repetat, că o viitoare renaştere spirituală a României se va 

produce inevitabil şi că aceasta va avea ca punct de plecare 
Maramureşul. Din păcate, de fiecare dată mie mi-au scăpat 
argumentele pe care îşi întemeia viziunea. 

— Din cele nouă cărți editate, care vă sunt cu 
prioritate la suflet? ...sau încă n-aţi scris-o? 

— Aş putea spune că o prefer în mod deosebit pe cea 
intitulată Filosofia contemporană despre morala creştină 
apărută în 2002 la editura fostului meu coleg de grupă din 
studenție Călin Vlasie, Paralela 45. Îmi pare a fi cea mai bine 
legată ideatic şi articulată hermeneutic. 

— Se poate vorbi de o agendă a scriitorului Nicolae 
Iuga? Ce proiecte aveți? 

— Am început să lucrez la o carte de filosofia istoriei, 
este vorba despre specificul cauzalitatii în istorie. 

— Credeţi în fenomenul de generaţie? A existat o 
“generaţie de aur” în perioada formării Dvs. ca scriitor? 

— Cred în solidaritatea sufletească a oamenilor de 
litere, indiferent de vârstă. Apoi, evidenţa îmi impune să admit 
că există şi ceea ce se numeşte “generație”, definită deopotrivă 
şi prin vârstă şi prin spirit. Îmi amintesc că un extraordinar poet 
român modern, l-am numit aici pe loan Budai Deleanu, scrie la 
începutul Tiganiadei sale, că doară nici vestitul Omir (adică 
Homer) nu în peşteri ci în cetăţi şi-a scris cânturile sale. Îmi 
pare clar că nu putem scrie prin peşteri, interioare sau 
exterioare, sau, dacă totuşi o facem, atunci consumăm 
disproporționat de multă energie, iar lucrul iese prost, 
derizoriu, penibil şi sub un nivel minimal al percepției şi 
gustului public. Eu înţeleg prin “generaţie” pe omul de lângă 
mine, indiferent de vârstă, care mă ajută să scap de impresia 
apăsătoare de peşteră, care îmi dă sentimentul de siguranță şi 
de confort intelectual, care mă incită să gândesc şi îmi dă 
imboldul să pun pe hârtie ceea ce am gândit împreună. Fără 
asta nu cred că poate exista o literatură în genere. Mai cred şi 

că a existat o generație literară de aur în perioada formării 
mele, generația care s-a afirmat pe la sfârşitul anilor şaizeci, 
avându-l ca vârf de lance pe inimitabilul Nichita Stănescu. Ar 
putea fi cuprinşi aici scriitori mulți şi mari: loan Alexandru, 
Ana Blandiana, Adrian Păunescu, Marin Sorescu, Gheorghe 
Pitut, Ion Iuga, Mircea Dinescu, Ileana Mălăncioiu, Nicolae 
Breban, Augustin Buzura, Alexandru Ivasiuc, St. Bănulescu şi 
multi, multi alții. Nu ştiu dacă generația mea, a celor aflați 
acuma la ceva peste cincizeci de ani de viata, va reuşi în timp 
să de aceeaşi impresie de forță individuală şi de grupare de 
forte. 

— Trăim vremuri în care se scrie mai mult decât se 
citeşte. Cunoasteti vreo “rețetă” pentru echilibrarea acestui 
paradox? 

— Nu. Este o realitate tristă, care diminuează nemeritat 
puterea de impact spiritual a literaturii. Efectul negativ şi 
primejdios se va manifesta pe termen lung. Vom deveni tot mai 
mediocri spiritual, deşi stăpânim poate mai multă informație 
decât generațiile anterioare. Ne vom pricopsi, cred, cu o 
anumită imbecilitate de ordin moral. Am pierdut deja mult, nu 
ne mai putem asuma dilemele lui Dostoievski, ci trăim în 
secolul lui Harry Potter. 

— Din acest colt de tara cum vedeţi fenomenul literar 
şi încotro credeţi că se-ndreaptă? 

— Nu cunosc literatura română contemporană atât de 
bine, încât să pot emite judecăţi care să vizeze ansamblul. Pe de 
altă parte, sunt de părere că este vorba de chestiuni care pot fi 
prevăzute foarte puţin, sau chiar deloc. 

— Să ne învârtim niţel în sfera politicului. Domnule 
Iuga, am trăit într-un regim totalitar, regim în care unii 
analişti afirmă că: “scriitorii au mai multă putere deoarece 
aceştia devin uneltele de propagandă ale puterii”. Cum 
comentaţi această poziție a celor care o afirmă? 

— Afirmatia o consider in bună măsură adevărată. Am 
mai spus ceva in acest sens, atunci cand am vorbit despre 
scriitorii care au cautat/cauta să trăiască din scris. 

— Și-a găsit scriitorul Nicolae Tuga refugiu in spatul 
virtual? 

— Desigur, utilizez calculatorul, cu toate avantajele şi 
dezavantajele lui. Dimensiunea virtualului mai are pentru mine 
şi o conotaţie aparte, prin prisma specialitatii, ştiut fiind că 
filosofia poate fi privită, într-un fel, şi ca o sumă de speculații 
logice care poartă asupra posibilului. Mai este şi nevoia de a 
comunica cu prieteni şi colegi din străinătate, de a transmite 
texte pentru publicații, mai este şi obligația de serviciu, ca 
să-mi postez sumarele cursurilor şi întrebările pentru examene 
pe o pagină web. Atunci de ce nu aş accepta şi ideea de a 
publica literatură pe internet? 

— Oare acest refugiu al unor scriitor in spatul virtual 
este o metodă sănătoasă? schimbă cu ceva mentalitatea 
cititorului? 

— După felul în care este formulată întrebarea, cred că 
ati indus deja anumite rezerve. Am şi eu rezervele mele. S-ar 
putea ca amatorul de literatură pe Internet să caute să se 
informeze, nu să se formeze. Nu întâmplător se vorbeşte despre 
intrarea pe “hat”, gura păcătosului adevăr grăieşte. Într-adevăr, 
cea mai mare parte a dialogurilor de acest fel se înscriu în 
registrul unei flecăreli stupide şi penibile. Câtă depărtare fata 
de genul epistolar! 

— Se poate vorbi despre o concurență între spatul 
clasic şi cel virtual? Cine credeţi că va avea câştig de cauză? 

— Cred că da. Se ştie că lumea de azi citeşte foarte 
puţin, între altele pentru că îşi pierde foarte mult timp cu 
calculatorul. S-ar putea ca într-un viitor oarecare cartea să fie 
complet abandonată ca instrument de lectură, să devină obiect 
de muzeu. Sper să nu trăiesc până atunci. 

— Le-ati da vreun sfat tinerilor creatori? 

— Nu. Ori de cate ori vine vorba de a da sfaturi, ma simt 
stânjenit. Îmi vine in minte o vorbă a lui La Rochefoucauld, care 
spune ca batranii pot da sfaturi bune, atunci cand nu mai pot da 
pilde rele. Aşa că, deocamdată, ma abtin. 

— Vă mulțumesc! 

CUPRINS 


Elemente de civilizație medievală românească 
în bazinul Tisei superioare — 
după Diplomele maramureşene 


Armonizări şi note discordante 
în „simfonia” BOR — Statul roman 
după decembrie '89 


Ecumenism şi catolicism 
in conceptia lui Hans Kiing 


Teoria efectelor perverse ae pad dna alia 23 Bir eat 


Lighea lui Lampedusa 
în trei lecturi româneşti 


Constantin Brâncuşi — 
simboluri funerare arhaice 


şi Coloana fără Starsitc. se casuta at ad cu asa al da 


O schiță a fenomenologiei eticului 


în romanul românesc al anilor ’70..................cseeeeeeeeeees 


O provocare brutală 


la adresa „filosofiei” feministe......0...cccccee cece eeeeeeees 


Statutul limbii engleze 


şi poziția globală a SUA... nenea enee e 


„Generaţie înseamnă, după mine, 
solidaritatea sufletească a oamenilor de litere, indiferent de 


vârstă” 

